Κυρίες και κύριοι συνάδελφοι, καλημέρα σας, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 17 Ιουνίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 994/14-6-2016 επίκαιρη ερώτηση του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Αγροτικής Ανάπτυξης και Τροφίμων, σχετικά με το «πακέτο Χατζηγάκη» και την απόφαση του Ευρωπαϊκού Δικαστηρίου περί ανάκτησης του ποσού των 327 εκατομμυρίων. ευρώ ως παρανόμως καταβληθέντος σε Έλληνες αγρότες το 2008 και 2009. 2. Η με αριθμό 987/13-6-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ενδεχόμενο περικοπής του 60% της σύνταξης των αγροτών, σύμφωνα με το άρθρο 20 του νέου ασφαλιστικού νομοσχεδίου. 3. Η με αριθμό 991/13-6-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ. κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη ενίσχυσης με προσωπικό της Α΄ Αστυνομικής Διεύθυνσης Δωδεκανήσου. 4. Η με αριθμό 1003/14-6-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα λειτουργικά προβλήματα στο αντικαρκινικό νοσοκομείο «ΜΕΤΑΞΑ». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 995/14-6-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Περιβάλλοντος και Ενέργειας, σχετικά με την άμεση αντιμετώπιση του προβλήματος υδροδότησης του Αιτωλικού Αιτωλοακαρνανίας. 2. Η με αριθμό 988/13-6-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τη διόρθωση των διοικητικών ορίων της νησίδας «Άγιος Γεώργιος» και υπαγωγή της στο Δήμο Ύδρας. 3. Η με αριθμό 986/13-6-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υγείας, σχετικά με τις απολύσεις στελεχών του ΟΚΑΝΑ στην Πάτρα. 4. Η με αριθμό 1004/14-6-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων κάλυψης των χιλιάδων αναγκών σε εκπαιδευτικούς για τη νέα σχολική χρονιά. 5. Η με αριθμό 1000/14-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τις οικονομικές συνέπειες από τη δικονομική απραξία. 6. Η με αριθμό 996/14-6-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά. 7. Η με αριθμό 965/7-6-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018. 8. Η με αριθμό 959/7-6-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα στους βρεφονηπιακούς και παιδικούς σταθμούς. 9. Η με αριθμό 967/7-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τη απεργία των λιμενεργατών στον Οργανισμό Λιμένος Πειραιώς (ΟΛΠ). 10. Η με αριθμό 953/6-6-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο. 11. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του νοσοκομείου Βόλου από το πρόγραμμα ΕΣΠΑ. 12. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας. 13. Η με αριθμό 891/23-5-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια». 14. Η με αριθμό 859/13-5-2016 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Υποδομών, Μεταφορών και Δικτύων, σχετικά με την έλλειψη πολιτικής βούλησης της Κυβέρνησης για τη βελτίωση της οδικής ασφάλειας σύμφωνα με τους στόχους της Ευρωπαϊκής Στρατηγικής και του Εθνικού Σχεδίου για το 2020. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της. Βουλής) 1. Η με αριθμό 5113/26-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με τον αποκλεισμό της Κρήτης από το νέο χάρτη οδικών υποδομών της Ελλάδας. 2. Η με αριθμό 5166/28-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη λήψη μέτρων για την ανακούφιση των πληγέντων στο Δήμο Ιεράπετρας από την καταστροφική πυρκαγιά και την κήρυξη της περιοχής ως πυρόπληκτης. 3. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων συνεταιριστικών τραπεζών. 4. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πρώτη θα συζητηθεί η με αριθμό 982/13-6-2016 πέμπτη επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Εσωτερικών και Διοικητικής Ανασυγκρότησης και Εθνικής Άμυνας, σχετικά με τις συνθήκες φιλοξενίας προσφύγων στο Κουτσόχερο Λάρισας. Ορίστε, κύριε Λαμπρούλη, έχετε τον λόγο για δύο λεπτά.
Ευχαριστώ, κύριε Πρόεδρε. Όπως είπατε κι εσείς, κύριε Πρόεδρε, η ερώτηση αφορά τις απαράδεκτες και επικίνδυνες συνθήκες φιλοξενίας προσφύγων στην περιοχή Κουτσόχερο έξω από τη Λάρισα. Αυτήν την περίοδο αφορά έναν αριθμό περίπου οκτακοσίων προσφύγων. Ανάμεσά τους, βεβαίως, είναι πάρα πολλά παιδιά. Χονδρικά υπολογισμένο, περίπου το 40% των προσφύγων είναι παιδιά. Διαβιούν όλοι στοιβαγμένοι σε σκηνές, σε τελείως ακατάλληλο χώρο, σε ένα πρώην χαρακτηρισμένο στρατόπεδο. Ο συγκεκριμένος χώρος είναι επικίνδυνος. Αυτό θέλουμε να αναδείξουμε. Όχι μόνο αυτό, αλλά ένα από τα βασικά ζητήματα είναι ότι είναι επικίνδυνος, λόγω της γειτνίασής του με ενεργό λατομείο. Τα προβλήματα διαβίωσης που αντιμετωπίζουν οι πρόσφυγες είναι πολλά, ιδιαίτερα τώρα τη θερινή περίοδο με τις υψηλές θερμοκρασίες, που η διαβίωσή τους καθίσταται ανυπόφορη, αλλά και εγκυμονεί τεράστιους κινδύνους για την υγεία των ανθρώπων. Επίσης, οξύτατο και επικίνδυνο για τη ζωή τους είναι το πρόβλημα της εμφάνισης στον καταυλισμό ερπετών, όπως φίδια, και σκορπιών. Επίσης δεν υπάρχει συνεχής, οργανωμένη και σε εικοσιτετράωρη βάση υγειονομική κάλυψη ούτε και καταγραφή των χρονίως πασχόντων, ώστε να ληφθούν και τα απαραίτητα μέτρα. Οι υποδομές υγιεινής - τουαλέτες, ντους κ.λπ. - αφ' ενός δεν επαρκούν και αφ' ετέρου ακόμα και οι υπάρχουσες χρειάζονται επισκευή. Η σίτιση που παρέχεται μέσω των δύο εταιρειών κέτερινγκ, σύμφωνα και με τις καταγγελίες των προσφύγων, δεν είναι καλής ποιότητας, ενώ δεν υπάρχει και μέριμνα ειδικής σίτισης για εγκύους, παιδιά, διαβητικούς κ.λπ.. Παράλληλα, δεν έχει υπάρξει μέριμνα, σ' ό,τι αφορά τα παιδιά, για τη διενέργεια εμβολιασμών τους, αλλά και για τη δημιουργία χώρων δημιουργικής απασχόλησης και εκπαίδευσης των παιδιών. Όλα τα παραπάνω αποτελούν μερικά από τα προβλήματα που αντιμετωπίζουν οι πρόσφυγες στον καταυλισμό, ενώ κυρίαρχο, βεβαίως, είναι το ζήτημα της προώθησής τους σε άλλες χώρες επιλογής, όπως και οι ίδιοι ζητούν, και ο απεγκλωβισμός τους από την Ελλάδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Συνεπώς, τα ζητήματα που μπαίνουν προς τον Υπουργό, κύριε Πρόεδρε, είναι τα εξής: Για όσο διάστημα φιλοξενηθούν οι πρόσφυγες στον συγκεκριμένο καταυλισμό - όχι μόνο στον συγκεκριμένο καταυλισμό, αλλά και γενικότερα - εμείς λέμε να μεταφερθούν σε άλλον, ασφαλή καταυλισμό, κατάλληλο και με τις υποδομές που χρειάζονται και είναι απαραίτητες. Επίσης, να παρθούν μέτρα και παρεμβάσεις αντίστοιχα, ώστε να αντιμετωπιστούν οι κίνδυνοι που ελλοχεύουν και υπάρχουν, να βελτιωθούν οι καταστάσεις και οι συνθήκες,
Ωραία, έχετε και τη δευτερολογία.
Επίσης, να δημιουργηθούν χώροι για τα παιδιά, για δημιουργική απασχόληση, αλλά και για την εκπαίδευσή τους, να ρυθμιστεί η μεταφορά τους στη Λάρισα, να διατεθούν διερμηνείς κ.λπ.. Παράλληλα με αυτά τα μέτρα αντιμετώπισης των προβλημάτων διαβίωσης των προσφύγων, μπαίνει επιτακτικά το ζήτημα των διαδικασιών για την άσκηση των δικαιωμάτων διεθνούς προστασίας, όπως άσυλο, επικουρική προστασία, οικογενειακή επανένωση, και για την ανατροπή των αποφάσεων που εγκλωβίζουν τους πρόσφυγες αλλά και τους μετανάστες στη χώρα μας.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Ευχαριστώ και τον κ. Λαμπρούλη για την ερώτησή του. Θεωρώ - και το έχω ξαναπεί στη Βουλή - ότι το ζήτημα της διαχείρισης του προσφυγικού προβλήματος δεν είναι ένα θέμα το οποίο αρμόζει για αντιπαράθεση μεταξύ των δημοκρατικών δυνάμεων της Βουλής. Είναι ένα ζήτημα δύσκολο, το οποίο προσπαθούμε να διαχειριστούμε. Όμως, όλοι πρέπει να αναγνωρίσουν ότι και σε διεθνές επίπεδο και σε εσωτερικό επίπεδο - και είχα την ευκαιρία να το διαπιστώσω και εχθές στη Γαλλία, συζητώντας με τον ομόλογό μου Γάλλο Υφυπουργό - μας δίνουν συγχαρητήρια, γνωρίζοντας τις θέσεις και τις δυσκολίες που έχει αυτό το θέμα. Άρα, δεν μπορεί να υπάρξει, θα έλεγε κανείς, κάποιου είδους αντιπολίτευση. Βεβαίως, οι παρατηρήσεις κάθε φορά είναι δεκτές. Το να ανατραπούν οι αποφάσεις οι οποίες αφορούν τη δυνατότητα διαμόρφωσης ενός νόμιμου τρόπου μετακίνησης προς τις χώρες που θέλουν οι ίδιοι οι πρόσφυγες, θα έλεγα, να πάνε, είναι ένα ζήτημα διεθνούς, εξωτερικής πολιτικής και διπλωματίας. Αυτές οι αποφάσεις έχουν παρθεί, κατά κύριο λόγο, από το κράτος των Σκοπίων και από ορισμένες χώρες του Βίσεγκραντ. Δεν ξέρω ποια άλλη διαδικασία θα ήταν πέραν αυτού. Άρα, σε αυτό το επίπεδο εργαζόμαστε. Πιο ειδικά τώρα για το Κουτσόχερο, πρέπει να ξέρετε ότι το πρώην Στρατόπεδο Ευθυμιόπουλου, το ανενεργό Στρατόπεδο Ευθυμιόπουλου, δημιουργήθηκε από τα πρώτα, όταν κλείσανε τα σύνορα. Και εγώ πολλές φορές έχω πει ότι είχε πάντοτε η εγκατάσταση τον ρόλο της προσωρινότητας. Άρα, ήταν κάτι που, μαζί με τον Κατσικά Ιωαννίνων και μαζί με δύο - τρία άλλα στρατόπεδα που έχουμε αναφέρει ονομαστικά, στο πρόγραμμά μας είναι να ανασυγκροτηθούν με άλλους τρόπους. Τι θέλω τώρα να πω πάνω σε αυτό. Κατ' αρχάς λέω ότι το άμεσο πρόγραμμά μας είναι οι πρόσφυγες και μετανάστες οι οποίοι διαβιούν στο Κουτσόχερο, να μεταφερθούν στο στρατόπεδο Ζιώγα, το οποίο υπάρχει στο Κυψελοχώρι, για δύο μήνες. Επίσης, στο πρόγραμμά μας είναι να ανακατασκευαστεί το Κουτσόχερο με βάση το μνημόνιο συνεργασίας του Ερυθρού Σταυρού με την Ερυθρά Ημισέληνο, κάτι στο οποίο έχει συμβάλει πάρα πολύ το Υπουργείο Εθνικής Άμυνας, με κατάλληλες δομές, δηλαδή με οικίσκους και όλες τις διαδικασίες οι οποίες αφορούν τη φαρμακευτική μέριμνα κ.λπ. Μην ξεχνάμε ότι στο Κουτσόχερο ήρθαν βασικά πρόσφυγες οι οποίοι ήταν προηγούμενα στην αποθήκη ΡΟΚΑ στη Λάρισα ή στο Φρούριο των Τρικάλων. Και εδώ θα ήθελα να ευχαριστήσω και δημόσια τους δύο δημάρχους, μαζί με τον περιφερειάρχη, γιατί έχουν συμβάλει αρκετά στη διαχείριση του θέματος, όσον αφορά τα συγκεκριμένα ερωτήματά σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Άρα, οι διαδικασίες, οι συνθήκες στις οποίες διαβιούν αυτήν τη στιγμή πρόκειται να αλλάξουν, κάτι που είναι βασικό. Όσον αφορά τη σίτιση, πρέπει να σας πω ότι το πρόγραμμα σίτισης καθορίζεται διακλαδικά από ειδικούς επιστήμονες των Ενόπλων Δυνάμεων και προβλέπει ειδική διατροφή για βρέφη, παιδιά, ασθενείς και ειδικές κατηγορίες. Άρα, όσον αφορά τα ζητήματα αυτά, μάλλον οι πληροφορίες σας είναι λάθος. Δεύτερον, πραγματικά μία από τις δύο εταιρείες που έχουν αναλάβει τη σίτιση υπέπεσε σε παραβάσεις, τις οποίες και σας αναφέρω μία - μία: Στις 20 Απριλίου υπήρξε ελαφρά αλλοίωση κάποιων μερίδων. Στις 30 Απριλίου η θερμοκρασία του φαγητού ήταν χαμηλότερη από τους 60 βαθμούς και στις 5 Μαΐου η μερίδα του φαγητού ήταν μικρότερη από την κανονική. Λόγω αυτών των περιστατικών, η αρμόδια επιτροπή των Ενόπλων Δυνάμεων, που τα εντόπισε, έχει ζητήσει από τη ΔΟΥ Λάρισας την επιβολή προστίμου. Βέβαια, ανακαλέσαμε στην τάξη την ίδια την εταιρεία. Τέλος - και ό,τι άλλο χρειάζεται θα το πω στη δευτερολογία - όσον αφορά την υγειονομική υποστήριξη, υπάρχει στρατιωτικό τμήμα υγειονομικής υποστήριξης στο κέντρο φιλοξενίας. Συγχρόνως βεβαίως βοηθά και η πέμπτη Υγειονομική Περιφέρεια Θεσσαλίας, ο Ελληνικός Ερυθρός Σταυρός, ο Ιατρικός Σύλλογος Λάρισας και οι Γιατροί του Κόσμου με κινητό ιατρείο. Όλα αυτά βέβαια θα λυθούν από τη στιγμή που θα διαμορφωθεί μια προσωρινή μεν, αλλά πιο σταθερή δομή. Στο σημείο αυτό, κύριε Λαμπρούλη, θέλω να σας πω ότι συχνά δουλεύουμε ανάμεσα στο τι πρέπει να γίνει από τη μια μεριά και ανάμεσα στις πιέσεις από τοπικούς φορείς και τοπικούς παράγοντες, όπως γίνεται αυτήν τη στιγμή στον Δήμο των Τεμπών. Όμως, εκεί νομίζω ότι μπορούμε να βρούμε κοινή λύση. Αντίθετα, στον Δήμο Ασπροπύργου ή στον Δήμο Βόνιτσας υπάρχουν πάρα πολλά προβλήματα, τα οποία ξεσηκώνουν οι ίδιοι οι δήμαρχοι. Για τον λόγο αυτό, τις επόμενες μέρες θα απευθυνθώ και στο Προεδρείο της ΚΕΔΕ από τη μια μεριά, αλλά και στον Πρόεδρο της Βουλής σε σχέση με επιστολές που έχουν στείλει οι δήμαρχοι, γιατί έχουν μια συγκεκριμένη νοοτροπία. Όμως, μερικές φορές όλα εξαρτώνται και από τη διάθεση των ίδιων των προσφύγων. Πρέπει να σας πω ότι αυτήν τη στιγμή υπάρχουν πρόσφυγες που πρέπει να μετεγκατασταθούν, αλλά αρνούνται. Υπάρχουν γνωστά προβλήματα, ορισμένα από τα οποία γράφουν οι εφημερίδες και τα οποία βέβαια επιλύουμε. Σας ευχαριστώ.
Κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Άκουσα με προσοχή τον κύριο Υπουργό. Το αίτημα αιχμής, αν θέλετε, και των τοπικών παραγόντων και του δήμου και του εργατικού κέντρου, αλλά και άλλων φορέων που επισκέπτονται συχνά τον καταυλισμό για να προσφέρουν αυτό που μπορούν, την αλληλεγγύη δηλαδή του λαού της περιοχής προς τους πρόσφυγες, είναι η μετεγκατάσταση, η αλλαγή του χώρου δηλαδή, κύριε Υπουργέ. Αυτό σημαίνει ότι και οικίσκους να βάλετε, το μέρος παραμένει κρανίου τόπος. Αν έχετε πάει εκεί, ειδικά τέτοιες μέρες, μέρες δηλαδή θερινής περιόδου, θα διαπιστώσατε ότι οι συνθήκες είναι απαράδεκτες. Ούτε μία ώρα δεν μπορείς να μείνεις κάτω από τον ήλιο. Και οικίσκοι μέσω της Ερυθράς Ημισέληνου κ.λπ., που μπορούν να μπουν, πάλι δεν πρόκειται να λύσουν αυτό το συγκεκριμένο πρόβλημα. Δεν θα αναφερθώ στα υπόλοιπα προβλήματα, γιατί αναφέρονται στην ερώτηση. Σε κάποια αναφερθήκατε και εσείς. Εμείς αυτό που θέτουμε σαν πρώτο όσον αφορά τη διαχείριση του συγκεκριμένου χώρου σε σχέση με τον συγκεκριμένο αριθμό προσφύγων είναι αυτό. Και βέβαια, ανεξάρτητα από τις όποιες προθέσεις, αλλά και προσπάθειες που γίνονται, είναι φανερό ότι δεν μπορεί να ζει και να περνάει καλά όποιος βρίσκεται σε τέτοιες συνθήκες. Και σίγουρα δεν μπορεί να αποτελεί δικαιολογία απέναντι στα προβλήματα που υπάρχουν στον καταυλισμό στο Κουτσόχερο της Λάρισας, αλλά και σε άλλους καταυλισμούς προσφύγων στη χώρα μας το γεγονός, όπως αναφέρουν κάποιοι, ότι και στις χώρες τους - γιατί ακούγονται και υπάρχουν και αυτά, όχι μόνο σε εμάς επάνω, αλλά και σε άλλες περιοχές και τα γνωρίζετε και εσείς - οι συνθήκες ζωής ήταν κακές και άρα είναι μαθημένοι. Και άρα, μπορούν να αντέξουν και στις συνθήκες των καταυλισμών. Επίσης, δεν είναι αλήθεια πως με τη θέλησή τους έφυγαν από την πατρίδα τους και επομένως δεν δικαιούνται τώρα να διαμαρτύρονται, όπως υποστηρίζουν κάποιοι και από αρμόδιους φορείς εκεί, είτε από άγνοια βέβαια της πραγματικότητας είτε παρασυρόμενοι από έναν ξενοφοβικό και εθνικιστικό ρατσισμό, που καλλιεργείται και στη χώρα μας από γνωστούς και μη εξαιρετέους. Το προσφυγικό μεταναστευτικό πρόβλημα από τη δημιουργία του, δηλαδή την απόφαση χιλιάδων ανθρώπων να φύγουν από τη χώρα τους, μέχρι τη διαχείρισή του έχει συγκεκριμένες αιτίες κατά τη γνώμη μας: Αφ' ενός είναι οι επεμβάσεις και οι πόλεμοι που εξαπέλυσαν οι Ηνωμένες Πολιτείες, το ΝΑΤΟ, η Ευρωπαϊκή Ένωση, με τη συμμετοχή της χώρας μας, στην ευρύτερη περιοχή, δηλαδή της Μέσης Ανατολής, Ανατολικής Μεσογείου, Βόρειας Αφρικής, στο πλαίσιο του ανταγωνισμού τους με άλλες δυνάμεις, όπως Ρωσία, κλπ.. Και αφ' ετέρου αυτό που δυσκολεύει σημαντικά τη διαχείριση του προβλήματος είναι το άθλιο παζάρι της Ευρωπαϊκής Ένωσης και συνάμα της ελληνικής Κυβέρνησης με την άρχουσα τάξη της Τουρκίας, που όχι μόνο δεν λύνει το πρόβλημα, αλλά αντίθετα επιδεινώνει τις συνθήκες εγκλωβισμού και καταστολής για ακόμα περισσότερους πρόσφυγες και μετανάστες. Και αυτό που αποδεικνύεται καθημερινά - και εδώ πρέπει να βγαίνουν και συμπεράσματα - είναι πως δεν μπορεί να υπάρχει λύση ή έστω ανακούφιση του προβλήματος όσο συνεχίζονται οι ιμπεριαλιστικές επεμβάσεις και οι πόλεμοι στην περιοχή, όπως και το ότι παραμένουν σε ισχύ οι συγκεκριμένες αποφάσεις της Ευρωπαϊκής Ένωσης και του ΝΑΤΟ. Ως Κομμουνιστικό Κόμμα θεωρούμε κρίσιμο στοιχείο, από τη σκοπιά του εργατικού λαϊκού κινήματος, τη διεκδίκηση μέτρων ανακούφισης και στήριξης των προσφύγων για εξασφάλιση ανοιχτών ανθρώπινων χώρων φιλοξενίας με όλες τις απαραίτητες υποδομές και υπηρεσίες, για όσο διάστημα βέβαια μείνουν στην Ελλάδα, και παράλληλα την απαίτηση για άμεση μεταφορά τους με ευθύνη του κράτους και του ΟΗΕ στις χώρες προορισμού τους. Θεωρούμε, λοιπόν, αναπόσπαστο κομμάτι τον αγώνα ενάντια στις αιτίες, δηλαδή στον ιμπεριαλιστικό πόλεμο, αλλά και στο σάπιο εκμεταλλευτικό σύστημα που το γεννά. Και αυτός ο αγώνας αποτελεί, κατά τη γνώμη μας, αναπόσπαστο κομμάτι της αλληλεγγύης προς τους πρόσφυγες. Και σε αυτή την κατεύθυνση καλούμε τον λαό να εντείνει τον αγώνα της διεκδίκησης. Ευχαριστώ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Κατ' αρχάς, κύριε Λαμπρούλη, ορισμένες αιτιάσεις που αναφέρετε ως επιχειρηματολογία, για παράδειγμα, το πώς είναι συνηθισμένοι να ζουν στις χώρες τους…
Δεν είναι δικές μας αυτές.
Όχι, δεν λέω αυτό. Εσείς τις αναφέρατε…
Καταγράφονται από τις επισκέψεις στους χώρους και από τους φορείς.
Φαντάζομαι ότι δεν αναφέρεστε σε εμάς. Τώρα, αν υπάρχουν κάποιοι άλλοι…
Αν ήταν να είχαμε αναφερθεί σε εσάς, θα το είχαμε κάνει.
Δεύτερον, νομίζω ότι πρέπει να αναγνωρίσετε ότι το να φύγουν από εδώ και να πάνε αλλού δεν είναι επιχείρημα.
Αυτό είπα;
Αυτό είπατε και το γράφετε κιόλας. Δεν είναι επιχείρημα αυτό.
Διαστρεβλώνετε αυτά που είπα. Σας παρακαλώ πάρα πολύ!
Εγώ, όπως βλέπετε…
Εμείς ζητάμε και λέμε να επιλεγεί άλλος κατάλληλος χώρος. Αυτό λέμε.
Κύριε Λαμπρούλη, δεν υπάρχει κανένας λόγος έντασης.
Μα, δεν είναι ένταση αυτό.
Εγώ σας λέω το εξής πάρα πολύ απλό πράγμα, το οποίο αμέσως και εσείς αναφέρατε ξανά: Να βρεθεί άλλος κατάλληλος χώρος. Πώς να σας το πω; Τι εννοώ εγώ με το «άλλος»…
Έχετε πάει στο Κουτσόχερο; Το είδατε;
Φοβάμαι, κύριε Λαμπρούλη - με συγχωρείτε, γιατί βάζετε ένταση - ότι μάλλον εσείς δεν έχετε πάει.
Τι λέτε;
Κύριε Λαμπρούλη, δεν υπάρχει λόγος για ένταση.
Πώς δεν έχω πάει; Τι λέτε τώρα; Μιλάτε χωρίς να ξέρετε.
Δεν μπορώ να καταλάβω την ένταση. Προσπαθούμε να συνεννοηθούμε και με ρωτάτε αν έχω πάει.
Ερώτημα είναι. Έχετε πάει;
Ωραία, έχετε πάει και οι δύο.
Ξέρετε ότι οι εφημερίδες στη Λάρισα, τα sites της Λάρισας, πάρα πολλές φορές έχουν γράψει ότι έχω επισκεφθεί το Κουτσόχερο, ότι είδαμε τα προβλήματα από κοντά, ότι λύσαμε ορισμένα από τα ζητήματα, ζητήματα που έχουν να κάνουν με προστασία κλπ. . Εγώ λέω το εξής πολύ απλό πράγμα: Αυτήν τη στιγμή διαχειριζόμαστε ένα θέμα όλοι μαζί. Κι εγώ αυτό θέλω: Όλοι μαζί. Και σας πληροφορώ ότι διάβασα την ομιλία του εκπροσώπου της μειοψηφίας στο δημοτικό συμβούλιο των Τεμπών, με την οποία συμφωνώ απόλυτα, δηλαδή της Λαϊκής Συσπείρωσης.
Το Κουτσόχερο ανήκει στον Δήμο Λάρισας.
Όχι, λέω για τον Δήμο των Τεμπών. Το Κυψελοχώρι ανήκει στον Δήμο Τεμπών. Και στο Κυψελοχώρι…
Εδώ μιλάμε για το Κουτσόχερο.
Δεν με παρακολουθείτε, κύριε Λαμπρούλη.
Σας παρακαλώ, κύριε Λαμπρούλη.
Για τον συγκεκριμένο χώρο μιλάμε.
Λέει για τη Λαϊκή Συσπείρωση, προφανώς παράταξη που πρόσκειται στο ΚΚΕ, σε άλλη περιοχή, που εξέφρασε κάποιες απόψεις.
Για το συγκεκριμένο να απαντήσει.
Η Λαϊκή Συσπείρωση έκανε μια τοποθέτηση στο δημοτικό συμβούλιο των Τεμπών. Εγώ επαναλαμβάνω ότι στο επόμενο διάστημα το Κουτσόχερο θα εκκενωθεί. Θα μεταφερθούν οι εξακόσιοι εξήντα άνθρωποι που είναι εκεί στο Στρατόπεδο Ζιώγα, το οποίο βρίσκεται στο Κυψελοχώρι στον Δήμο Τεμπών. Με τη συμφωνία με τον Ερυθρό Σταυρό και την Ερυθρά Ημισέληνο, το Κουτσόχερο θα ανακατασκευαστεί και θα γίνει βιώσιμο. Θα έχει ιατρείο μέσα, θα έχει διαδικασίες εκπαίδευσης. Θα έχει όλες αυτές τις διαδικασίες. Χρειαζόμαστε, για να το κάνουμε αυτό το πράγμα, ένα χρονικό διάστημα ενός με ενάμιση μήνα. Αυτό λέω. Και μετά θα έρθουμε, στην ίδια χρονική στιγμή, θα διαμορφώσουμε ένα άλλο κέντρο φιλοξενίας στον χώρο ΑΤΛΑΝΤΙΚ στα Τρίκαλα. Αυτή είναι η διαδικασία. Λέω ότι η αλληλεγγύη και ο φόβος - και δεν το λέω για εσάς, το λέω για αυτές τις φωνές που ακούγονται σε διάφορα μέρη - δεν είναι συμβατές έννοιες. Δεν είναι συμβατές έννοιες. Πρέπει να δουλέψουμε όλοι μαζί, ώστε αυτά να λυθούν. Στα επιμέρους σας απάντησα στην πρωτολογία μου. Σχετικά με το να λέει κάποιος ότι το Κουτσόχερο δεν είναι ο κατάλληλος χώρος, θα πρέπει να σας θυμίσω το εξής: Στις 16 Μαρτίου το Υπουργείο Εσωτερικών ζήτησε σε όλους τους δήμους της χώρας να προτείνουν χώρους. Η ανταπόκριση δεν θα έλεγα ότι είναι η ιδανική.
Και η απόφαση του Δημοτικού Συμβουλίου της Λάρισας για τον συγκεκριμένο χώρο του Στρατοπέδου του Ευθυμιόπουλου ήταν αρνητική, ακριβώς για αυτούς τους λόγους που εκθέτουμε και στην ερώτηση.
Συνεχίζετε, κύριε Λαμπρούλη. Η ανταπόκριση του Δήμου Λάρισας, η οποία είναι πάρα πολύ καλή, ή ενός Δημοτικού Συμβουλίου θα έλεγε να μετακινηθεί το χωριό Κουτσόχερο, το οποίο είναι ακριβώς δίπλα; Τι μου λέτε τώρα;
Αυτό καταλαβαίνετε; Τι άλλο να σας πω;
Τι μου λέτε τώρα;
Νομίζω ότι είμαστε νοήμονες και καταλαβαίνουμε.
Δεν γίνεται έτσι η κουβέντα! Κύριε Υπουργέ, καταλήξτε, σας παρακαλώ.
Ε, εμείς δεν είμαστε νοήμονες! Τι μου λέτε; Θα φύγει το Κουτσόχερο από εκεί;
Του συγκεκριμένου χώρου που είναι απαράδεκτος.
Εγώ δεν θα μεταφέρω την ερώτηση. Κύριε Λαμπρούλη, δεν ξέρω αν ήρθατε εδώ απλά για να δημιουργήσατε ένταση. Εγώ δεν το προσπαθώ αυτό.
Πώς να το κάνουμε;
Κύριε Λαμπρούλη, δεν γίνεται έτσι. Δεν γίνεται έτσι! Τελειώστε, κύριε Υπουργέ, για να ηρεμήσουμε.
Με προκαλεί.
Δεν ξέρω τι εννοείτε εσείς πρόκληση. Εγώ εννοώ πρόκληση το ζήτημα της διαχείρισης του προσφυγικού και πάνω σε αυτό δουλεύουμε. Από εκεί και πέρα, αν αρχίζουμε να παίζουμε - με συγχωρείτε για την έκφραση - όχι μεταξύ μας, σε όλη την Ελλάδα, την κολοκυθιά, «να μην έρθουν εδώ πέρα, γιατί υπάρχει μια ιδιαιτερότητα, να πάνε αλλού κ.λπ.», αυτό όπως καταλαβαίνετε, δεν είναι τρόπος λύσης.
Βάλτε μια τελεία, κύριε Υπουργέ.
Εμείς από την άλλη μεριά…
Η ιδιαιτερότητα έχει να κάνει με τις συνθήκες που επικρατούν.
Κύριε Λαμπρούλη, είπε ο Υπουργός ότι θα εκκενωθεί για ένα διάστημα, για να γίνει το στρατόπεδο καλύτερο. Αν δεν ικανοποιεί η απάντηση, στην επόμενη ερώτηση.
Δηλαδή, αν στην έρημο αντί για σκηνή βάλεις οικίσκο, έλυσες το πρόβλημα;
Ωραία, κύριε Λαμπρούλη, να πάτε στους κατοίκους του Κουτσόχερου και στους κατοίκους των άλλων χωριών να τους πείτε ότι μένουν στην έρημο. Αφήστε το τώρα αυτό το πράγμα. Αντιπαράθεση για την αντιπαράθεση; Εμείς προσπαθούμε και αυτό θα προσπαθούμε και όλο το υπόλοιπο χρονικό διάστημα, να διαμορφώνουμε αναγκαίες συναινέσεις. Πολλές φορές πρέπει να σας πω ότι έχουμε υποχωρήσει από πράγματα ακριβώς για να μην δημιουργηθεί ένταση. Σε αυτόν τον δρόμο εμείς θα συνεχίσουμε.
Τελειώσαμε. Ευχαριστούμε, κύριε Υπουργέ, για την παρουσία. Περνάμε στην τέταρτη με αριθμό 969/8-6-2016 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τον διορισμό Γενικού Γραμματέα Υποδοχής. Κύριε Παπαθεοδώρου, έχετε τον λόγο για δύο λεπτά, υποθέτω σε πιο ήρεμα νερά.
Εξαρτάται, κύριε Πρόεδρε, από τις απαντήσεις. Κάποιες φορές παραβιάζουν τη λογική και συγκρούονται με την πραγματικότητα, ξέρετε. Ήρεμοι είμαστε όλοι, αλλά θα πρέπει να αντιλαμβανόμαστε τι λέμε κάθε φορά. Κύριοι Υπουργοί, κατ' αρχάς θέλω να συμφωνήσουμε σε κάτι. Θέλω σήμερα και το προτείνω - πιστεύω να μου δώσετε τριάντα δευτερόλεπτα παραπάνω, κύριε Πρόεδρε - να καταδικάσουμε, να καταδικάσει η Βουλή την προκλητική και επικίνδυνη ανοχή που δείχνει η Κυβέρνηση απέναντι στα φαινόμενα όχι της κοινωνικής ανομίας, αλλά της βίας, όπως χθες το βράδυ, που πήγαν να καούν άνθρωποι μέσα σε τρόλεϊ και σε λεωφορεία, έξω από το Πολυτεχνείο. Το μόνο πράγμα που έγινε ήταν η αστυνομία να βλέπει τους γνωστούς - αγνώστους, κάποιους κουκουλοφόρους…
Περάστε τώρα στην ερώτησή σας. Έχει Ολομέλεια στη συνέχεια.
Θα πάω στην ερώτησή μου, κύριε Πρόεδρε, μην ανησυχείτε. Ήταν κάποιοι άνανδροι, κύριε Πρόεδρε, οι οποίοι κατέφυγαν στο Πολυτεχνείο, και η αστυνομία τους κοίταζε. Αφήστε την αστυνομία να κάνει τη δουλειά της. Μην δίνετε ασυλία σε αυτά τα πράγματα. Καταδικάστε πρώτοι αυτά τα φαινόμενα. Έχει να κάνει αυτό με την κοινωνική συνοχή. Είναι τραγική η αδυναμία και η ανοχή που δείχνει η Κυβέρνηση και πολύ επικίνδυνη. Κύριε Υπουργέ, με τον ν.4375 του 2016 ασχοληθήκαμε δυο μέρες στη Βουλή και εκεί, αν θυμάμαι καλά - και νομίζω ότι θυμάμαι - η Δημοκρατική Συμπαράταξη υπερψήφισε από τα 82 τα 55 άρθρα, καταψήφισε δεκαέξι και δήλωσε «Παρών» σε έντεκα. Μας είπατε τότε ότι έπρεπε να πάμε γρήγορα, διότι οι έκτακτες συνθήκες της προσφυγικής κρίσης επιτάσσουν τη δημιουργία νέων δομών και τη δημιουργία νέων συνθηκών για την αντιμετώπιση μιας κρίσης που ακόμη την αντιμετωπίζετε όπως ο κ. Βίτσας, που εξηγούσε προηγουμένως αν είναι κατάλληλος ή όχι ο χώρος. Τι έγινε τις επόμενες μέρες μετά τη δημοσίευση του νόμου; Για έναν μήνα το μόνο πράγμα που κάνατε είναι να διορίσετε έναν γενικό γραμματέα χωρίς αρμοδιότητες. Αντικαταστήσατε την Επιτροπή Υποδοχής από τη Γενική Γραμματεία Υποδοχής. Εμείς σας είπαμε ότι δεν χρειαζόταν κάτι τέτοιο. Αυτό που χρειάζεται είναι να υπάρξουν άμεσα δομές στο Υπουργείο και άμεση αντιμετώπιση αυτής της κρίσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όχι μόνο δεν το κάνατε, αλλά έχουν περάσει εβδομήντα έξι μέρες έως σήμερα, κύριε Υπουργέ, και το μόνο πράγμα που έχουμε είναι ένα κέλυφος άδειο, έχουμε μια υπηρεσία η οποία δεν έχει συσταθεί ακόμα, έχουμε έναν γενικό γραμματέα ο οποίος παίρνει τα λεφτά του ο άνθρωπος - δεν είναι προσωπικό - ,αλλά δεν κάνει τίποτε άλλο, δεν έχει καμμία αρμοδιότητα. Και τελικά φτάνουμε κάθε φορά να νομοθετούμε όπως το κάνατε προκλητικά και προχθές, που ήρθατε να καταθέσετε μια τροπολογία ογδόντα πέντε σελίδων, στη συνέχεια την αποσύρατε και χθες την ξαναφέρατε με τριάντα επτά σελίδες, για να πείτε τι; Ότι υπάρχουν έκτακτες συνθήκες αντιμετώπισης της προσφυγικής κρίσης και πρέπει να πάμε γρήγορα. Και τελικά δεν γίνεται τίποτα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και δεν γίνεται τίποτα, όπως αποδείχθηκε, κύριε Υπουργέ, γιατί; Γιατί εβδομήντα πέντε μέρες να έχει φτιαχτεί μια δομή στη γραμματεία υποδοχής…
Έχετε και δευτερολογία.
Τελειώνω αμέσως.
Βάλτε τελεία και ερωτηματικό.
Αυτό, λοιπόν, το οποίο σας λέω είναι το εξής: Κύριε Υπουργέ, δεν φτάνει να φανταζόμαστε ότι θα δώσουμε μορφή στο χάος. Αυτό που χρειαζόμαστε είναι να αντιμετωπίσουμε το χάος που δημιουργεί η Κυβέρνηση και από την αδράνειά της και από την αδυναμία της να αντιμετωπίσει καταστάσεις. Στη δευτερολογία μου θα αναπτύξω τα υπόλοιπα.
Ο κ. Μουζάλας έχει τον λόγο για τρία λεπτά.
Θα προσπαθήσω, κύριε Παπαθεοδώρου να μην απαντήσω σε χαμηλού τόνου μεν, όσον αφορά την εκφώνηση, αλλά υψηλού τόνου αντιπολιτευτικές πινελιές. Θα σας πω το εξής: Κατ' αρχάς, να σας πω ότι ο κ. Βουδούρης και η ίδρυση της γενικής γραμματείας είναι ένα πολύτιμο εργαλείο στην αντιμετώπιση του προσφυγικού και σε πολύ γρήγορο χρονικό διάστημα, χάρη στη μεγάλη εμπειρία που έχει από άλλες περιπτώσεις - έχει ασχοληθεί μια ζωή, όπως ξέρετε, με αυτά τα ζητήματα - το εργαλείο αυτό έδωσε αποτελέσματα. Έχετε δίκιο, όσον αφορά τα γραφειοκρατικά ζητήματα. Έχετε πολλά χρόνια Βουλευτής και ξέρετε τις δυσκολίες της γραφειοκρατίας. Θα ήθελα, όμως, να σας πω ότι είναι αναληθές ότι δεν έχει αρμοδιότητες, διότι οι αρμοδιότητές του ορίζονται από τον ίδιο τον νόμο, τον οποίο και εσείς ψηφίσατε και κατά την άποψή μας, ήταν μία πολύ θετική κίνηση που κάνατε. Θα χάσω χρόνο να σας τις διαβάσω. Είναι αναλυτικότατες και περιλαμβάνονται στον νόμο. Ο κ. Βουδούρης συνέβαλε αποφασιστικά στην αντιμετώπιση της κατάστασης. Είπατε «Τι έγινε μετά τη δημοσίευση του νόμου;». Έκλεισαν τα σύνορα, κύριε Παπαθεοδώρου. Εξήντα χιλιάδες άνθρωποι εγκλωβίστηκαν στην Ελλάδα. Εξήντα χιλιάδες άνθρωποι σε είκοσι μέρες εγκλωβίστηκαν στην Ελλάδα. Σας μιλάω πέρα από κυβέρνηση, πέρα από αντιπολίτευση, πέρα από οτιδήποτε. Σε δυόμισι μήνες μέσα οι εξήντα χιλιάδες άνθρωποι τακτοποιήθηκαν σε πολύ προσωρινές δομές, από τις οποίες οι περισσότερες στην αρχή τους ήταν κακές, σιγά - σιγά βελτιώθηκαν και έχουμε λίγες κακές πια. Αυτό είναι κάτι το οποίο δεν έχει γίνει παγκόσμια. Εξήντα χιλιάδες άνθρωποι σε είκοσι μέρες σημαίνει πεντακόσιες ογδόντα χιλιάδες άνθρωποι σε είκοσι μέρες στη Γερμανία, πεντακόσιες χιλιάδες άνθρωποι σε είκοσι μέρες στη Γαλλία, τετρακόσιες ογδόντα χιλιάδες άνθρωποι στην Ιταλία. Τα έχω πει και τα έχω ξαναπεί πολλές φορές. Φοβάμαι ότι μερικές φορές, για άλλους λόγους δεν θέλετε να ακούσετε πράγματα, που δεν είναι ψευδή γιατί αναγράφονται στη διεθνή βιβλιογραφία. Επιστήμονες είστε όλοι. Μπορείτε να ψάξετε και να τα βρείτε. Δεν τα βγάζω από το μυαλό μου. Ο κ. Βουδούρης είναι πολύτιμος. Το έργο το οποίο επιτέλεσε είναι πολύτιμο. Αυτό που κάναμε για να δώσουμε μορφή στο χάος είναι πάρα πολύ σημαντικό. Ήδη έχει ξεκινήσει η προκαταγραφή. Δυόμισι μήνες μετά ξεκίνησε η προκαταγραφή. Στη Γερμανία θέλουν πεντέμισι μήνες, για να έλθουν πρώτη φορά σε επαφή με προκαταγραφή. Έχουμε μια βοήθεια και από τη UNHCR, οι υπηρεσίες προσπαθούν να δουλέψουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω, κύριε Πρόεδρε. Τα έχω πει πολλές φορές. Ο σχεδιασμός είναι τον Σεπτέμβριο οι κακές δομές να διαλυθούν και να γίνουν δομές σαν αυτές που σας είπε πριν ο κ. Βίτσας. Νομίζω ότι τα ξέρετε όλα αυτά. Θεωρώ την επιμονή στο να τονίζονται τα ελαττώματα σαν μια επιμονή στο να θεραπευτούν τα ελαττώματα. Με αυτήν την έννοια, λοιπόν, θα αποδεχθώ και τα ελαττώματα και θα βοηθήσουμε όλοι μαζί να θεραπεύσουμε τις όποιες αδυναμίες υπάρχουν.
Κύριε Παπαθεοδώρου, έχετε τον λόγο.
Κύριε Υπουργέ, μάλλον το φάρμακο δεν είναι το σωστό για τη θεραπεία των ελαττωμάτων. Και θα σας πω το εξής: Αυτό το οποίο είπατε προηγουμένως το συζητήσαμε και στο πλαίσιο του συνεδρίου της ΚΕΔΕ. Αμφισβητώ τα στοιχεία τα οποία δίνετε. Εξήντα χιλιάδες άνθρωποι, ναι, εγκλωβίστηκαν στην Ελλάδα, με μια Κυβέρνηση ανέτοιμη, χωρίς δομές, με συνεχείς εξαγγελίες ότι θα φτιάξετε δομές, και ποτέ δεν γίνονται. Όσον αφορά τον κ. Βουδούρη, δεν είναι προσωπικό το ζήτημα. Ο κ. Βουδούρης, όπως λέτε, είναι ένα πολύ καλό εργαλείο για το Υπουργείο σας. Μπράβο. Δεν το αμφισβητώ αυτό. Σε αυτό θα σας κρίνει, αν θέλετε, ο ελληνικός λαός αργότερα, αν είναι αποτελεσματικός ή όχι. Αυτό το οποίο λέω είναι ότι στη γραμματεία την οποία έχετε συστήσει δεν δουλεύει τίποτα, κύριε Υπουργέ. Αυτό είναι το πρόβλημα. Δεν είναι οι υψηλοί αντιπολιτευτικοί τόνοι. Παρατηρώ δε ότι ως προς την πρώτη παράκληση να καταδικάσετε τέτοιου είδους φαινόμενα και επίσης την ανοχή την οποία επιδεικνύει η Κυβέρνηση τόσο καιρό δεν απαντήσατε, αλλά αυτό αν θέλετε είναι γενικότερο πολιτικό σχόλιο. Στο ειδικό πολιτικό σχόλιο, κύριε Υπουργέ, δεν κάνουμε αντιπολίτευση για την αντιπολίτευση. Κάνουμε αντιπολίτευση, διότι δεν κάνετε τίποτα. Γιατί δεν υπάρχει αυτή τη στιγμή οποιαδήποτε αποτελεσματικότητα. Είπατε προηγουμένως ότι τον Σεπτέμβρη τρεις από τις πέντε δομές που υπάρχουν σήμερα θα σταματήσουν να λειτουργούν και θα αντικατασταθούν από άλλες καταλληλότερες. Ποιες είναι αυτές οι δομές; Το ξέρουμε ότι μέχρι σήμερα προβλέπονται δύο τύποι: Αυτές που έχουν να κάνουν με την αναβολή αναχώρησης και οι άλλες δομές οι οποίες έχουν να κάνουν με την υποδοχή αυτών που αιτούνται διεθνούς προστασίας. Πείτε μας: ποιες θα είναι αυτές οι δομές; Πού θα βρίσκονται αυτές οι δομές; Πείτε μας τι κάνετε για τη χωροθέτηση, όχι για το αν η τοπική αυτοδιοίκηση απάντησε θετικά ή αρνητικά, όπως είπε ο κ. Βίτσας προηγουμένως. Πείτε μας ποιο είναι το πλάνο για τους επόμενους μήνες. Αυτή η γραμματεία υποδοχής αυτό το πλάνο θα έπρεπε, κύριε Υπουργέ, να έχει καταθέσει, να έχει συζητήσει, να μπορεί να αιτιολογήσει, να μπορεί να προετοιμάσει. Επομένως, αυτό το οποίο αντικρούω, κύριε Υπουργέ, είναι ότι κάνουμε αντιπολίτευση σε υψηλούς τόνους για την αντιπολίτευση. Όχι. Κάνουμε αντιπολίτευση γιατί αυτά τα οποία κάνετε - και δεν το λέω προσωπικά, το λέω ως Κυβέρνηση, ως Υπουργείο - είναι από ανεπαρκή έως ανύπαρκτα. Διότι μου λέτε ότι δίνουμε ακόμη μορφή στο χάος και είναι οι άνθρωποι με σαράντα βαθμούς κάτω από τις σκηνές, κι οι οποίοι κάποια στιγμή, σε δύο μήνες, θα πάνε κάπου αλλού, χωρίς να υπάρχει ένας προγραμματισμός. Πέραν των γραφειοκρατικών προβλημάτων που αναφέρατε, η γραφειοκρατία δεν θα μπορούσε ποτέ να είναι ένα μόνιμο άλλοθι για την Κυβέρνηση, διότι αυτό ακουμπάει και στους υπαλλήλους, κύριε Υπουργέ. Ή έχουμε καλούς υπαλλήλους και τους στηρίζουμε γιατί έχουν ξεπεράσει τα γραφειοκρατικά προβλήματα ή η δομή, την οποία φτιάξατε εδώ και εβδομήντα πέντε μέρες, δεν έχει μέχρι σήμερα δώσει αποτελέσματα. Γι' αυτό ελέγχεται η Κυβέρνηση, για τη μη παραγωγή αποτελεσμάτων. Ελέγχεται, επίσης, και για κάτι άλλο. Εάν πράγματι ισχύει αυτό το οποίο είπατε προηγουμένως, ότι τον Σεπτέμβρη θα έχουν αλλάξει κάποια πράγματα, δώστε μας ένα πλάνο, δώστε μας το σχέδιο σας. Διότι μέχρι τώρα δεν βλέπουμε σχέδιο, δεν βλέπουμε αποτελεσματικότητα και βλέπουμε επίσης, αν θέλετε, μια μοιρολατρία ότι το χάος παίρνει μορφή. Κατά την άποψή μου, κύριε Υπουργέ, δεν παίρνει μορφή το χάος και δεν φθάνουν αυτές οι περιγραφές που κάνετε. Αυτό το οποίο ζητάμε είναι να κάνετε πολιτική στο πεδίο του προσφυγικού.
Ωραία, κύριε Παπαθεοδώρου.
Ευχαριστώ, κύριε Πρόεδρε. Ήσασταν αρκετά αυστηρός με τον χρόνο μου.
Κύριε Υπουργέ, έχετε τον λόγο.
Κύριε Παπαθεοδώρου, αν ήσασταν μποξέρ θα με είχατε νικήσει! Τόσα χτυπήματα απ' όλες τις πλευρές είναι αδύνατο να τα απαντήσω! Φαντάζομαι ότι δεν υπαινίσσεστε ότι δείχνω ανοχή στη βία ή οτιδήποτε. Θα μπορούσε να είναι μία τεράστια κουβέντα το πότε υπήρξε και πότε δεν υπήρξε ανοχή στη βία. Ας το αφήσουμε. Ωστόσο, συμφωνώ μαζί σας σ' αυτό το πράγμα. Δεν φαντάζομαι ότι μου το τεκμαίρετε σαν δήλωση για κάτι για το οποίο είναι όλη μου η ζωή έτσι. Ακούστε να δείτε: Έχετε άδικο. Δεν έχετε άδικο στο ότι, ας πούμε, η γραφειοκρατική αποτύπωση θα έπρεπε ήδη να έχει γίνει. Υπάρχει καθυστέρηση. Εκεί που έχετε άδικο είναι ότι στηριζόμενος σ' αυτό, γκρεμίζετε όλα τα άλλα. Εκεί πέρα στέκομαι εγώ. Συμφωνώ μαζί σας ότι θα έπρεπε να υπάρχει αποτύπωση αυτών των πραγμάτων που έχουν γίνει. Εγώ το λέω γραφειοκρατικά. Μπορεί να είναι λάθος λέξη. Καταλαβαίνετε, όμως, αυτό που θέλω να πω. Επομένως, ναι, υπάρχει εκεί καθυστέρηση. Αυτό δεν αναιρεί την ουσία. Επίσης, δεν γίνεται κάθε φορά να συζητάμε και να λέμε ότι η Κυβέρνηση είναι ανέτοιμη. Νομίζω ότι το λέτε συνέχεια αυτό. Η Κυβέρνηση αντέδρασε καίρια και έκανε αυτό που σας είπα. Ανατρέξτε στη βιβλιογραφία, ρωτήστε συναδέλφους σας από το εξωτερικό. Δεν έχει ξαναγίνει. Τον Σεπτέμβριο θα γίνει αυτό το πράγμα που σας είπα. Η εκπαίδευση ετοιμάζεται με επιτροπή που έχει φτιάξει το Υπουργείο Μετανάστευσης με το Υπουργείο Παιδείας. Κάποιος συνάδελφός σας πριν - λέω «σας» γιατί εγώ δεν είμαι Βουλευτής - είπε για τους εμβολιασμούς. Ακόμα και στην Ειδομένη μέσα σε άθλιες συνθήκες το Υπουργείο Υγείας έκανε επτά χιλιάδες εμβολιασμούς. Τρέχουμε πολύ γρήγορα. Τις περισσότερες φορές προλαβαίνουμε. Υπάρχουν φορές που δεν προλαβαίνουμε. Κύριε Παπαθεοδώρου, θέλω να σας πω και το εξής: Η Κυβέρνηση - έχετε δίκιο - ήταν ανέτοιμη να βάλει σε χώρους εξήντα χιλιάδες ανθρώπους. Το έκανε, όμως, και το έκανε σ' έναν χρόνο που δεν υπήρχε. Να σας πω κάτι; Το μόνο που βρήκε η Κυβέρνηση ήταν δυόμισι χιλιάδες θέσεις σε προαναχωρησιακά κέντρα που είναι θέσεις υπό κράτηση και αυτό αξιοποιείται, αλλά δεν υπήρχε τίποτα. Δεν υπήρχε ούτε μία δομή φιλοξενίας και δεν υπάρχει άλλο κράτος στην Ευρώπη που να μην είχε ούτε μία δομή φιλοξενίας. Τελειώνοντας, θα πω ότι νομίζω πως ανταποκριθήκαμε καλά σε πολύ δύσκολες συνθήκες. Αυτό δεν σημαίνει ότι δεν πρέπει να γίνουν βελτιώσεις, δεν σημαίνει ότι όλα είναι τέλεια. Το αντίθετο. Βρίθουν αδυναμιών οι οποίες θα διορθωθούν. Σας ευχαριστώ.
Σας ευχαριστούμε. Θα συζητηθεί τώρα η πρώτη με αριθμό 983/13-6-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Παιδείας, Έρευνας και Θρησκευμάτων, σχετικά με τη φοίτηση στις βαθμίδες εκπαίδευσης των μαθητών Ρομά. Ορίστε, κυρία συνάδελφε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, σε πολλές χώρες της Ευρώπης, όπως και στην Ελλάδα, ο κοινωνικός αποκλεισμός, οι κοινωνικές διακρίσεις, οι ρατσιστικές προκαταλήψεις και η περιθωριοποίηση μειονοτικών πληθυσμών γενικότερα, είναι ένα φαινόμενο που προσλαμβάνει ανησυχητικές διαστάσεις και αποτελεί στίγμα για τον σύγχρονο πολιτισμό. Τις συνέπειες αυτού του προβλήματος βιώνουν διαχρονικά και με ένταση οι Έλληνες Ρομά. Η de facto «γκετοποίηση» λειτουργεί ως ένας από τους κύριους λόγους του χαμηλού ποσοστού συμμετοχής των ανθρώπων αυτών στην ευημερία, στην κοινωνική ασφάλιση και στο εκπαιδευτικό σύστημα σε σχέση με τον μέσο όρο του πληθυσμού. Η πρακτική αυτή εμποδίζει των ένταξη των παιδιών Ρομά στο σχολείο, ενώ πολλά απ' αυτά, χωρίς επαρκή και ειδική εξέταση της κάθε περίπτωσης, οδηγούνται σε ειδικά «γκέτο» - σχολεία. Αυτό από μόνο του συνιστά κατάφωρη παραβίαση των συνταγματικών τους δικαιωμάτων, ενώ ταυτόχρονα εκθέτει τη χώρα μας σε σχέση με τις διεθνείς δεσμεύσεις που έχει αναλάβει. Δυστυχώς, μόνο ένα μέρος των παιδιών ρόμικης προέλευσης φοιτά στο σχολείο, ενώ πολλά απ' αυτά που εγγράφονται στο δημοτικό δεν συμμετείχαν στην προσχολική εκπαίδευση. Ταυτόχρονα, πολλά παιδιά δεν υποστηρίζονται από τους γονείς τους προκειμένου να ενταχθούν στο εκπαιδευτικό σύστημα. Επίσης, υπάρχουν και παιδιά που αντιμετωπίζονται με προκατάληψη, γεγονός που εμποδίζει την ομαλή τους ένταξη στην εκπαίδευση. Επιπλέον, οφείλουμε να τονίσουμε το σοβαρό πρόβλημα στη σχέση μεταξύ εκπαιδευτικών και τσιγγάνων μαθητών, καθώς ελάχιστοι εκπαιδευτικοί έχουν γνώση της ιδιαιτερότητας και του τρόπου προσέγγισης των παιδιών αυτών. Κύριε Υπουργέ, έχω την πεποίθηση ότι η ενίσχυση της πρόσβασης και της συμμετοχής των παιδιών Ρομά στην εκπαίδευση θα πρέπει να αποτελεί βασικό στόχο στον σχεδιασμό του Υπουργείου, στο πλαίσιο των νέων αλλαγών στην υποχρεωτική εκπαίδευση. Θέλω να τονίσω ότι η συναίνεση, η συμμετοχή και η συγκατάθεση των ίδιων των Ρομά είναι απαραίτητη προϋπόθεση για την επιτυχή υλοποίηση ενός τέτοιου σχεδιασμού. Θεωρώ ότι το μείζον πρόβλημα του αναλφαβητισμού παιδιών και γονέων των κοινοτήτων Ρομ, όπως και η σχολική διαρροή των τσιγγανόπουλων σε όλες τις σχολικές βαθμίδες, πρέπει να αντιμετωπιστούν άμεσα. Πιστεύω ότι είναι καιρός, πλέον, να αξιολογηθούν τα αποτελέσματα των πολιτικών που ασκήθηκαν κατά το παρελθόν ως προς το ζήτημα της ελλιπούς εκπαίδευσης και της κοινωνικής περιθωριοποίησης των τσιγγάνων και να εξαχθούν τα αναγκαία συμπεράσματα, καθώς, απ' ό,τι αποδεικνύεται στην πράξη, οι προσπάθειες αυτές ήταν ατελέσφορες. Σύμφωνα με όσα σας εξέθεσα μέχρι τώρα, κύριε Υπουργέ, θα ήθελα την απάντησή σας στο ερώτημα που σας έχω υποβάλει και γραπτώς, το οποίο αφορά στον τρόπο με τον οποίο συγκροτείται η πολιτική του Υπουργείου για την εκπαίδευση των Ρομά και την κατάρτιση εξειδικευμένων εκπαιδευτικών.
Ο κ. Πελεγρίνης έχει τον λόγο.
Αξιότιμη κυρία Βουλευτά, προκαταβολικά θα σας πω ότι όλη η προσπάθεια του Υπουργείου είναι να αποφευχθεί η περιθωριοποίηση των Ρομά. Ειδικότερα, θα σας έλεγα ότι η Διεύθυνση Ευρωπαϊκών και Διεθνών Θεμάτων προωθεί την ενίσχυση πολιτικών συμπερίληψης στην εκπαίδευση, γνωστής ως exclusive education, που αφορούν όλες τις ευαίσθητες κοινωνικές κατηγορίες, συμπεριλαμβανομένων των Ρομά, με τη συμμετοχή της τόσο σε διεθνείς οργανισμούς όπως η UNESCO, το Συμβούλιο της Ευρώπης και ο ΟΗΕ, όσο και την Ευρωπαϊκή Ένωση μέσω των επιτροπών του Συμβουλίου και των προγραμμάτων δράσης, όπως τα προγράμματα Erasmus Plus. Για την εγγραφή και φοίτηση των παιδιών των Ρομά η Διεύθυνση Σπουδών, Προγραμμάτων και Οργάνωσης Πρωτοβάθμιας Εκπαίδευσης του Υπουργείου Παιδείας έχει προβεί σε έκδοση της με αριθμό πρωτοκόλλου 180644/Γ1/26-11-2013 εγκυκλίου, με θέμα «Σχολική φοίτηση παιδιών Ρομά: οδηγίες, κατευθύνσεις και υποστηρικτικές δράσεις». Στο πλαίσιο αυτό, σύμφωνα με όσα ορίζει το Σύνταγμα, οι νόμοι και οι διεθνείς συμβάσεις και διακηρύξεις, η ελληνική πολιτεία και οι θεσμοί της πρέπει να λαμβάνουν όλα τα απαραίτητα εκείνα μέτρα που διασφαλίζουν την ισότιμη πρόσβαση όλων των παιδιών στην εκπαίδευση. Ειδικότερα, δε, η πρόσβαση της νέας γενιάς Ρομά στην εκπαίδευση συνιστά βασικό μηχανισμό άρσης του κοινωνικού τους αποκλεισμού και απαραίτητη προϋπόθεση για την ισότιμη συμμετοχή τους στην κοινωνική, οικονομική και πολιτική ζωή της χώρας. Προς αυτή την κατεύθυνση, το Υπουργείο Παιδείας προωθεί σε όλες τις σχολικές μονάδες πρωτοβάθμιας εκπαίδευσης της χώρας δράσεις και προγράμματα που στόχο έχουν να διευκολύνουν τους μαθητές, τους εκπαιδευτικούς και τους γονείς σε μια αποτελεσματική εκπαιδευτική διαδικασία, ενάντια στον σχολικό και κοινωνικό αποκλεισμό και τη σχολική διαρροή. Ειδικότερα, σε ό,τι αφορά τα παιδιά Ρομά στις σχολικές εγγραφές, τη φοίτηση και τον εμβολιασμό υπενθυμίζεται ότι ισχύουν όσα αναφέρονται στις σχετικές εγκυκλίους του Υπουργείου Παιδείας, με τις παρακάτω επισημάνσεις. Πρώτον, οι προϊστάμενοι και διευθυντές των σχολικών μονάδων όχι μόνο ενθαρρύνουν την προσέλευση των μαθητών Ρομά στο σχολείο, αλλά και αναζητούν τα παιδιά Ρομά που μένουν στην περιοχή τους και φροντίζουν για την εγγραφή και τη φοίτησή τους, όπως προβλέπουν οι σχετικές διατάξεις για την υποχρεωτική φοίτηση. Θα ήθελα, εδώ, να σας πω ότι πριν από λίγες μέρες επισκέφθηκα στον Ασπρόπυργο το 7ο Δημοτικό Σχολείο και διαπίστωσα ότι από τρία τμήματα που υπήρχαν στο δημοτικό, τώρα έχουν εξελιχθεί σε δεκατέσσερα τμήματα, όπου συνυπάρχουν Ρομά με Ελληνόπουλα άλλων πληθυσμιακών ομάδων. Υπάρχει, δηλαδή, μια συνύπαρξη. Το δεύτερο στοιχείο είναι ότι τόσο στο νηπιαγωγείο όσο και στο δημοτικό σχολείο τα παιδιά Ρομά γίνονται δεκτά, ανεξάρτητα από το αν είναι γραμμένα στα μητρώα ή δημοτολόγια. Για την εγγραφή τους φροντίζουν οι προϊστάμενοι και οι διευθυντές των σχολικών μονάδων, σύμφωνα με το προβλεπόμενα στα προεδρικά διατάγματα 200/1998 και 201/1998. Υπάρχει το Κέντρο Ελέγχου Πρόληψης Νοσημάτων, το ΚΕΕΛΠΝΟ, υπάρχουν τα κέντρα στήριξης και όλα αυτά έχουν σαν στόχο να βοηθήσουν την ένταξη των παιδιών Ρομά στα σχολεία, να ενθαρρυνθούν προς αυτή την κατεύθυνση. Το Υπουργείο Παιδείας επιδιώκει την ένταξη των παιδιών Ρομά στις κανονικές τάξεις, ενώ ο αποκλεισμός ή διαχωρισμός τους από τους λοιπούς μαθητές και η περιθωριοποίησή τους αντίκειται στο ελληνικό Σύνταγμα, που απαγορεύει τις διακρίσεις λόγω φυλετικής ή εθνοτικής καταγωγής στην εκπαίδευση, και σε πλήθος διεθνών κειμένων, που δεσμεύουν τη χώρα και έχουν υπερνομοθετική ισχύ. Σε όλα αυτά που σας είπα θα πρέπει να προστεθούν και τα προγράμματα ΕΣΠΑ, τα οποία έχουν στόχο ακριβώς με τους διαμεσολαβητές να φέρουν τα παιδιά αυτά στις τάξεις. Ευχαριστώ, κύριε Πρόεδρε.
Κυρία Κατσαβριά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, οφείλω να ομολογήσω ότι δεν με εξέπληξε ο αληθινά ευαίσθητος και παιδαγωγικά πρωτότυπος τρόπος με τον οποίο προσεγγίσατε την ερώτησή μου. Εύκολα μπορεί κανείς να διακρίνει στα λόγια σας τη θεωρητική κατάρτιση, την εκπαιδευτική συγκρότηση, τη διοικητική εμπειρία και την πολιτική βούληση που διαθέτετε. Είμαι δε απολύτως βέβαιη ότι οι κοινότητες των Ρομά θα μπορέσουν σύντομα να δουν τις συγκεκριμένες πολιτικές του Υπουργείου Παιδείας να παίρνουν σάρκα και οστά. Επιτρέψτε μου τώρα να έρθω σε ένα δεύτερο ερώτημα, που αφορά στην εξέταση της δυνατότητας εισαγωγής και των Ρομά στην τριτοβάθμια εκπαίδευση, όπως συμβαίνει και με άλλες πληθυσμιακές ομάδες. Στις συζητήσεις μου με εκπροσώπους των Ρομά μού ζητήθηκε να σας θέσω αυτό το ερώτημα, τουλάχιστον ως προβληματισμό, καθώς οι συμπολίτες μας αυτοί θεωρούν ότι μια τέτοια ρύθμιση θα αποτελέσει ισχυρό κίνητρο για την ένταξη των παιδιών τους στην εκπαιδευτική διαδικασία. Σημειώνω ότι πρόσφατα στο πλαίσιο της Επιτροπής Κοινωνικών Υποθέσεων της Βουλής δύο ήταν τα κυρίαρχα αιτήματά τους: η ένταξή τους στην αγορά εργασίας και η παροχή ευκαιριών μόρφωσης στα παιδιά τους. Κύριε Υπουργέ, έχω επίγνωση του γεγονότος ότι μια ορθολογική προσέγγιση στη διαμόρφωση και χάραξη της πολιτικής που αφορά σε ένα πρόβλημα πρέπει να στηρίζεται σε πραγματικά δεδομένα. Ειδικά για τους Ρομά, η πολιτεία δεν διαθέτει επαρκή στοιχεία ως προς τον πληθυσμό, την ηλικιακή τους σύνθεση, τον τόπο διαμονής, το βιοτικό επίπεδο, τις επαγγελματικές δεξιότητες και δυνατότητές τους και άλλα χρήσιμα απογραφικά στοιχεία. Η αδυναμία κατανόησης της ιστορίας, της παράδοσης, του πολιτισμού και των ιδιαίτερων χαρακτηριστικών της εν λόγω κοινότητας δυσχεραίνει τις προσπάθειες ισότιμης αντιμετώπισης των προβλημάτων της και της ουσιαστικής ένταξης του πληθυσμού της στον κοινωνικό ιστό. Αξίζει νομίζω να αναφέρω στο σημείο αυτό το παράδειγμα της συνεισφοράς των τσιγγάνων στον χώρο της μουσικής διαχρονικά και ιδιαίτερα στις εποχές της τεχνολογικής υστέρησης. Την ώρα που το ενδιαφέρον της Ευρώπης εκδηλώνεται με τη χρηματοδότηση πληθώρας προγραμμάτων για τους Ρομά, είναι προφανές ότι η ελληνική κοινωνία θα αξιοποιήσει κάθε δυνατότητα, έτσι ώστε να επιβεβαιώσει και πάλι ότι δίκαια βρίσκεται στην πρώτη γραμμή του αγώνα για την ανάδειξη του πολιτισμού και της αξίας του ανθρώπου. Είναι αυτονόητο ότι η περιγραφή των προβλημάτων της κοινότητας των συμπολιτών μας αυτών δεν μπορεί να εξαντληθεί στο πλαίσιο της παρούσας επίκαιρης ερώτησης. Απαιτείται σίγουρα ο συντονισμός της δράσης των επιμέρους καθ' ύλην αρμόδιων Υπουργείων και η ενεργητική πολιτική παρέμβαση της πολιτείας γενικότερα, ώστε να επιτευχθεί μια ουσιαστική και ολοκληρωμένη προσέγγιση στο ευαίσθητο αυτό κοινωνικό ζήτημα. Θέλω να ελπίζω, κύριε Υπουργέ, ότι οι δικές σας προσπάθειες θα κινηθούν προς αυτή την κατεύθυνση. Θεωρώ ότι, εξετάζοντας τη δυνατότητα πρόσβασης των παιδιών Ρομά στην ανώτατη εκπαίδευση, θα μπορούσε να ανιχνευθεί ένα πλέγμα κινήτρων, προκειμένου η αίσθηση της αποτυχίας και του κοινωνικού αποκλεισμού να αποτελέσουν οριστικό παρελθόν. Σας ευχαριστώ πολύ.
Κύριε Υπουργέ, έχετε τον λόγο.
Κυρία Βουλευτά, πρέπει να σας δηλώσω το αμέριστο ενδιαφέρον του Υπουργείου Παιδείας για την εκπαίδευση όχι μόνο των Ρομά, αλλά και των παιδιών άλλων χωρών που βρέθηκαν στη χώρα μας, στα διαπολιτισμικά σχολεία. Έχω επισκεφθεί πλήθος από αυτά και έχω συζητήσει και έχω δει τα προβλήματα. Η προσπάθειά μας είναι να υπάρχει ισότιμη μεταχείριση, να προσφέρουμε ισότιμη εκπαίδευση σε όλες τις κατηγορίες των παιδιών εδώ, στην Ελλάδα. Αυτό όμως το οποίο προτείνετε, να μπορεί να υπάρχει ελεύθερη πρόσβαση ή, εν πάση περιπτώσει, υπό ορισμένους όρους πρόσβαση των Ρομά στα πανεπιστήμια, προσκρούει στη βασική διάταξη του Συντάγματος για ισότητα μεταξύ όλων των Ελλήνων. Βεβαίως, σε ορισμένες περιπτώσεις η πολιτεία δίνει τη δυνατότητα σε παιδιά να εισάγονται στα πανεπιστήμια υπό ορισμένους όρους, αλλά κάτω από έκτακτες συνθήκες. Λόγου χάριν πριν από λίγα χρόνια δόθηκε η δυνατότητα σε παιδιά από την Κεφαλλονιά, λόγω των σεισμών, να υπάρχει ιδιαίτερη μέριμνα για την εισαγωγή τους στα πανεπιστήμια. Όμως, αυτό συμβαίνει σε έκτακτες περιπτώσεις ή στις περιπτώσεις κατά τις οποίες παιδιά ομογενών στην αλλοδαπή έχουν τη δυνατότητα, κάτω από ορισμένους όρους, να είναι στα πανεπιστήμια. Όμως, αυτό είναι για εθνικούς λόγους. Συνεπώς το κύριο βάρος, για να μπορέσουμε να φέρουμε τους Ρομά στα σχολεία, να τους δώσουμε τη γνώση που πρέπει, είναι στα σχολεία τα ίδια. Και το πρόβλημα με τους Ρομά πρέπει να σας πω δεν είναι τα ίδια τα παιδιά. Είναι οι οικογένειές τους αυτές οι οποίες τραβούν τα παιδιά τους από το σχολείο. Πριν από μερικούς μήνες είχα επισκεφθεί το Διαπολιτισμικό Σχολείο στον Βοτανικό. Εκεί ο διευθυντής μού ανέφερε ότι, ενώ εγγράφονται τα παιδιά των Ρομά στο σχολείο, από τον Νοέμβριο τα αποσύρουν, γιατί υπάρχει ένα επίδομα, το οποίο, μόλις το πάρουν οι γονείς, τραβάνε και τα παιδιά από εκεί. Επίσης, η παροχή του γεύματος που δίνεται είναι πολύ αναγκαία, γιατί αυτό είναι ένα κίνητρο, ένα δέλεαρ, για να έρθουν τα παιδιά στο σχολείο. Συνεπώς όλο το βάρος μας είναι, στα ίδια τα σχολεία, να δώσουμε εκείνες τις δυνατότητες στα παιδιά αυτά να φοιτούν ισότιμα με τα άλλα Ελληνόπουλα. Διότι η περιθωριοποίηση είναι ό,τι χειρότερο μπορεί να γίνει στη χώρα μας και είναι κάτι το οποίο αποφεύγουμε με κάθε τρόπο. Ευχαριστώ πολύ.
Κι εμείς. Περνάμε στη δεύτερη με αριθμό 975/10-6-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών, Μεταφορών και Δικτύων, σχετικά με τα χρέη του ΟΑΣΑ. Κύριε Χατζηδάκη, έχετε τον λόγο για δύο λεπτά.
Κύριε Πρόεδρε, τα πράγματα με τις αστικές συγκοινωνίες της Αθήνας δεν εξελίσσονται καθόλου καλά. Και δεν είναι μόνο οι ακατανόητες επιθέσεις των αντιεξουσιαστών εναντίον λεωφορείων και τρόλεϊ, που στρέφονται ουσιαστικά εναντίον μεροκαματιάρηδων ανθρώπων - είτε μιλάμε για τους οδηγούς είτε μιλάμε για τους επιβάτες - , είναι και τα οικονομικά στοιχεία, τα οποία χειροτερεύουν συνεχώς. Έχω εδώ τις συγκρίσεις ανάμεσα στο 2014 και στο 2015. Τα έσοδα του Ομίλου ΟΑΣΑ μειώθηκαν κατά 18% το 2015. Οι ζημίες προ φόρων ανήλθαν στα 105,7 εκατομμύρια ευρώ, έναντι 83 εκατομμυρίων ευρώ το 2014. Και το λειτουργικό έλλειμμα του ΟΑΣΑ, δηλαδή τα στοιχεία, αν βγάλουμε έξω τα δάνεια, διαμορφώθηκε στα 25 εκατομμύρια ευρώ το 2015, έναντι πλεονάσματος 2 εκατομμυρίων ευρώ το 2014. Αντί τα πράγματα να βελτιώνονται, γυρνάνε προς τα πίσω και γυρνάνε ουσιαστικά εκεί που ήμασταν το 2012, μετά από τρία συνεχή χρόνια βελτίωσης. Νομίζω ότι η εξήγηση, για μένα τουλάχιστον, είναι προφανής. Οι διοικήσεις το 2015 ήταν οι ίδιες. Άλλαξε η πολιτική ηγεσία και άλλαξε και η πολιτική. Ο κ. Σπίρτζης έκανε διάφορα κουβαρνταλίκια, σάμπως τα έκανε από την τσέπη του. Υπογράφηκαν δωρεάν μετακινήσεις διαφόρων ομάδων, χωρίς να καλύπτονται τα έσοδα από αντίστοιχα Υπουργεία. Έγιναν δωρεάν μετακινήσεις στο δημοψήφισμα. Υπήρξε χαλάρωση των ελέγχων. Γίνονται επιθέσεις εναντίον των ελεγκτών και το Υπουργείο δεν κινείται καθόλου. Έγινε περίπου ιδεολογία το ξεχαρβάλωμα των αστικών συγκοινωνιών. Και γι' αυτόν τον λόγο η κατάσταση συνεχίζει να επιδεινώνεται το 2016. Το πρώτο τρίμηνο - με βάση στοιχεία που δημοσιεύτηκαν στον Τύπο και δεν διαψεύστηκαν - έχουμε περαιτέρω μείωση των εσόδων κατά 24%. Από σχεδόν 50 εκατομμύρια από τα εισιτήρια το πρώτο τρίμηνο του 2015 πήγαμε στα 37-38 εκατομμύρια το πρώτο τρίμηνο του 2016. Μείωση 24%, με νέες πια διοικήσεις, δικές σας διοικήσεις. Περιμένω μια απάντηση σε σχέση μ' αυτά τα στοιχεία. Τα επιβεβαιώνετε, τα διαψεύδετε; Και ποια είναι η δική σας τοποθέτηση; Όπως επίσης θα ήθελα να μου πείτε ποια είναι η δική σας τοποθέτηση σε σχέση με το μέλλον των συγκοινωνιών. Τι θα συμβεί με την υπαγωγή τους πια στο υπερταμείο; Πώς τοποθετείται το Υπουργείο; Θα προχωρήσετε προς ιδιωτικοποίηση πάλι με βαριά καρδιά, κύριε Σπίρτζη, ή ο κ. Πιτσιόρλας ή όποιος είναι στο υπερταμείο θα υπογράφει κι εσείς θα τον καταγγέλλετε; Ποια είναι η στάση γενικά και η δική σας και της Κυβέρνησης, φυσικά; Διότι όλους σάς έχει διορίσει ο κ. Τσίπρας και ενδιαφερόμαστε να ξέρουμε ποιο είναι το σχέδιό σας.
Ο Υπουργός Υποδομών, Μεταφορών και Δικτύων κ. Χρήστος Σπίρτζης έχει τον λόγο.
Ευχαριστώ, κύριε Πρόεδρε. Θα μου δώσετε λίγο χρόνο παραπάνω και θα τον γλιτώσουμε από τις δύο άλλες επίκαιρες στη συνέχεια.
Έχετε και δευτερολογία.
Το ξέρω, αλλά είναι πολύ «βαριά» η επίκαιρη ερώτηση και θέλει πολλά στοιχεία ο κ. Χατζηδάκης. Αξιότιμε συνάδελφε, κύριε Αντιπρόεδρε της Νέας Δημοκρατίας, σας ευχαριστώ από καρδιάς για την επίκαιρη ερώτηση με θέμα τις αστικές συγκοινωνίες. Σας ευχαριστώ, μιας και τα συνδυασμένα επικοινωνιακά τερτίπια των δυνάμεων που στήριζαν την κυβέρνηση Σαμαρά, τα δελτία Τύπου, οι κομματικοί σας στρατοί, οι επισκέψεις τόσο του κ. Μητσοτάκη όσο και της κ. Γεννηματά στον χώρο των αστικών συγκοινωνιών και η γνωστή, πλέον, παρέα που σας στηρίζει στα μέσα μαζικής ενημέρωσης δεν μας είχαν δώσει τη δυνατότητα να απαντήσουμε, για να γνωρίζει και το Κοινοβούλιο και οι πολίτες τι γινόταν και τι γίνεται σήμερα στον χώρο των αστικών συγκοινωνιών. Γι' αυτό οφείλω ξανά να σας ευχαριστήσω. Κύριε Χατζηδάκη, αυτά είναι τα στοιχεία των απαντήσεών μου. Είναι επίσημα τα έγγραφα. Είναι δικά σας. Τα καταθέτω για τα Πρακτικά. Είναι αριθμημένα.
Κι εγώ έχω αντίστοιχα στοιχεία.
Είναι ένα τρόλεϊ με στοιχεία!
Κύριε Χατζηδάκη, ασφαλώς γνωρίζετε και συνεργάζεστε και σήμερα με τον Γενικό Διευθυντή της Νέας Δημοκρατίας, τον κ. Παπαθανάση, ο οποίος ήταν Πρόεδρος και Διευθύνων Σύμβουλος της ΣΤΑΣΥ, με τον Διευθυντή πολιτικού σχεδιασμού της Νέας Δημοκρατίας, τον κ. Οικονόμου, ο οποίος ήταν Πρόεδρος και Διευθύνων Σύμβουλος της ΟΣΥ, και με τον πρώην σύμβουλό σας, τον κ. Δημητριάδη. Αυτοί οι ανεξάρτητοι, ανεπηρέαστοι και επιτυχημένοι μάνατζερ, όπως μας λέγατε, όταν αντικαταστάθηκαν και τοποθετήθηκαν νέες διοικήσεις και μπήκαν οι κομματικές μετά, του ΣΥΡΙΖΑ - το ίδιο, παρεμπιπτόντως, κύριε Πρόεδρε, μας έλεγε και η τρόικα - παρέλαβαν τρεις εταιρείες σε απόλυτη τάξη και φοβερή λειτουργία. Θα την παραθέσω παρακάτω σε έξι ενότητες, για να αναδειχθεί μια για πάντα το ανορθολογικό και κομματικό όργιο που δομήσατε, υπηρετήσατε και συνεχίζετε να υπερασπίζεστε και το πώς συσσωρεύσατε 96 εκατομμύρια ευρώ δημοσιονομικά και λειτουργικά ελλείμματα και σήμερα ζητάτε κι εξηγήσεις. Η πρώτη ενότητα, που είναι και ο πρώτος επικοινωνιακός σας μύθος. Λέτε ότι παραλάβαμε πλεονασματικές συγκοινωνίες και δημιουργήσαμε ελλείμματα. Κύριοι συνάδελφοι, η ΣΤΑΣΥ έκλεισε το 2014 με λειτουργικό πλεόνασμα 2,7 εκατομμύρια ευρώ και το 2015 με λειτουργικό έλλειμμα 23 εκατομμύρια ευρώ.
Αυτό δεν είπα;
Ναι, αυτό λέτε κι εσείς. Ακούστε, λοιπόν, τώρα πιο κάτω. Σύμφωνα με τις Διευθύνσεις της «ΣΤΑΣΥ Α.Ε.», το εν λόγω έλλειμμα αναλύεται ως εξής: Πρώτον, ανακατανομή εσόδων ΟΣΥ και ΣΤΑΣΥ από 55% σε 50%. Αυτό είναι 10 εκατομμύρια. Δεύτερον, τιμολογιακή πολιτική του Οκτώβρη του 2014, χωρίς καμμία μελέτη και με ένα συνεχώς μειούμενο συγκοινωνιακό έργο, 30% μείωση σε τέσσερα χρόνια, η οποία κοστολογείται άλλα 10 εκατομμύρια ευρώ. Τρίτον, αύξηση του ΦΠΑ από 13% σε 23%, η οποία απορροφήθηκε το 2015, για να μην αυξηθεί το εισιτήριο, για να μην το πληρώσει ο πολίτης, δηλαδή. Ούτε οι αποφάσεις των νυν, άμεσων συνεργατών που έχετε στη Νέα Δημοκρατία μετακύλισαν τα κόστη των προεκλογικών πολιτικών της Νέας Δημοκρατίας το 2015, αλλά δεν γνώριζαν ότι η θητεία τους θα κρατήσει περισσότερο. Αργήσαμε να τους αλλάξουμε. Αυτό έγινε, κύριε Χατζηδάκη. Προετοιμαστήκατε, έτσι ώστε να μετακινήσετε ελλείμματα, κόστη κ.λπ. στο 2015. Αυτά για τη ΣΤΑΣΥ. Πάμε στην ΟΣΥ τώρα. Η ΟΣΥ, αντιθέτως, το 2014 έκλεισε με έλλειμμα εκμετάλλευσης 21 εκατομμύρια ευρώ και συσσωρευμένο έλλειμμα υποχρεώσεων 81 εκατομμύρια ευρώ. Για να μπορέσει ο άλλος συνεργάτης σας να φτάσει σε αυτά τα νούμερα, του μεταβιβάστηκαν απευθείας 25 εκατομμύρια ευρώ από το Γενικό Λογιστήριο του Κράτους στο τέλος του 2013, τα οποία δεν πέρασαν ούτε από το Υπουργείο ούτε από τον ΟΑΣΑ, ώστε να μην υπάρχει η χρέωση και να εξοικονομηθούν την επόμενη χρονιά, το 2014. Το σχετικό έγγραφο είναι το Ε1.2. Πέραν αυτού, θα έπρεπε να προχωρήσει σε προμήθεια κρίσιμων ανταλλακτικών - γιατί μας κατηγορείτε και γι' αυτό - για τον στόλο. Επέλεξε τη διόρθωση του λειτουργικού ελλείμματος του 2014. Επίσης, η απώλεια εσόδων, λόγω της προεκλογικής τιμολογιακής πολιτικής της κυβέρνησης Σαμαρά τον Οκτώβρη του 2014, κοστολογείται σε απώλεια εσόδων 8,1 εκατομμύρια ευρώ. Το σχετικό έγγραφο είναι το Ε1.3. Η επικοινωνιακή στρατηγική της εταιρείας συνεχίστηκε και το 2015, που παρουσίασε έλλειμμα εκμετάλλευσης 12,8 εκατομμύρια ευρώ και κατάφερε να αυξήσει τις συσσωρευμένες υποχρεώσεις προς τρίτους στα 103 εκατομμύρια ευρώ σε σχέση με το 2014, σχετικό Ε1.4. Η μείωση του ελλείμματος το 2015 οφείλεται σε μία σημαντική προσπάθεια της προηγούμενης διοίκησης της ΟΣΥ να υποβαθμίσει την αξιοπιστία του δημόσιων συγκοινωνιών, μέσω της μειωμένης εξυπηρέτησης υποχρεώσεων προμηθευτών και μειωμένης αγοράς ανταλλακτικών περισσότερο από 22%, σχετικό Ε1.4, την ώρα που το 2015 αυξήθηκαν τα παροπλισμένα λεωφορεία. Μας είπατε ότι καίγονται λεωφορεία έξω από το Πολυτεχνείο και το καταδικάζουμε. Θυμάστε ότι, όταν παραλάβαμε, καιγόταν κάθε εβδομάδα ένα λεωφορείο στις γειτονιές της Αθήνας, λόγω έλλειψης ανταλλακτικών, λόγω της μείωσης κατά 22% των ανταλλακτικών, που είχατε κάνει εσείς το 2014; Συνολικά ο Όμιλος ΟΑΣΑ επιβαρύνθηκε με 18 εκατομμύρια ευρώ τον χρόνο από την προεκλογική τιμολογιακή πολιτική της Νέας Δημοκρατίας, κύριε Πρόεδρε, σχετικό Ε1.5., με ένα έλλειμμα 103 εκατομμύρια ευρώ αξιοπιστίας προς τους προμηθευτές του ομίλου και με απαιτήσεις 113 εκατομμύρια ευρώ από τα Υπουργεία για τα έτη 2011 έως 2014, σχετικό Ε1.6. Είναι οι επιστολές που έχουν στείλει οι προηγούμενες διοικήσεις επί κυβέρνησης Σαμαρά. Και στη συνέχεια - σας λέω γι' αυτή την πρώτη ενότητα - τι κάναμε εμείς; Καταφέραμε να παραδώσουμε προϋπολογισμό ομίλου με έλλειμμα μειωμένο κατά 20 εκατομμύρια ευρώ, σχετικό Ε1.7. Προχωρήσαμε σε περαιτέρω δράσεις εξοικονόμησης ύψους 8,5 εκατομμυρίων ευρώ, που αφορούν κόστος προμηθειών μέσω ηλεκτρονικών διαγωνισμών, συμβάσεων παροχής υπηρεσιών. Έφυγαν ή θα φύγουν οι εταιρείες σεκιούριτι και θα έρθει να φυλάει η Ελληνική Αστυνομία - ο καθένας στον ρόλο του - , που ήταν άλλα 4 εκατομμύρια και ούτω καθεξής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Βρίσκεται, επίσης, σε εξέλιξη χειρισμός για την εξυπηρέτηση του συσσωρευμένου ελλείμματος του ομίλου σε συνεργασία με το Υπουργείο Οικονομικών, ώστε να βρούμε ένα μοντέλο συμψηφισμού απ' αυτά που χρωστάνε οι δημόσιοι φορείς και τα Υπουργεία.
Ωραία.
Όχι, δεν τελείωσα. Έχω έξι ενότητες. Θα εξοικονομήσω, κύριε Πρόεδρε, τον χρόνο. Μην ανησυχείτε.
Μα, δεν γίνεται, κύριε Υπουργέ.
Εντάξει. Σας παρακαλώ πολύ να διαβάσω τις τρεις τουλάχιστον και τις άλλες τρεις στη δευτερομιλία μου. Δεύτερος μύθος: Παραλάβαμε εταιρείες με υψηλό δείκτη διαχειριστικής ικανότητας. Το μέγεθος του σκανδάλου, που διερευνά η Γενική Επιθεωρήτρια Δημόσιας Διοίκησης και το οποίο έχει σημαντικές επιπτώσεις στα έσοδα του ομίλου - άλλες εκτιμήσεις λένε για πάνω από 20 εκατομμύρια ευρώ και άλλες πάνω από 30 εκατομμύρια ευρώ - , στο σύστημα διαχείρισης εισιτηρίων της ΣΤΑΣΥ και γενικότερα του ομίλου, καταδεικνύει την έλλειψη σχεδίου και οργάνωσης στη διαχείριση των εταιρειών, σχετικό Ε2.1. Μεγάλη απορία, κύριε Χατζηδάκη, προξενεί πώς οι προηγούμενες διοικήσεις του ομίλου - εκεί, ξέρετε, Πρόεδρος και Διευθύνων Σύμβουλος ήταν ο σημερινός Γενικός Διευθυντής της Νέας Δημοκρατίας, και Πρόεδρος και Διευθύνων Σύμβουλος του ΟΑΣΑ ήταν σύμβουλός σας - επέτρεψαν να μην υπάρχει ουσιαστική φυσική προστασία και φύλαξη στον τομέα καταμέτρησης του κεντρικού ταμείου της ΣΤΑΣΥ. Είχαν απενεργοποιηθεί όλες οι διαδικασίες διακίνησης χρημάτων και εισιτηρίων της ΣΤΑΣΥ, με αποτέλεσμα να μην ελέγχεται η διακίνηση εισιτηρίων, τα υπόλοιπα των εισιτηρίων και η διακίνηση χρημάτων. Για μια πενταετία δεν είχε οριστεί τομεάρχης καταμέτρησης στο κεντρικό ταμείο της ΣΤΑΣΥ. Το παραπάνω μοντέλο έχει οδηγήσει σε καταγεγραμμένη υπεξαίρεση συνολικού ποσού 110 χιλιάδων ευρώ στη ΣΤΑΣΥ και σε 647.516 ευρώ στην ΟΣΥ για τα έτη 2010 έως 2015, σχετικό Ε2.2. Και, βέβαια, δεν υπήρχε κανένα μηχανογραφικό σύστημα. Ειδικότερα, οι αποθήκες των εταιρειών όχι απλώς δεν είχαν συστήματα, κύριε Πρόεδρε, αλλά αυτές ήταν οι εικόνες που βρήκαμε, κύριοι συνάδελφοι. Θα σας καταθέσω και αυτές τις φωτογραφίες στα Πρακτικά. Κοιτάξτε αυτό το χάλι!
Ωραία.
Όχι ωραία! Αυτά, κύριε Πρόεδρε, δεν είναι ωραία.
Δεν λέω για τις φωτογραφίες.
Αυτά είναι εισιτήρια που έπρεπε να επιστραφούν και, αντί να επιστρέφονται ως αριθμός εισιτηρίων, επιστρέφονταν ως κιλά χαρτιού, κύριε Χατζηδάκη. Τι έκαναν οι διοικήσεις σας, αυτοί οι φοβεροί μάνατζερ, και μας ζητάτε σήμερα και τα ρέστα; Το σχετικό Ε2.3 αφορά την απόφαση του Διοικητικού Συμβουλίου του ΟΑΣΑ για τα κιλά χαρτιού. Να καταστρέφονται τα επιστρεφόμενα εισιτήρια ως κιλά χαρτιού. Άλλο: Δυσμενής, για τον Όμιλο ΟΑΣΑ, ρύθμιση των προηγούμενων διοικήσεων μεταξύ της «ΤΡΑΙΝΟΣΕ» και του ΟΑΣΑ. Εδώ εκχώρησαν τα έσοδα του ΟΑΣΑ στην «ΤΡΑΙΝΟΣΕ», για να την κάνουν πιο ελκυστική οι φοβεροί μάνατζερ. Και, άντε, ο μάνατζερ της «ΤΡΑΙΝΟΣΕ», αλλά ο μάνατζερ του ΟΑΣΑ, για ποιον λόγο; Γιατί έχανε με τέτοιον τρόπο ο ΟΑΣΑ 20,3 εκατομμύρια ευρώ τον χρόνο, σχετικό Ε2.7. Στη ΣΤΑΣΥ είχαμε ύπαρξη και λειτουργία δύο λογιστηρίων.
Τι να κάνω, όμως, τώρα, κύριε Υπουργέ, εγώ; Πώς να διαχειριστώ την κατάσταση;
Τέλειωσα με τη δεύτερη ενότητα και έχω άλλες τέσσερις.
Αφήστε τες για τη δευτερολογία.
Εγώ θα ζητούσα, κύριε Πρόεδρε, να έχει και τριτολογία ο κ. Χατζηδάκης μετά, για να μας απαντήσει. Ευχαριστώ.
Τον λόγο έχει ο κ. Χατζηδάκης. Φτάνουν τα τρία λεπτά, είναι αρκετά.
Τα πράγματα είναι τόσο ξεκάθαρα, κύριε Πρόεδρε, που εγώ δεν χρειάζομαι χρόνο. Κύριε Σπίρτζη, τα έχετε κάνει θάλασσα και τώρα λέτε άρρητα ρήματα. Κατ' αρχάς, ήρθατε με κάποιο κουτί με στοιχεία, αλλά, ξέρετε, και εγώ έχω στοιχεία και οι αριθμοί είναι ξεροκέφαλοι, κύριε Σπίρτζη.
Αυτό λέω και εγώ.
Κάθε χρόνο τα πράγματα από το 2012 και μετά - το 2012, το 2013, το 2014- βελτιωνόντουσαν. Το 2015 χειροτέρευσαν και το 2016 χειροτέρευσαν, μέχρι τώρα, ακόμα περισσότερο, παρά τις προβλέψεις του προϋπολογισμού σας. Αυτό, και μια εγκυκλοπαίδεια να καταθέσετε στη Βουλή, δεν αλλάζει και πάρτε το απόφαση. Πρέπει γι' αυτό να απολογηθείτε και εσείς και η Κυβέρνηση στο σύνολό της. Αυτό είναι το πρώτο. Δεύτερον, αναφερθήκατε σε υποτιθέμενα σκάνδαλα στη ΣΤΑΣΥ. Πρόκειται για μια έρευνα που γίνεται τακτικά, γινόταν και τα προηγούμενα χρόνια. Συμμετείχε και η Υπηρεσία Δίωξης Οικονομικού Εγκλήματος κάθε χρόνο, το 2013, 2014, 2015. Βρέθηκαν κάποια στοιχεία σε επίπεδο υπαλλήλων, που ήταν πέντε βαθμίδες κάτω από τον διευθύνοντα σύμβουλο, σχετικά με τα εισιτήρια και καλώς κάνατε και το εντοπίσατε και είπατε ότι είναι 100.000 ευρώ. Όμως, 100.000 ευρώ με τα δεκάδες εκατομμύρια που αναφέρω δεν έχουν καμμία σχέση.
Είναι δύο διαφορετικά.
Επομένως σας λέω ότι, και εγκυκλοπαίδειες να φέρετε εδώ, όποια στοιχεία και όποιους φακέλους, η κατάσταση είναι πάρα πολύ ξεκάθαρη. Θέλω απάντηση, μέσα στις διάφορες ενότητες στις οποίες θα αναφερθείτε, για το τι γίνεται με το πρώτο τρίμηνο. Χειροτερεύει το πρώτο τρίμηνο ή όχι; Όμως, θέλω να κλείσω και με δύο ακόμα ερωτήματα: Κύριε Σπίρτζη, χάσατε την ώρα σας, δέκα λεπτά τώρα, να καταφέρεστε εναντίον των διοικήσεων που ήταν στον ΟΑΣΑ, στον ΟΣΕ και στη ΣΤΑΣΥ. Μα, εσείς, κύριε Υπουργέ, τους κρατήσατε επί έναν ολόκληρο χρόνο! Έχετε καθίσει δεκαπέντε - δεκαέξι μήνες στο Υπουργείο και τους δώδεκα μήνες ήσασταν μαζί με αυτούς τους ανθρώπους. Άρα, αν όλοι αυτοί έκαναν κακοδιαχείριση, εσείς ήσασταν ο Υπουργός της κακοδιαχείρισης. Εάν όλοι αυτοί έκαναν σκάνδαλα, εσείς ήσασταν ο Υπουργός που ανεχόταν τα σκάνδαλα. Δεν το καταλαβαίνετε ότι τώρα στρέφεστε εναντίον του εαυτού σας; Δηλαδή, αυτό το πράγμα ξεπερνά τη φαντασία. Επίσης, κύριε Υπουργέ, για κάντε τον κόπο να μας πείτε τι θα κάνετε με τις αστικές συγκοινωνίες που πάνε στο υπερταμείο; Θα μας πείτε, φαντάζομαι, ότι θα τις αξιοποιήσετε και ότι δεν θα τις αποκρατικοποιήσετε. Μπράβο! Θα τις αξιοποιήσετε με τη βοήθεια της τρόικας, γιατί δεν θα μπορούσατε να το κάνετε μόνος σας. Θέλετε και τη βοήθεια της τρόικας, να είναι στο υπερταμείο και να τις αξιοποιήσετε. Όμως, αν ισχύει αυτό, κύριε Σπίρτζη, γιατί δεν αξιοποιείτε με αυτόν τον τρόπο και τη ΔΕΗ, την οποία υπερηφανεύεται η Κυβέρνησή σας ότι την άφησε έξω από το υπερταμείο, γιατί δεν θέλει να αποκρατικοποιηθεί και να προχωρήσει προς αυτή την κατεύθυνση που θα εργαστεί το υπερταμείο; Τι ισχύει από τα δύο; Πείτε μας. Διότι πραγματικά αυτά που ζούμε δεν ξέρουμε αν τα ζούμε ή τα ονειρευόμαστε, με αυτά που ακούμε κάθε μέρα και με αυτά που ακούσαμε από εσάς προηγουμένως.
Τον λόγο έχει ο κύριος Υπουργός. Κύριε Υπουργέ, όχι πάνω από τρία λεπτά τώρα.
Κύριε Πρόεδρε, εγώ θα συνεχίσω τους μύθους της Νέας Δημοκρατίας, αλλά στην αρχή θα πω μερικά πράγματα. Ο κ. Χατζηδάκης και στην πρωτομιλία του - και αυτό πρέπει να αναδειχθεί, γιατί αυτή είναι η πολιτική της Νέας Δημοκρατίας - μας επέπληξε, γιατί το χαλαρώσαμε λίγο το σύστημα, γιατί έχουμε δωρεάν μετακινήσεις σε διάφορες ομάδες, όπως στους ανέργους. Δεν πρέπει να μετακινούνται οι άνεργοι δωρεάν.
Δεν είπα αυτό. Είπα να καλύπτεται το κόστος.
Για να αναδειχθεί ο λαϊκισμός της Νέας Δημοκρατίας σ' αυτή την Αίθουσα, ξεσήκωναν όλους τους ένστολους για το αν θα είχαν δωρεάν εισιτήρια. Τώρα, εάν διαβάσετε το κείμενο της επίκαιρης ερώτησής του, μας λέει: «Τι τους βάλατε μέσα; Έχετε πάρει λεφτά απ' αυτούς;».
Δεν λέω αυτό. Λέω ότι πρέπει να καλύπτονται τα έξοδα.
Δεν λέτε αυτό;
Λέω ότι πρέπει να καλύπτονται τα έξοδα.
Θα πω και μερικά πράγματα ακόμα, κύριε Χατζηδάκη, για να τελειώνουμε. Το πρόβλημά σας είναι οι δημόσιες αστικές συγκοινωνίες. Πείτε το. Είναι ο κοινωνικός ρόλος των αστικών συγκοινωνιών. Αυτά τα λεφτά δεν πήγαν σε ρεμούλες, δεν πήγαν σε κακοδιαχείριση μέσα στις εταιρείες των αστικών συγκοινωνιών. Στον κόσμο πήγαν, στον ελληνικό λαό και μάλιστα στους πιο αδύναμους. Βεβαίως, όσο και να βάζετε κομματικούς στρατούς ή άλλους να κάνουν κινητοποιήσεις κ.λπ. - είναι δικαίωμά τους των ανθρώπων - , εμείς επιστράτευση, για να μην ξεχνιόμαστε, όπως κάνατε εσείς στους εργαζόμενους της ΣΤΑΣΥ, δεν πρόκειται να κάνουμε ούτε πρόκειται να πάρουμε επικοινωνιολόγους, σαν την ΠNO, ούτε να καταστρέφουμε τα εισιτήρια σαν κιλά χαρτιού με απόφαση των ανθρώπων που τοποθετήθηκαν εκεί ούτε θα δείτε στις αποθήκες φωτογραφίες που σας έδειξα ούτε θα έχουμε κεφαλοκυνηγούς αντί για ελεγκτές. Συνεχίζω με τους μύθους και πηγαίνω στην τέταρτη ενότητα. Την τρίτη, εάν έχω χρόνο, θα τη διαβάσω μετά. Διαχείριση ανθρώπινου δυναμικού. Ακούστε τι έκανε η νεοφιλελεύθερη Νέα Δημοκρατία. Δεν λέμε για τις προεκλογικές προσλήψεις που έλεγαν, που δεν υπάρχει τίποτα ούτε στα συρτάρια ούτε πουθενά, μόνο στη φαντασία της Νέας Δημοκρατίας, δεν λέμε για το πόσοι έχουν αλλάξει ειδικότητα και πόσα είναι τα πλαστά πτυχία και χάθηκαν, αλλά εδώ υπάρχει, κύριε Χατζηδάκη, το εξής: Εδώ υπάρχουν πλασματικές υπερωρίες. Δίνατε πλασματικές υπερωρίες. Είναι 4,3 εκατομμύρια ευρώ οι υπερωρίες, εκ των οποίων οι πραγματικές ήταν 300.000 ευρώ. Εσείς που μας καταγγέλλετε, εσείς οι μεταρρυθμιστές δίνατε πλασματικές υπερωρίες!
Εσείς δεν είχατε αυτές τις διοικήσεις έναν χρόνο;
Πλασματικές υπερωρίες 4 εκατομμυρίων ευρώ τον χρόνο! Συγχαρητήρια! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Πάμε στην τρίτη ενότητα.
Και να τελειώνουμε, γιατί δεν έχουμε άλλο χρόνο.
Τελειώνω. Καλοδιατηρημένα λεωφορεία. Παρελήφθησαν δυο χιλιάδες τριακόσια ογδόντα επτά θερμικά και ηλεκτροκίνητα λεωφορεία. Η μέση ηλικία είναι 12,8 έτη και τρόλεϊ με μέση ηλικία 14,2 έτη. Οι βλάβες το 2016 έχουν περιοριστεί σε πεντακόσια πενήντα τέσσερα οχήματα, σε σχέση με επτακόσια που ήταν το 2015, με μείωση ανταλλακτικών κατά 22%. Εσείς, κύριε Χατζηδάκη, ήσασταν υπεύθυνος για το ΕΣΠΑ στην κυβέρνηση Σαμαρά. Μια πρόβλεψη για την ανανέωση του στόλου των λεωφορείων δεν είχατε στον προγραμματισμό σας. Μία, για τα μάτια του κόσμου! Και μας εγκαλείτε με αυτόν τον στόλο που αφήσατε, γιατί, λέει, χαλάνε τα λεωφορεία;
Ωραία, βάλτε τελεία.
Εσείς τι πρόβλεψη έχετε;
Δεν έχω χρόνο να σας απαντήσω.
Δεν υπάρχει άλλος χρόνος.
Και θα γίνουν προσλήψεις, κύριε Πρόεδρε, γιατί αυτά που έδιναν σε πλασματικές υπερωρίες, σε ρεπό και σε όλα τα υπόλοιπα δικαιολογούν να κάνουμε αρκετές προσλήψεις, για να καλύψουμε τις ανάγκες που έχουμε, χωρίς αύξηση του εργασιακού κόστους.
Ευχαριστούμε. Οι Βουλευτές κύριοι Σάββας Αναστασιάδης και Γεώργιος Στύλιος ζητούν άδεια ολιγοήμερης απουσίας στο εξωτερικό, στην Ιταλία, για προσωπικούς λόγους. Ο κ. Σάββας Αναστασιάδης από 17-6-2016 έως 20-6-2016 και ο κ. Γεώργιος Στύλιος από 22-6-2016 έως 26-6-2016. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Θα συζητηθεί η ένατη με αριθμό 951/6-6-2016 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υποδομών, Μεταφορών και Δικτύων, σχετικά με την επίλυση των ζητημάτων λειτουργίας του αερολιμένα Ηρακλείου «ΝΙΚΟΣ ΚΑΖΑΝΤΖΑΚΗΣ». Κύριε Ηγουμενίδη, έχετε τον λόγο για δυο λεπτά.
Ευχαριστώ, κύριε Πρόεδρε. Κύριε Υπουργέ, πριν από δυο μέρες συμπληρώθηκαν εβδομήντα τέσσερα χρόνια από το ιστορικό σαμποτάζ στο αεροδρόμιο του Ηρακλείου. Και αναφέρομαι στη νύχτα της 13ης Ιουνίου 1942 και την επίθεση που ομάδα του Συμμαχικού Στρατηγείου της Μέσης Ανατολής έκανε εναντίον των δυνάμεων του Άξονα. Είναι ένα από τα σημαντικότερα σαμποτάζ. Προσωπικά συντάσσομαι με αυτούς που το θεωρούν το σημαντικότερο σαμποτάζ κατά τη διάρκεια του Β΄ Παγκοσμίου Πολέμου σε αεροδρόμιο, στην ευρύτερη περιοχή της Μεσογείου και της Μέσης Ανατολής. Και αναφέρομαι σε αυτό, επειδή θέλω να πω ότι, όπως τότε, έτσι και σήμερα το αεροδρόμιο του Ηρακλείου παίζει τον ρόλο του. Είμαι βέβαιος, κύριε Υπουργέ, ότι συμφωνείτε και εσείς ότι η ιστορία του αλλά και η παρούσα συγκυρία δεν μας επιτρέπουν να το αφήσουμε στην τύχη του. Την ώρα που είναι σε εξέλιξη η κατάθεση προσφορών στον διαγωνισμό για την κατασκευή και λειτουργία του νέου αεροδρομίου στο Καστέλι, την ώρα που απογειώνεται η τουριστική κίνηση στο Ηράκλειο της Κρήτης, φαντάζομαι ότι ξέρετε και εσείς πολύ καλά ότι το σημερινό αεροδρόμιο, ο αερολιμένας Ηρακλείου «ΝΙΚΟΣ ΚΑΖΑΝΤΖΑΚΗΣ», το πρώτο, το μεγαλύτερο μετά το «ΕΛΕΥΘΕΡΙΟΣ ΒΕΝΙΖΕΛΟΣ» σε επιβατική κίνηση αεροδρόμιο της χώρας δεν μπορεί να μείνει στον αυτόματο πιλότο, αλλά απαιτείται η επίσπευση υλοποίησης ορισμένων κομβικών παρεμβάσεων για την εύρυθμη λειτουργία του. Κομβικής σημασίας για τη λειτουργία του αερολιμένα είναι η επίσπευση της ολοκλήρωσης της αποκατάστασης των τοπικών φθορών και των εργασιών συντήρησης του οδοστρώματος. Είναι, επίσης, η παραχώρηση εκτάσεων από το Γενικό Επιτελείο Αεροπορίας, με σκοπό την ανάπτυξη και νέων εγκαταστάσεων και του περιβάλλοντος χώρου του αεροδρομίου, όπως και η ολοκλήρωση του διαγωνισμού για την επισκευή και συντήρηση του υφιστάμενου εξοπλισμού. Σοβαρό είναι, επιπλέον, το ζήτημα της υποστελέχωσης του Τμήματος Τεχνικής Συντήρησης του αεροδρομίου σε κρίσιμες ειδικότητες, μεταξύ των οποίων ηλεκτρολόγων, μηχανικών, οδηγών και ψυκτικών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Είναι χαρακτηριστικό ότι ο αερολιμένας μέχρι πρόσφατα μετά τη συνταξιοδότηση του μοναδικού υδραυλικού δεν διέθετε υδραυλικό. Επιτρέψτε μου επίσης να αναφέρω - γνωρίζοντας βέβαια ότι το συγκεκριμένο θέμα είναι αρμοδιότητας άλλου Υπουργείου - την ανάγκη διάθεσης οχήματος για όλες τις εργασίες εξυπηρέτησης του αερολιμένα και ειδικότερα για τη μέτρηση της ολισθηρότητας. Επειδή οι σοβαρές ολιγωρίες των προηγούμενων κυβερνήσεων στέρησαν από το Ηράκλειο και την Κρήτη ένα αεροδρόμιο που θα εξυπηρετεί τις πραγματικές ανάγκες των πολιτών και των τουριστών, αναδεικνύοντας τον Νομό Ηρακλείου και συμβάλλοντας στην ανάπτυξη και την οικονομία, όχι μόνο του Ηρακλείου, αλλά γενικότερα της χώρας…
Ελάτε, βάλτε μία τελεία. Σας «έφαγε» πολύ χρόνο το σαμποτάζ.
…επειδή οι ροές των τουριστών, ευτυχώς για τον τουρισμό μας, ιδιαίτερα φέτος αυξάνονται, επειδή η ολοκλήρωση του νέου αεροδρομίου στο Καστέλι είναι σε πρώιμο στάδιο και η λειτουργία του σημερινού αεροδρομίου πρέπει να είναι απρόσκοπτη, θα ήθελα να σας ρωτήσω ποιοι είναι οι σχεδιασμοί και το ακριβές χρονοδιάγραμμα υλοποίησης για τις αναγκαίες παρεμβάσεις που προγραμματίζονται στο αεροδρόμιο του Ηρακλείου και αν έχει εξεταστεί η πρόταση χρήσης ιδίων εσόδων του αεροδρομίου, όπως η εκχώρηση του 2% επί του τζίρου, για τη χρηματοδότηση αυτών των παρεμβάσεων. Σας ευχαριστώ.
Ο κύριος Υπουργός έχει τον λόγο, στο πλαίσιο του χρόνου πάντα.
Ναι, ναι, κύριε Πρόεδρε, ευχαριστώ πολύ. Αγαπητέ συνάδελφε, φίλε Νίκο, την ίδια περίπου ερώτηση απάντησε η Υφυπουργός πριν από μια εβδομάδα στον κ. Αυγενάκη. Έχω το έγγραφο της Υπηρεσίας να σας το δώσω, που αναφέρει και τον προγραμματισμό, τους διαγωνισμούς που ήδη έχουν γίνει για την αποκατάσταση τοπικών φθορών, για την ανατολική επέκταση του αεροσταθμού, για τη βόρεια επέκταση και την αναδιαρρύθμιση των αιθουσών, για την επικοινωνία, τις ενέργειες και τη συνεργασία με το Υπουργείο Άμυνας και όλα τα υπόλοιπα. Οπότε, για να μην «τρώμε» τον χρόνο και για να σας απαντήσω σε ένα άλλο, που είναι πολύ κρίσιμο θέμα, όμως, να αναδειχθεί, σας φέρνω τα Πρακτικά που απάντησε η κ. Χρυσοβελώνη, που είναι ακριβώς τα ίδια και σας φέρνω και την απάντηση που είχα δώσει έναν χρόνο πριν στον κ. Αυγενάκη, που ήταν η προηγούμενη διοίκηση της Υπηρεσίας της Πολιτικής Αεροπορίας, για να δείτε τι είχε γίνει πριν από έναν χρόνο - τίποτα - και τι έχει γίνει σήμερα γι' αυτή την ιστορία. [[Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, βάλατε στην ερώτηση ένα ερώτημα, αν μπορεί από τα έσοδα του αεροδρομίου να παίρνει το 2% ο τοπικός αεροσταθμός. Έχουμε ένα γενικότερο πρόβλημα με τον τρόπο που λειτουργούν ειδικά αυτή τη χρονιά - γιατί είναι η τελευταία, αλλάζει μετά το σύστημα - οι Υπηρεσίες Δημοσιονομικού Ελέγχου σε φορείς, όπως είναι η Υπηρεσία Πολιτικής Αεροπορίας, που έχουν δηλαδή σε όλη την Ελλάδα δομές, όπως τα περιφερειακά αεροδρόμια. Επειδή επιτρέπονται μόνο οι κεντρικοί διαγωνισμοί, τοπικοί διαγωνισμοί γίνονται μόνο για έκτακτες ανάγκες. Άρα, αν θέλουμε να κάνουμε μία συντήρηση και έναν διαγωνισμό τοπικά στο Ηράκλειο και ακόμη χειρότερα στο Καστελλόριζο ή σε άλλα περιφερειακά αεροδρόμια, είτε για καύσιμα είτε για συντήρηση είτε για οτιδήποτε, δεν μπορούμε. Είναι τραγικό αυτό και θα σας παρακαλούσα πολύ - έχουμε συνεργασία με το Υπουργείο Οικονομικών, για να το αντιμετωπίσουμε - να μας πιέσετε και εσείς λίγο περισσότερο, για να λυθεί αυτό το θέμα. Ευχαριστώ, κύριε Πρόεδρε.
Και εμείς ευχαριστούμε. Κύριε Ηγουμενίδη, έχετε τον λόγο.
Κατ' αρχάς, θα ήθελα να ευχαριστήσω τον Υπουργό για την απάντησή του. Νομίζω ότι πρέπει να το δούμε αυτό το θέμα, δηλαδή να απελευθερώσουμε χρήματα, που να διαχειρίζεται τοπικά όχι μόνο το αεροδρόμιο του Ηρακλείου, όπως πολύ σωστά αναφέρατε, αλλά συνολικά τα τοπικά αεροδρόμια, για να μπορούν να λύνονται ζητήματα. Όντως για ένα σπασμένο τζάμι ή για μια σκισμένη τέντα θα πρέπει να περιμένουμε έναν κεντρικό διαγωνισμό.
Και έγκριση από την ΥΠΑ…
Νομίζω ότι πρέπει να σταματήσουμε αυτή τη γραφειοκρατία. Το δεύτερο που θα ήθελα είναι, αν μπορείτε, να αναφερθείτε ενημερωτικά στο θέμα του Καστελίου για το πώς προχωράει. Ευχαριστώ.
Και εμείς ευχαριστούμε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πιστεύω ότι ολοκληρώθηκαν από το τεχνικό συμβούλιο και κάποιες λίγες αλλαγές μένουν, για να βγουν τα νέα τεύχη δημοπράτησης του Καστελίου, τα οριστικά. Οι αλλαγές που έχουν γίνει - και τις ξέρετε - είναι πάρα πολύ μεγάλες, σε σχέση με το πώς αντιλαμβανόμαστε εμείς τις συμπράξεις δημόσιου και ιδιωτικού τομέα, τη συμμετοχή των τοπικών κοινωνιών και τον σεβασμό στο περιβάλλον και στην ενεργειακή διαβάθμιση του αεροδρομίου - δηλαδή, να μην είναι ενεργοβόρο - , στο να εξυπηρετούνται οι πολίτες της Κρήτης, στο να έχουμε όχι παραχωρημένα αεροδρόμια, αλλά αεροδρόμια που συμμετέχει το ελληνικό δημόσιο και η τοπική κοινωνία, που έχει αντισταθμιστικά οφέλη για την τοπική κοινωνία. Ξέρετε ότι έχουν ανέβει, σχεδόν έχουν διπλασιαστεί τα αντισταθμιστικά, είναι στο 2,5% και πολλές άλλες αλλαγές προς…
Κύριε Υπουργέ, αν μου επιτρέπετε, ουσιαστικά αναφέρομαι περισσότερο σε ένα θέμα, που υπάρχει στον τοπικό Τύπο, αν θα υπάρχει παράταση σε σχέση με τη δημοπράτηση.
Υπάρχει ένα αίτημα όλων των συμμετεχόντων να υπάρχει παράταση, γιατί δεν προλαβαίνουν τις γραφειοκρατικές διαδικασίες με τις τράπεζες. Θα επικοινωνήσουμε με τις ελληνικές τράπεζες και, αν αληθεύει αυτό, θα γίνει σεβαστό, γιατί δεν θέλουμε να αποκλείσουμε κανέναν συμμετέχοντα από αυτή τη διαδικασία και να διασφαλίσουμε καλύτερους όρους για το ελληνικό δημόσιο. Αυτός είναι και ο λόγος, κύριε Ηγουμενίδη, για τον οποίο δεν μπορούμε - και δεν έχουμε και την οικονομική δυνατότητα - να προγραμματίσουμε και να υλοποιήσουμε άλλα έργα, που θα θέλαμε να κάνουμε στο παλιό αεροδρόμιο, στο «ΝΙΚΟΣ ΚΑΖΑΝΤΖΑΚΗΣ». Δηλαδή, το ότι θα έχουμε μέσα σε μια πενταετία ένα διεθνές πολύ μεγάλο αεροδρόμιο, αυτό μας κάνει, και λόγω της οικονομικής αδυναμίας που έχουμε, λίγο πιο σφικτούς στα έργα υποδομών, που πρέπει να γίνουν στο παλιό αεροδρόμιο. Ευχαριστώ.
Περνάμε στη δέκατη έβδομη με αριθμό 964/7-6-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Υποδομών, Μεταφορών και Δικτύων, σχετικά με τη μείωση του κόστους διέλευσης από τη γέφυρα «ΧΑΡΙΛΑΟΣ ΤΡΙΚΟΥΠΗΣ». Είναι ένα θέμα, που απασχολεί τους κατοίκους και σχετίζεται με τη γέφυρα Ρίου - Αντιρρίου και το κόστος διέλευσης. Κύριε Κωνσταντόπουλε, έχετε τον λόγο.
Κύριε Υπουργέ, πριν από έναν χρόνο είχα επανέλθει και είχα φέρει στη Βουλή για πρώτη φορά το θέμα της μείωσης του κόστους διέλευσης της κοινοπραξίας της γέφυρας «ΧΑΡΙΛΑΟΣ ΤΡΙΚΟΥΠΗΣ». Πέρασε, λοιπόν, ένας ολόκληρος χρόνος από τότε που συζητήσαμε το θέμα των τελών διέλευσης για τη γέφυρα «ΧΑΡΙΛΑΟΣ ΤΡΙΚΟΥΠΗΣ». Μάλιστα, εσείς ο ίδιος με είχατε διαβεβαιώσει ότι θα επεξεργαζόσασταν ένα εξειδικευμένο σχέδιο παραχώρησης, προκειμένου να κληθούν οι παραχωρησιούχοι και να συζητήσετε τη μείωση των διοδίων γενικώς. Ωστόσο, σε ό,τι αφορά τη γέφυρα «ΧΑΡΙΛΑΟΣ ΤΡΙΚΟΥΠΗΣ», το ελληνικό δημόσιο θα πήγαινε σε διαπραγμάτευση για τη μείωση του κόστους διέλευσης. Όμως, κύριε Υπουργέ, αντί για μείωση, τώρα, με την αύξηση του ΦΠΑ, έχουμε και αύξηση του κόστους διέλευσης της γέφυρας. Επανέρχομαι, λοιπόν, και επαναφέρω και ζητώ μετ' επιτάσεως την άμεση μείωση της τιμής του κόστους διέλευσης της γέφυρας, γιατί το σημερινό κόστος διέλευσης αποτελεί πραγματικό βρόχο για τους διερχόμενους κατοίκους του Νομού Αιτωλοακαρνανίας αλλά και των άλλων νομών της δυτικής Ελλάδος. Το ελληνικό δημόσιο έχει το δικαίωμα επαναδιαπραγμάτευσης των όρων σύμβασης παραχώρησης της γέφυρας, καθώς έχουν παρέλθει τα δέκα έτη λειτουργίας της. Η γέφυρα «ΧΑΡΙΛΑΟΣ ΤΡΙΚΟΥΠΗΣ» είναι το σημαντικότερο έργο υποδομής της χώρας και πυλώνας ανάπτυξης για τη δυτική Ελλάδα. Αντί, όμως, να αποτελεί γεφύρωμα για τις τοπικές κοινωνίες, έχει μετατραπεί σε φράγμα, τόσο για τους δήμους της Αιτωλοακαρνανίας, όσο και της Πρέβεζας, της Άρτας, της Θεσπρωτίας, των Ιωαννίνων, της Λευκάδας και της Κέρκυρας. Είναι αδύνατον σήμερα να πληρώνει οποιοσδήποτε εργαζόμενος, για να περάσει τη γέφυρα 13,30 ευρώ, ή 26,60 ευρώ, για να γυρίσει πάλι πίσω στο σπίτι του, είτε πάει σε πανεπιστήμιο είτε πάει στο νοσοκομείο είτε πάει αλλού, για οποιαδήποτε άλλη ανάγκη, χρησιμοποιώντας, φυσικά, τη γέφυρα. Άρα είναι αδύνατον μέσα στην κρίση να υποχρεώνεται ένας εργαζόμενος να καταβάλλει ένα ημερομίσθιο, για να περάσει τη γέφυρα. Εδώ να τονίσω ότι πάνω από διακόσιοι πενήντα πολίτες περίπου πηγαινοέρχονται καθημερινώς ως εργαζόμενοι μεταξύ των νομών Αιτωλοακαρνανίας και Αχαΐας. Είναι υπέρογκο, λοιπόν, το κόστος διέλευσης της γέφυρας. Και αν για τους εργαζόμενους αποτελεί φράγμα, φανταστείτε πόσο δυσκολεύονται οι άνεργοι ή οι άλλοι πολίτες, που ανήκουν σε ευάλωτες ομάδες. Κύριε Υπουργέ, όλοι γνωρίζουμε ότι το μέσο οικογενειακό εισόδημα έχει μειωθεί τα τελευταία πέντε χρόνια κατά 40%. Άρα το κράτος οφείλει να κάνει κάτι για τους πολίτες. Και αυτό που πρέπει να κάνει είναι να προβλέψει μειώσεις, όπου μπορεί, αντίστοιχες του 40% που δέχτηκαν ως μείωση στον οικογενειακό τους προϋπολογισμό ή στο οικογενειακό τους εισόδημα. Επιβάλλεται, κύριε Υπουργέ, να πάτε σε νέα διαπραγμάτευση με την κοινοπραξία και να ζητήσετε άμεσα τη μείωση του κόστους διέλευσης. Δεν ζούμε στην εποχή του 2004, του 2009, με ρυθμό ανάπτυξης 4%, 10% ανεργία και το ΑΕΠ να αγγίζει τα 210 δισεκατομμύρια ευρώ. Έχουν αλλάξει, λοιπόν, οι συνθήκες ζωής των πολιτών. Ο κόσμος ζει ένα δράμα φτώχειας και ανεργίας.
Είναι σαφές, κύριε συνάδελφε.
Εν προκειμένω, λοιπόν, σας ερωτώ: Προτίθεται το Υπουργείο να προβεί σε ενέργειες για τη μείωση του κόστους διέλευσης από τη γέφυρα «ΧΑΡΙΛΑΟΣ ΤΡΙΚΟΥΠΗΣ» και, αν ναι, ποιο είναι το χρονοδιάγραμμα υλοποίησής τους; Δεύτερον, υπάρχει σχέδιο επαναδιαπραγμάτευσης των όρων της σύμβασης παραχώρησης με τη «ΓΕΦΥΡΑ Α.Ε.», ώστε οι όροι της να ανταποκρίνονται καλύτερα στα σημερινά δεδομένα της ελληνικής οικονομίας και κοινωνίας και ποιο είναι αυτό; Σας ευχαριστώ.
Κύριε Υπουργέ, έχετε τον λόγο.
Κύριε συνάδελφε, με έχετε αφήσει έκπληκτο. Πραγματικά σας μιλάω. Νομίζω ότι έχετε έρθει στον ΣΥΡΙΖΑ. Ειλικρινά μιλάω. Θα σας διαβάσω τυπικά την απάντηση της Υπηρεσίας και μετά θα κάνουμε μια άλλου είδους συζήτηση. Η Υπηρεσία, λοιπόν, λέει ότι, σύμφωνα με τη σύμβαση παραχώρησης, τα δύο μέρη - τότε που υπογράφηκε η σύμβαση και μετά - συμφωνούν και αποδέχονται ότι καθ' όλη τη διάρκεια της περιόδου λειτουργίας ο ανάδοχος έχει το αποκλειστικό δικαίωμα επιβολής και είσπραξης διοδίων, τελών από τα διερχόμενα από τη γέφυρα οχήματα και τροχοφόρα εν γένει. Το ως άνω αποκλειστικό δικαίωμα του αναδόχου θα ισχύσει καθ' όλη τη διάρκεια της περιόδου λειτουργίας - ανεξάρτητα από τον οποιοδήποτε νομικό χαρακτηρισμό της φύσεως της γέφυρας, των υπηρεσιών που προσφέρονται και ανεξάρτητα από τα δικαιώματα κυριότητας που συνδέονται με τη γέφυρα - και κατισχύει οποιοδήποτε άλλου γενικού ή ειδικού νόμου. Και από κάτω, για να μη σας κουράζω, έχει τις κατηγορίες των οχημάτων, τις μέγιστες ισχύουσες τιμές και μάλιστα είναι πολύ καλή η γέφυρα, γιατί έχει μέγιστες τιμές χαμηλότερες από αυτές που προβλέπει η σύμβαση και έχει και ειδικά εκπτωτικά προγράμματα για όσους μετακινούνται συχνά. Τα καταθέτω αυτά για τα Πρακτικά. [[Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό τι σημαίνει; Σημαίνει ότι οι συμβάσεις που κληρονομήσαμε από τη Νέα Δημοκρατία και το ΠΑΣΟΚ - κάποιες από αυτές είχαν αναθεωρηθεί και πολύ πρόσφατα - όχι μόνο δεν δίνουν το δικαίωμα επαναδιαπραγμάτευσης ή καθορισμού της μείωσης, αλλά δεν προβλέπουν στοιχειώδη πράγματα, όπως να μπορούν ειδικές κατηγορίες πολιτών με πολύ μεγάλες ανάγκες να διέρχονται δωρεάν ή να διέρχονται με πολύ μικρότερη τιμή διοδίου.
Δηλαδή, κύριε Υπουργέ, το αποκλειστικό δικαίωμα καθορισμού της τιμής του διοδίου το έχει ο ανάδοχος;
Ακριβώς.
Κανένας άλλος δεν μπορεί να παρέμβει;
Κανείς. Ούτε το Υπουργείο παρεμβαίνει ούτε κανείς.
Και αν πει ο ανάδοχος αύριο: «Θέλω 50 ευρώ να πάτε και να έρθετε»;
Εγώ σας καλωσορίζω, αν θέλετε να έλθετε στον ΣΥΡΙΖΑ, με μεγάλη χαρά. Όμως, επειδή ανήκετε στη Δημοκρατική Συμπαράταξη - σας εκτιμώ και σε προσωπικό επίπεδο και πολιτικά - πραγματικά περιμένω με ανυπομονησία να μου φέρετε τις προτάσεις του πολιτικού σας φορέα, της Δημοκρατικής Συμπαράταξης, σε σχέση με τη σύμβαση που εμπλέκεται αυτό το κόμμα και έχουμε σήμερα ως δέσμευση της χώρας για το τι θα κάνουμε. Στη δευτερομιλία μου θα πω για το δικό μας σχέδιο, αλλά πραγματικά, κύριε Κωνσταντόπουλε, επειδή σας είδα αγανακτισμένο κάπως να το λέτε και να το λέτε σ' εμάς, παρακαλώ να έχουμε τις επίσημες προτάσεις του κόμματός σας σε σχέση με τα διόδια και τη γέφυρα «ΧΑΡΙΛΑΟΣ ΤΡΙΚΟΥΠΗΣ».
Κύριε Υπουργέ, να σας θυμίσω ότι όταν υπογραφόντουσαν αυτές οι συμβάσεις, ήμασταν στο ίδιο κόμμα, κάτω από την ίδια στέγη. Άρα ήμασταν και οι δύο στο ΠΑΣΟΚ. Αυτό είναι το πρώτο.
Αυτό τι σημαίνει, δηλαδή;
Ένα λεπτό, κύριε Πρόεδρε. Μίλησε για τις συμβάσεις. Άρα, ό,τι γνώριζε ο υποφαινόμενος, γνώριζε και ο Υπουργός.
Άρα δηλαδή υπάρχει συνευθύνη για ό,τι υπογράφτηκε τότε;
Όμως, τουλάχιστον να μη μεμφόμαστε πράγματα, τα οποία δεν χρειάζεται. Κύριε Υπουργέ, και φίλοι είμαστε και σας εκτιμώ και σας αγαπώ ιδιαίτερα. Αυτό, όμως, δεν έχει να κάνει με τα άλλα. Δεύτερον, η Κυβέρνηση ΣΥΡΙΖΑ - ΑΝΕΛ είναι συνέχεια της κυβέρνησης ΠΑΣΟΚ και της κυβέρνησης Παπαδήμου και της κυβέρνησης Σαμαρά. Άρα σήμερα έχει την ευθύνη της διακυβέρνησης του κράτους. Επομένως το αν είναι φθηνά ή ακριβά τα διόδια το γνωρίζουν όσοι ουσιαστικά διαπερνούν τη γέφυρα «ΧΑΡΙΛΑΟΣ ΤΡΙΚΟΥΠΗΣ». Μέσα σε αυτή τη δίνη και την κρίση θεωρώ, όμως, ότι είναι υπερβολικά μεγάλο το τίμημα. Στη γέφυρα σήμερα έχουν μειωθεί οι διελεύσεις κατά πολύ. Άρα, αν μειωθεί το κόστος διέλευσης, αυξάνονται οι διελεύσεις και η κοινοπραξία δεν χάνει τίποτα. Κύριε Υπουργέ, το ζήτημα είναι ότι ένα τόσο μεγάλο έργο, όπως είναι η γέφυρα, απαξιώνεται με το υψηλό κόστος διέλευσης. Δεν εξυπηρετεί τις ανάγκες, για τις οποίες δημιουργήθηκε. Η δυτική Ελλάδα ζούσε σε πλήρη αποκλεισμό πριν από το ηράκλειο αυτό έργο. Ο Χαρίλαος Τρικούπης οραματίστηκε, λοιπόν, τη ζεύξη Ρίου - Αντιρρίου. Οι κυβερνήσεις ΠΑΣΟΚ υλοποίησαν το έργο και έλαχε σε εσάς να το πάτε, αν επιθυμείτε, ένα βήμα παρακάτω. Η γέφυρα βρίσκεται στο σταυροδρόμι δύο σημαντικών αξόνων, του αυτοκινητοδρόμου Πατρών - Αθηνών - Θεσσαλονίκης και της διαγωνίου Καλαμπάκας - Πάτρας - Ηγουμενίτσας. Μάλιστα, με την ολοκλήρωση της Ιόνιας και Αμβρακίας Οδού, ενώνεται η Ολυμπία Οδός με την Εγνατία. Επομένως, αλλάζει ο αναπτυξιακός χάρτης, κύριε Πρόεδρε, σε όλη τη δυτική Ελλάδα. Τα οφέλη που μπορεί να δώσει στην τοπική και περιφερειακή ανάπτυξη είναι πάρα πολλά. Ωστόσο, αυτά υποχωρούν σήμερα μπροστά στο δυσβάσταχτο κόστος διέλευσης της γέφυρας. Να θυμίσω εδώ ότι η Εγνατία Οδός κοστίζει 15,6 ευρώ, αν πας από τη μια πλευρά άκρη στην άλλη, η Ελευσίνα - Κόρινθος 8,90, η Κόρινθος - Τρίπολη 9,40, Αττική Οδός 2,80, υποθαλάσσια σήραγγα Ακτίου - Πρέβεζας 3 ευρώ. Δυστυχώς, όμως, στη γέφυρα Ρίου - Αντιρρίου έχουμε το πιο υψηλό κόστος. Κοστίζει 13,30 ευρώ και αν γυρίσεις πάλι πίσω, 26,60 ευρώ. Επομένως, όπως είπα και πριν, επιβάλλεται η μείωση του κόστους διέλευσης. Όσο για το πώς θα βρεθεί η λύση, εσείς είστε Υπουργός, κύριε Υπουργέ, εσείς κυβερνάτε, άρα είναι δικό σας θέμα. Κύριε Υπουργέ, η μείωση του κόστους διέλευσης είναι πάγιο αίτημα της τοπικής αυτοδιοίκησης, του ΤΕΕ, των εργατικών κέντρων, των επαγγελματοβιοτεχνών της δυτικής Ελλάδας. Είναι πάγιο αίτημα, λοιπόν, όλων των πολιτών της δυτικής Ελλάδας. Να σας ενημερώσω ότι θα καταθέσουμε όλοι οι Βουλευτές, που διερχόμαστε και περνάμε τη γέφυρα, κοινή δήλωση και κοινό ψήφισμα, ζητώντας τη μείωση του κόστους.
Κύριε συνάδελφε, ναι, έτσι θα συμβεί.
Θέλω μισό λεπτό, κύριε Πρόεδρε, να ολοκληρώσω.
Όμως, θέλω να ρωτήσω επί του συγκεκριμένου. Δηλαδή, αυτά που είπατε, κύριε Υπουργέ, ισχύουν εφ' όρου ζωής όχι ημών των θνητών, αλλά της γέφυρας;
Μέχρι να ολοκληρωθεί η σύμβαση παραχώρησης, η οποία είναι σαράντα τόσα χρόνια.
Κύριε Υπουργέ, εδώ θα ήθελα την προσοχή σας. Η σύμβαση αναφέρει ότι μετά τη δεκαετή διάρκεια έχει τη δυνατότητα το δημόσιο να επαναδιαπραγματευτεί. Αυτό θέλω να δούμε και εκεί πρέπει να σταθούμε. Επίσης, θέλω να τονίσω ότι οι θεσμικοί φορείς της Ναυπακτίας ζητούν μειωμένη διέλευση με 6 ευρώ, κάρτα εντοπιότητας με ειδική μέριμνα για τους εργαζόμενους με μειωμένη διέλευση, ειδική μέριμνα για τους φοιτητές του ΤΕΣΥΔ και του ΑΕΙ και ΤΕΙ της Πάτρας, εξάωρο με κάρτα αλέ ρετούρ των 10 ευρώ, ανταποδοτικό τέλος επί των διοδίων για τους φορείς που πραγματοποιούν εκδηλώσεις τουριστικού και πολιτιστικού ενδιαφέροντος στη διάρκεια του έτους. Κύριε Υπουργέ, θα το επισημάνω ξανά. Ενώ για τη γέφυρα είναι εξασφαλισμένη - θα έλεγα - η πελατεία, δεν υπάρχουν οφέλη για την τοπική κοινωνία. Εάν δεν προβείτε σε άμεσες ενέργειες στις τιμές των διοδίων θα γίνει συνείδηση σε όλους ότι η γέφυρα θίγει καταφανώς το δημόσιο συμφέρον. Θέλω να δεσμευτείτε, κύριε Υπουργέ, επειδή γνωρίζω ότι μπορείτε να το παλέψετε, ότι από κοινού μαζί με τους Βουλευτές που είμαστε από τη δυτική Ελλάδα θα επαναδιαπραγματευθούμε τη μείωση του κόστους διέλευσης της γέφυρας. Άλλωστε εδώ δεν είναι ο Κωνσταντόπουλος, αλλά όλοι οι Βουλευτές. Ευχαριστώ.
Κύριε συνάδελφε, το θέμα έγινε σαφές. Το θέμα είναι, κύριε Υπουργέ, εάν μπορεί να γίνει επαναδιαπραγμάτευση ή εάν ισχύει το «τα πρώτα σαράντα χρόνια είναι δύσκολα και μετά θα δούμε».
Κύριε Πρόεδρε, η επαναδιαπραγμάτευση προφανώς θα γίνει. Με τον κ. Κωνσταντόπουλο, όντως, ήμασταν για πάρα πολλά χρόνια στο ίδιο κόμμα - καλά που είναι και ο κ. Μπόλαρης και ο Σωκράτης εδώ - απλά κάποιοι διαφωνούσαν όταν ήμασταν στο ίδιο κόμμα και αυτό το κόμμα είχε άλλα χαρακτηριστικά τότε. Απλά, αργήσαμε να πάρουμε διαζύγιο - και εκεί έχουμε ευθύνη - με τη δεξιά σοσιαλδημοκρατία που ήταν ηγετική ομάδα του κόμματος και έχει μείνει στη Δημοκρατική Συμπαράταξη. Γι' αυτό το πράγμα οφείλουμε να απολογηθούμε. Επίσης, επειδή το είπατε και εσείς ότι οι προηγούμενες κυβερνήσεις της Νέας Δημοκρατίας και του ΠΑΣΟΚ σήμερα είναι ο ΣΥΡΙΖΑ και οι ΑΝΕΛ, δεν σημαίνει ότι το γεγονός ότι άλλαξε η Κυβέρνηση συνεπάγεται ότι δεν έχουμε ως χώρα δεσμεύσεις. Επειδή, όπως ξέρετε πάρα πολύ καλά, υπάρχει η συνέχεια του κράτους. Άρα για όποια σύμβαση και όποιες δεσμεύσεις κληρονομήσαμε το να πούμε μονομερώς ότι τις αλλάζουμε, αυτό σημαίνει εκατοντάδες εκατομμύρια ρήτρες κάθε χρόνο και το ξέρετε καλύτερα από εμένα. Είναι δεμένη η χώρα με τις συμβάσεις και της πρώτης γενιάς παραχωρήσεων και των πέντε αυτοκινητοδρόμων μετά τον κ. Σουφλιά. Άρα όποιες αλλαγές γίνουν προϋποθέτουν συμφωνία και των δύο μερών. Αυτό που προσπαθούμε να κάνουμε και γι' αυτό πρόσφατα καταθέσαμε τμήμα του σχεδίου νόμου που έχει να κάνει με τα ηλεκτρονικά διόδια, με τον συνολικό φορέα διοδίων, με τα διόδια στις εισόδους της χώρας, ώστε να μην έχουμε απώλειες από επαγγελματικά αυτοκίνητα ιδιαίτερα ξένα και βαριά, είναι να μπορέσουμε να βρούμε έσοδα για να μειωθούν με αυτόν τον τρόπο τα διόδια όλων των αυτοκινητοδρόμων της χώρας, που έχουν καθοριστεί από τις συμβάσεις που κληρονομήσαμε σε πολύ υψηλά ποσά και να μπορούμε να ασκήσουμε και κοινωνική πολιτική. Το δεύτερο που προτείνουμε και αυτός είναι ο ρόλος του φορέα που ιδρύσαμε, είναι επιστημονικά και τεκμηριωμένα να αποδείξουμε στους παραχωρησιούχους και στις τράπεζες ότι μπορούμε να αλλάξουμε τις συμβάσεις, βρίσκοντας ένα σύστημα, το οποίο θα έχει μεταβλητό μέγεθος και τον χρόνο. Άρα, σε περιόδους κρίσης σαν και αυτή που περνάμε, να μειώνονται τα διόδια και να αυξάνεται ο χρόνος και σε περιόδους που έχουμε μεγαλύτερη άνεση ή μεγαλύτερο κυκλοφοριακό φόρτο, αντίστοιχα να μειώνεται ο χρόνος παραχώρησης. Όμως, αυτές είναι δύσκολες ασκήσεις και διαπραγματεύσεις. Θεωρώ ότι οι διαπραγματεύσεις που έχουμε κάνει στη σύμβαση του «ΜΟΡΕΑ» δείχνουν την κατεύθυνση που θέλουμε να πάμε. Οι συμφωνίες που έχουμε κάνει τόσο με τον Ε65 όσο και με την Ιόνιο και με την Ολυμπία που θα ακολουθήσει για τα ηλεκτρονικά διόδια, τις ειδικές κοινωνικές κατηγορίες που πρέπει να περνάνε δωρεάν και το να μην πληρώνουν στο όριο ενός δήμου οι πολίτες ή δημότες τα διόδια που υπάρχουν εκεί είναι κινήσεις και συμφωνίες σε θετική κατεύθυνση, που έγιναν με σκληρές διαπραγματεύσεις. Αυτές τις σκληρές διαπραγματεύσεις θα τις συνεχίσουμε για να καλυτερεύσουμε τους όρους που κληρονομήσαμε και στη γέφυρα και στις άλλες παραχωρήσεις. Ευχαριστώ πολύ.
Και εμείς ευχαριστούμε.
Θα ήθελα τον λόγο, κύριε Πρόεδρε.
Μισό λεπτό, δεν έχετε τον λόγο, κύριε συνάδελφε. Δεν μπορεί να ισχύει ό,τι ίσχυε πριν από δέκα χρόνια, πριν από την κρίση, κατά τη διάρκεια της πιο βαθιάς κρίσης που βιώνει η χώρα. Εισερχόμαστε τώρα στην τρίτη με αριθμό 970/8-6-2016 επίκαιρη ερώτηση πρώτου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Αγροτικής Ανάπτυξης και Τροφίμων, σχετικά με τα προϊόντα προστατευόμενης ονομασίας προέλευσης, φέτα και ελιές Καλαμών». Κύριε Κασιδιάρη, έχετε τον λόγο για δύο λεπτά για να αναπτύξετε την ερώτησή σας.
Επειδή παρατηρήθηκε μόλις το οξύμωρο σχήμα το ΠΑΣΟΚ να ρωτάει, το ΠΑΣΟΚ να απαντάει από τις θέσεις του Υπουργικού Συμβουλίου και επειδή ο Υφυπουργός Αγροτικής Ανάπτυξης που θα απαντήσει και σε εμένα προέρχεται από το ΠΑΣΟΚ, θα τον παρακαλέσω να μη μεταχειριστεί το ίδιο επιχείρημα, «βρήκα μια κακή συμφωνία από την προηγούμενη κυβέρνηση Νέας Δημοκρατίας - ΠΑΣΟΚ», διότι θα γελάμε. Να δούμε πώς μπορεί να λυθεί το πρόβλημα, το οποίο θα θίξουμε αυτή τη στιγμή, διότι πρόκειται για ένα ζήτημα το οποίο δεν είναι απλά οικονομικό, είναι εθνικό - θα έλεγα - διότι είναι εκατοντάδες χιλιάδες οι Έλληνες πολίτες, οι οποίοι εμπλέκονται στην παραγωγή της φέτας, της ελιάς Καλαμών, των προϊόντων προστατευόμενης ονομασίας προέλευσης είτε μιλάμε για κτηνοτρόφους είτε μιλάμε για τον τομέα της τυποποίησης. Έρχομαι, λοιπόν, να αναφέρω - για να κατανοήσουν οι πολίτες οι οποίοι μας παρακολουθούν - ποιο είναι το έγκλημα που έχει διαπράξει η τωρινή Κυβέρνηση ΣΥΡΙΖΑ - ΑΝΕΛ. Όπως γνωρίζω πολύ καλά, από τις 25-10-2005- από τον Οκτώβριο του 2007 στην πράξη - το ελληνικό προϊόν «φέτα» προστατεύεται. Δηλαδή, δεν μπορεί κανένα άλλο κράτος, κανένας άλλος παραγωγός, πλην των Ελλήνων παραγωγών, να πουλήσουν στις διεθνείς αγορές το προϊόν «φέτα». Έρχεται τώρα η Κυβέρνηση ΣΥΡΙΖΑ - ΑΝΕΛ και διαπράττει ένα έγκλημα - δεν είναι άτακτη υποχώρηση απλώς, είναι ένα έγκλημα σε βάρος των εθνικών συμφερόντων - και υπογράφει μια συμφωνία της Ευρωπαϊκής Ένωσης με κάποια απίθανα κράτη της Αφρικής, των οποίων οι παραγωγοί έχουν δικαίωμα να χρησιμοποιούν την εμπορική ονομασία «φέτα». Και μιλάμε για τα κράτη - δεν αστειεύομαι τώρα, μιλάω πολύ σοβαρά - Μποτσουάνα, Λεσότο, Μοζαμβίκη, Ναμίμπια, Νότια Αφρική και Σουαζιλάνδη. Θα υπάρχει στην Ευρώπη, δηλαδή, προϊόν - θα πωλείται στα ράφια των σουπερμάρκετ - στο οποίο θα αναγράφεται η ονομασία «φέτα παραγωγής Σουαζιλάνδης» ή Μποτσουάνας. Ξεκινώ, λοιπόν, να αναφέρω τις ερωτήσεις και θα είμαι και πολύ πιο συγκεκριμένος στη δευτερολογία μου. Ερωτώ, λοιπόν, αν έχει εικόνα το Υπουργείο των αρνητικών συνεπειών που θα προκαλέσει στην ελληνική οικονομία, σε εκατοντάδες χιλιάδες - επαναλαμβάνω - συμπολίτες μας αυτή η ενέργειά του, αυτή η απαράδεκτη και καταστροφική απόφαση. Και, βέβαια, το ερώτημα που θέτουν οι πάντες - όχι μόνο οι παραγωγοί, αλλά κάθε νοήμων πολίτης - είναι γιατί δεν χρησιμοποίησε η Ελλάδα στην περίπτωση αυτή το δικαίωμα της αρνησικυρίας, γιατί δηλαδή δεν θέσαμε βέτο, όπως έπρεπε να κάνετε για να προασπίσετε τα εθνικά μας συμφέροντα και τα οικονομικά συμφέροντα χιλιάδων Ελλήνων πολίτων. Και κλείνω με το ερώτημα - ρητορικό, βεβαίως, είναι - τι ακριβώς σκοπεύετε να πράξετε στο μέλλον για να προστατεύσετε όλα τα ελληνικά προϊόντα προστατευόμενης ονομασίας προέλευσης, αφού βέβαια αυτές οι συγκεκριμένες δεσμεύσεις - θα μας μιλήσετε τώρα για κάποιες δεσμεύσεις που ανέλαβαν οι συγκεκριμένοι Ευρωπαίοι παράγοντες, οι οποίοι ασκούν μια ανθελληνική πολιτική - σας λέω προκαταβολικά ότι δεν έχουν καμμία απολύτως ουσία. Ευχαριστώ.
Ο κ. Μπόλαρης έχει τον λόγο.
Συνηθίζουμε να καταστροφολογούμε στην Αίθουσα. Νομίζουμε ότι με το να καταστροφολογούμε βοηθούμε την παραγωγή και την ανάπτυξη. Δεν την βοηθούμε, όμως, αγαπητέ κύριε συνάδελφε. Αναφέρεστε σε απαντήσεις προτού να τις ακούσετε, γιατί ξέρετε πως αυτές οι απαντήσεις ακυρώνουν τα επιχειρήματα και την ερώτησή σας. Κατ' αρχάς, είναι μια συμφωνία αυτή, στην οποία αναφέρεστε στην ερώτησή σας, που αφορά πράγματι κάποια κράτη πάμπτωχα, τα οποία δεν έχουν ισχυρή οικονομία και τα οποία η Ευρωπαϊκή Ένωση με αυτή τη συμφωνία επιχειρεί να τα υποστηρίξει στα αναπτυξιακά, εκτός από την ισχυρή Νότια Αφρική. Αυτά τα πέντε κράτη - εκτός της Νότιας Αφρικής - εννοείται ότι δεν έχουν παραγωγή. Επίσης, ξέρετε - γιατί το είπατε στην ομιλία σας - ότι η συμφωνία αυτή στην οποία αναφέρεστε, για την οποία κατηγορείτε ελαφρά τη καρδία για έγκλημα την Κυβέρνηση, έχει μονογραφηθεί στις 15 Ιουλίου 2014. Η χώρα στην Ευρωπαϊκή Ένωση μονόγραψε αυτή τη συμφωνία στις 15 Ιουλίου 2014. Και είναι η συνέχεια του κράτους, στην οποία αναφερόμαστε συνεχώς. Το κρίσιμο - για να καταγραφεί στην Αίθουσα - ποιο είναι στην ιστορία; Το πρώτο εξάμηνο του 2014 η χώρα είχε την Προεδρία στην Ευρωπαϊκή Ένωση και είχε δυνατότητες χειρισμού, διότι η διαπραγμάτευση γινόταν το πρώτο εξάμηνο του 2014. Γι' αυτό και δεκαπέντε μέρες μετά υπογράφηκε, μονογράφηκε η συμφωνία από την Ελλάδα. Από τον Μάρτιο του 2015, μόλις ανέλαβε η Κυβέρνηση του Αλέξη Τσίπρα, τέθηκε το ζήτημα στο επίπεδο της Ευρωπαϊκής Ένωσης. Ζητήθηκε να ξανανοίξει το ζήτημα. Έκτοτε, αυτό το ζήτημα είχε μία σειρά διαπραγματεύσεων, οι οποίες έγιναν σε επίπεδο Υπουργού. Έγιναν τρεις συναντήσεις του Υπουργού, του Βαγγέλη Αποστόλου, με τον Ευρωπαίο Επίτροπο, αλλά και παρεμβάσεις από τον αρμόδιο για τις διεθνείς σχέσεις Γενικό Γραμματέα κ. Κασίμη. Οι Ευρωπαίοι είπαν: «Υπογράψατε. Έκλεισε η συμφωνία. Εκείνο που μπορούμε να κάνουμε…» - και αυτό το οποίο έγινε στο τέλος - «…είναι να μπουν προϋποθέσεις για να αλλάξει το καθεστώς της σύμβασης μετά την υπογραφή της από τη χώρα μετά το πέρας της πρώτης δοκιμαστικής πενταετίας.». Και εκεί είναι ακριβώς οι προϋποθέσεις στις οποίες αναφερθήκατε και τις οποίες θα έχω την ευχέρεια στη δευτερολογία μου να τις αναφέρω. Ευχαριστώ πολύ, κύριε Πρόεδρε.
Τον λόγο έχει ο κ. Κασιδιάρης.
Κατ' αρχάς δεν έλαβα απάντηση για ποιον λόγο η Ελλάδα δεν άσκησε το δικαίωμα του βέτο. Είμαστε ένα ανεξάρτητο κράτος. Θέλουμε να πιστεύουμε ότι δεν είμαστε προτεκτοράτο της Ευρωπαϊκής Ένωσης, ώστε να κάνει κουμάντο εδώ μέσα η Κομισιόν. Είχατε, λοιπόν, αυτή τη δυνατότητα. Πράγματι, αυτή ήταν μια άθλια συμφωνία, για την οποία έφερε ευθύνη και η προηγούμενη κυβέρνηση Νέας Δημοκρατίας - ΠΑΣΟΚ, κόμμα από το οποίο προέρχεται ο νυν Υπουργός Αγροτικής Ανάπτυξης. Είχε το δικαίωμα η τωρινή ελληνική Κυβέρνηση να ασκήσει το δικαίωμα της αρνησικυρίας, να βάλει βέτο, όπως είχε το δικαίωμα να βάλει βέτο και στο εμπάργκο προς τα ελληνικά προϊόντα που θα πηγαίνουν στη Ρωσία, γιατί είναι μείζον, είναι ευρύτερο το ζήτημα. Ανοίγω τη συζήτηση. Θα μπορούσε η ελληνική αγροτική οικονομία να αναστηθεί στην κυριολεξία, αν βάζαμε βέτο στο εμπάργκο που έχει επιβάλει η Ευρωπαϊκή Ένωση προς τη Ρωσία. Αυτή είναι μία απόφαση όχι αντιρωσική, αλλά ανθελληνική. Είναι μία απόφαση ενάντια στα ελληνικά συμφέροντα. Μέχρι τελευταία στιγμή έχει το δικαίωμα κάθε κράτος να ασκήσει βέτο. Κάθε εμπορική συμφωνία για να κυρωθεί, πρέπει να έχει ομοφωνία στους κόλπους όλων των κρατών - μελών της Ευρωπαϊκής Ένωσης. Έπρεπε, λοιπόν, να θέσετε βέτο και σε αυτή τη συμφωνία, στην οποία βέβαια μπορεί να είναι μέσα η Σουαζιλάνδη ή δεν ξέρω ποια άλλα κράτη - μπανανίες, αλλά είναι και η Νότια Αφρική, μια πολύ μεγάλη οικονομία, με τρομερές δυνατότητες παραγωγής. Η ελληνική πρεσβεία, όπως ξέρουμε, έκανε έρευνα. Στην αγορά της Νότιας Αφρικής υπάρχουν σαράντα επτά διαφορετικά προϊόντα που χρησιμοποιούν την επωνυμία «φέτα». Δεν είναι Μπανανία η Νότια Αφρική. Είναι μία μεγάλη, ιδιαίτερα αναπτυγμένη οικονομία. Και, βέβαια, δεν είναι μόνο το θέμα της φέτας ή μόνο η ελιά Καλαμών. Όπως ξέρουμε πάρα πολύ καλά, το μέλλον δεν είναι καθόλου ευοίωνο για τα ελληνικά προϊόντα, διότι η Κομισιόν ήδη έχει δώσει τη δυνατότητα στην Τσεχία να χρησιμοποιούν οι παραγωγοί της τον όρο «ελληνικό γιαούρτι». Βεβαίως, έχω ρωτήσει ποιες είναι οι απώλειες για την οικονομία μας. Οι απώλειες είναι τεράστιες. Θα τα πω και θα τονίσω τι προβλήματα θα προκύψουν στην πορεία για τους Έλληνες παραγωγούς. Για το γιαούρτι ο ετήσιος τζίρος του παρανόμως επισημαινόμενου σήμερα στην Ευρωπαϊκή Ένωση ελληνικού γιαουρτιού, είναι περίπου 6 δισεκατομμύρια ευρώ. Σε παγκόσμιο επίπεδο το νούμερο ανέρχεται σε 15 δισεκατομμύρια. Σε ό,τι δε αφορά τη φέτα, η χώρα εξάγει 250 εκατομμύρια ευρώ - τόσο είναι το κόστος του προϊόντος που εξάγεται - και στην ουσία το προϊόν αυτό καλύπτει το 86% των συνολικών ελληνικών εξαγωγών τυροκομικών προϊόντων. Και εκεί έρχεσθε εσείς, στα θεμέλια, δηλαδή, μιας μεγάλης ελληνικής βιομηχανίας και βάζετε βόμβα με αυτή την απόφαση, η οποία είναι προπομπός της περιβόητης συμφωνίας TTIP. Ο συναγωνιστής Παναγιώταρος στη συνέχεια θα αναφερθεί και σε αυτό το ζήτημα, το οποίο είναι μείζον για τα οικονομικά συμφέροντα της Ελλάδος. Σήμερα μιλάτε για ανάπτυξη. Εμφανίζεται ο Πρωθυπουργός και μιλάει συνεχώς για ανάπτυξη. Και εσείς τι κάνετε; Με την υπογραφή σας τορπιλίζετε κάθε δυνατότητα παραγωγικής ανασυγκρότησης της Ελλάδος. Θα επαναλάβω, βεβαίως, την υποχρέωση της χώρας σε κάθε είδους τέτοια απόφαση να θέτει βέτο. Ερωτώ αν και πότε θα έλθει προς κύρωση στη Βουλή η εν λόγω συμφωνία. Πρέπει να τη φέρετε εδώ, να ψηφίσουν οι Βουλευτές του ΣΥΡΙΖΑ και των ΑΝΕΛ, ότι μπορεί κάθε κρατίδιο της Νότιας Αφρικής, κάθε παραγωγός της Αφρικής και στη συνέχεια του υπόλοιπου κόσμου, να χρησιμοποιεί την επωνυμία ελληνικών προϊόντων προστατευόμενης ονομασίας προέλευσης. Βεβαίως και είναι καταστροφική αυτή η απόφαση για την ελληνική οικονομία. Δεν καταστροφολογούμε. Αναφερόμαστε σε μια οικονομία η οποία έχει ισοπεδωθεί ολοκληρωτικά. Θα έπρεπε ως κράτος και ως Κυβέρνηση να χρησιμοποιείτε τα δικαιώματα που έχουμε. Θα έπρεπε ως Ελλάδα να ασκούμε βέτο σε κάθε απόφαση η οποία πλήττει τα συμφέροντα εκατοντάδων χιλιάδων Ελλήνων πολιτών. Είναι τριακόσιες χιλιάδες Έλληνες πολίτες σε εκατό χιλιάδες κτηνοτροφικές εκμεταλλεύσεις. Μιλάμε για οικογενειακές επιχειρήσεις στην ουσία και όχι για μεγαλοκαπιταλιστές, τους οποίους αντί να χτυπήσετε, υποθάλπετε σήμερα. Μιλάμε για τριακόσιες χιλιάδες Έλληνες πολίτες, οι οποίοι εμπλέκονται στην παραγωγή της φέτας και λοιπών γαλακτοκομικών προϊόντων, που πλήττονται από αυτή την απόφασή σας. Δεν καταστροφολογούμε. Παρουσιάζουμε την πραγματική εικόνα καταστροφής την οποία έχετε επιβάλλει στην ελληνική οικονομία.
Κύριε Υπουργέ, έχετε τον λόγο, για να απαντήσετε.
Σημασία, κύριε Πρόεδρε και κύριοι συνάδελφοι, έχει πάντοτε το κλίμα στην οικονομία. Θέλω να διαβεβαιώσω και την Εθνική Αντιπροσωπεία και τον παραγωγικό κόσμο, ότι το εξαιρετικής ποιότητας αυτό προϊόν, η φέτα, στις διεθνείς αγορές καταγράφει συνεχώς αυξανόμενες επιτυχίες, παρά τα προβλήματα και παρά την καταστροφολογία, με την οποία κάποιοι στην Αίθουσα θέλουν να αντιμετωπίσουν το ζήτημα. Είναι σαφές ότι έτσι όπως έχει διατυπωθεί η συμφωνία Ευρωπαϊκής Ένωσης με τα κράτη της Νότιας Αφρικής - όχι μόνο τη Νότιο Αφρική αλλά και τους δορυφόρους - δεν είναι επαρκής. Γι' αυτό και έγιναν οι επανειλημμένες συναντήσεις, τα επανειλημμένα διαβήματα, οι παραστάσεις και οι συναντήσεις του Υπουργού κ. Αποστόλου με τον κ. Χόγκαν. Ήταν τελειωμένο ζήτημα. Τι πετύχαμε σε αυτή τη διαδικασία σε σχέση με αυτά τα κράτη και συνολικότερα; Κατ' αρχάς, θέλω να σας διευκρινίσω ότι στο ζήτημα αυτό η Κομισιόν έχει εξουσιοδότηση να κάνει τις συμφωνίες, έχει εξουσιοδότηση από τα κράτη - μέλη να τα διαχειρίζεται. Στην τελική συζήτηση που έγινε - και φαίνεται αυτό το δελτίο Τύπου που έχει εκδώσει το Υπουργείο - υπάρχει μια αυτοκριτική από πλευράς Κομισιόν, η οποία λέει ότι δεσμεύεται πως θα εξασφαλίσει την αυστηρή εφαρμογή προστασίας γεωγραφικών ενδείξεων που προβλέπονται στο πρωτόκολλο 3 και στις υπό εξέλιξη και μελλοντικές διαπραγματεύσεις θα διατηρεί στενή επαφή με κάθε ενδιαφερόμενο κράτος - μέλος. Είναι αυτοκριτική της Κομισιόν για τον τρόπο με τον οποίο χειρίστηκε κρίσιμα ζητήματα στις διαπραγματεύσεις. Εκτός από τα στοιχεία τα οποία έχουν συμφωνηθεί για την αναθεώρηση μετά την πενταετία, που ρητά από τώρα προβλέπεται πως δεν έχουν δικαίωμα να χρησιμοποιήσουν τον όρο «φέτα», αλλά τους όρους «feta type» ή «feta style» ή «South Africa Meta», πράγμα το οποίο σαφέστατα ενημερώνει τον καταναλωτή ότι πρόκειται για άλλο προϊόν και όχι για την ελληνική φέτα, έχει συμφωνηθεί - και γι' αυτό θα έρθει εδώ τις επόμενες ημέρες αποστολή από την Κομισιόν - η ενίσχυση των Ελλήνων παραγωγών στις διεθνείς αγορές. Θα υπάρξει, λοιπόν, μετά από συνεννόηση, διαπραγματεύσεις και συμφωνίες στην Αθήνα, ενίσχυση των κονδυλίων που προβλέπονται για τις προωθητικές ενέργειες, δηλαδή χρήματα τα οποία δίνουμε στις ελληνικές επιχειρήσεις, στους ελληνικούς συνεταιρισμούς και στα τυροκομεία, για να βγουν στις διεθνείς αγορές. Έτσι, με τις προωθητικές αυτές ενέργειες θα αναδείξουν και την ποιότητα και τη μοναδικότητα και τη σύνθεση του εξαιρετικού αυτού προϊόντος, ώστε να κερδίζουμε στις αγορές αυτό για το οποίο πιθανόν από μια κακά διατυπωμένη σύμβαση, όπως αυτή που υπογράφτηκε 15 Ιουλίου του 2014, έχουμε απώλειες. Είναι, λοιπόν, σαφές ότι η Ευρωπαϊκή Ένωση, με τις δύο αυτές αναφορές, παραδέχεται ότι υπάρχει ελλιπής προστασία. Και η Κυβέρνηση εξασφάλισε με τρεις όρους την αναπλήρωση και κάτι περισσότερο από αυτό. Να είστε, όμως, βέβαιοι ότι όπου στις διεθνείς αγορές υπάρχει η φέτα από την Ελλάδα, εκτοπίζονται όλα τα άλλα προϊόντα. Σας ευχαριστώ πολύ. Ευχαριστώ, κύριε Πρόεδρε.
Θα συζητηθεί η τρίτη με αριθμό 979/10-6-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Αγροτικής Ανάπτυξης και Τροφίμων, σχετικά με την εμπορική συμφωνία ΗΠΑ - ΕΕ (ΤΤΙΡ) και την προστασία της ελληνικής φέτας. Κύριε Παναγιώταρε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, η ερώτησή μου είναι άμεσα συνδεδεμένη με την ερώτηση του κ. Κασιδιάρη, με ερώτηση που κάναμε την προηγούμενη εβδομάδα και με ερωτήσεις που θα σας κάνουμε τις επόμενες ημέρες. Πολύς λόγος γίνεται - και σήμερα, μάλιστα, θα γίνει και ονομαστική ψηφοφορία - για ένα αναπτυξιακό νομοσχέδιο. Όταν μιλούμε για ανάπτυξη, μιλούμε για πρωτογενή παραγωγή. Και όταν μιλούμε για πρωτογενή παραγωγή, μιλούμε κυρίως για αγροτικά και κτηνοτροφικά προϊόντα, ο βασιλιάς των οποίων στην πατρίδα μας είναι η φέτα και άλλα τυροκομικά προϊόντα. Και δεν είναι μόνο ότι ανάμεσα σε περίπου εξακόσια πενήντα εκατομμύρια πολίτες της Ευρωπαϊκής Ένωσης προστατεύεται η φέτα ως προϊόν ΠΟΠ. Είναι περίπου και άλλα εξίμισι δισεκατομμύρια πολίτες, κάτοικοι ολόκληρου του κόσμου, που εν δυνάμει θα μπορούσαν να είναι πελάτες της ελληνικής φέτας, κάτι για το οποίο δεν έχει κάνει τίποτα ούτε η προηγούμενη κυβέρνηση ούτε η προπροηγούμενη, αλλά ούτε κι εσείς. Αυτό το τραγικό γαϊτανάκι ξεκίνησε το 2013 με τη συμφωνία Ευρωπαϊκής Ένωσης - Καναδά, η οποία ήταν η πρώτη σημαντική ήττα της Ελλάδας στην περίπτωση της φέτας. Δηλαδή, οι Καναδοί θα μπορούν να χρησιμοποιούν το «feta type», «feta style» ή κάτι άλλο, όπως θα γίνει, αν δεν αλλάξει κάτι, με την περίπτωση των κρατών της Νοτίου Αφρικής. Βέβαια, η λέξη «feta» θα είναι με πολύ μεγάλα γράμματα και η λέξη «style» θα είναι με πολύ μικρά. Γνωρίζετε πώς είναι αυτό. Ενδεχομένως να είναι και σε κάποιο σημείο της συσκευασίας που δεν θα φαίνεται καθόλου. Αυτό ήταν το πρώτο πλήγμα. Το δεύτερο πολύ μεγάλο πλήγμα είναι αυτή η επικείμενη συμφωνία με έξι χώρες της Νοτίου Αφρικής, εκ των οποίων οι πέντε είναι πολύ φτωχές, όπως είπατε, δηλαδή η Σουαζιλάνδη, η Μποτσουάνα και δεν ξέρω ποιες άλλες είναι. Όμως, εκεί θα ανοίξουν τα υποκαταστήματά τους μεγάλες πολυεθνικές που θα παράγουν φέτα από γάλα οποιασδήποτε μορφής. Εκατοντάδες εκατομμύρια ζώα θα παράγουν φέτα. Θα κατακλύσουν την υφήλιο με πάμφθηνη «Feta Type» ή «Feta Style» - ή όπως αλλιώς θέλετε, πείτε το - και θα είναι εις βάρος των ελληνικών προϊόντων. Η ταφόπλακα, μάλιστα, έρχεται με τις μυστικές συνομιλίες μεταξύ Ευρωπαϊκής Ένωσης και Αμερικής, τη λεγόμενη «ΤΤΙΡ», τη Διατλαντική Συμφωνία Εμπορίου και Επενδύσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όταν λέμε «μυστικές συνομιλίες» - επιτρέψτε μου, κύριε Πρόεδρε, όπως και σε μία προηγούμενη ερώτηση, να ξεχειλώσουμε λίγο τον χρόνο - εννοούμε ότι είναι στην κυριολεξία μυστικές. Προκειμένου να πάει ένας Ευρωβουλευτής να δει τα πρακτικά των συζητήσεων που γίνονται μεταξύ Ευρωπαϊκής Ένωσης και Αμερικής, πρέπει να κλείσει ραντεβού στο Ευρωκοινοβούλιο. Και αφού πάει σε ένα συγκεκριμένο φυλασσόμενο δωμάτιο και τον ψάξουν εξονυχιστικά μην τυχόν έχει μαζί του φωτογραφικές, κάμερες, στυλό, μολύβι, χαρτί ή οτιδήποτε άλλο, μπορεί να πάει μέσα, να κάτσει και να δει στοίβες τόμων, βιβλίων και εγγράφων που δεν λένε και τίποτα επί της ουσίας, γιατί είναι με κωδικούς και με άρθρα. Από αυτά, φυσικά, δεν μπορεί να βγάλει τίποτα. Και όταν βγήκαν στο φως της δημοσιότητας ελάχιστα πρακτικά απ' αυτές τις μυστικές συνομιλίες που γίνονται μεταξύ Ευρώπης και Ηνωμένων Πολιτειών, έφριξε ο κόσμος. Και τώρα έχει αρχίσει και βαράει το καμπανάκι ότι κάτι βρώμικο πάει να γίνει. Πήγε να γίνει μία ψηφοφορία στο Ευρωκοινοβούλιο, στα μουλωχτά. Και επειδή αντιλήφθηκαν όλοι οι Ευρωβουλευτές σχεδόν ότι αυτή η συμφωνία είναι εις βάρος της Ευρώπης και των ευρωπαϊκών λαών και των πατρίδων, ο κ. Σουλτς την απέσυρε διότι δεν μπορούσε να την περάσει και ψάχνουν να βρουν τη φόρμουλα που θα περάσει. Ρωτώ, κύριε Υπουργέ, αν είστε πλήρως ενήμερος εσείς στο Υπουργείο, καθώς και τα συναρμόδια Υπουργεία, σχετικά με τις συνομιλίες που γίνονται με τις Ηνωμένες Πολιτείες. Υπάρχει περίπτωση - όπως είπε και ο κ. Κασιδιάρης προηγουμένως και το λέμε συνεχώς - να ασκήσετε επιτέλους μία φορά βέτο σε κάποια ζητήματα που αφορούν κυριαρχικά μας δικαιώματα, όπως είναι η φέτα, οι ελιές Καλαμών ή άλλα είδη και άλλα προϊόντα; Αυτό το λέμε, εκφράζοντας την εξής απορία όλων: «Μα, καλά, η Ευρωπαϊκή Ένωση δεν θέλει το καλό των κρατών - μελών;». Όχι, διότι στην Ευρωπαϊκή Ένωση κουμάντο κάνει η Γερμανία και μία - δύο άλλες χώρες, τις οποίες το μόνο που τις ενδιαφέρει είναι να προωθήσουν σε αυτές τις συμφωνίες τα δικά τους προϊόντα, τα οποία είναι μηχανήματα, αυτοκίνητα, ηλεκτρονικός - ηλεκτρολογικός εξοπλισμός και, φυσικά, πάμφθηνα γαλακτοκομικά προϊόντα, τα οποία, όμως, δεν είναι προστατευόμενης ονομασίας προέλευσης. Άρα τους συμφέρει και αυτούς να γίνει αυτή η επικείμενη συμφωνία είτε με τις χώρες της Νοτίου Αφρικής είτε με τις Ηνωμένες Πολιτείες. Συνεπώς ρωτούμε - και είμαστε συγκεκριμένοι - αν είστε άκρως ενήμεροι για το τι συμβαίνει με αυτές τις μυστικές συνομιλίες, αν έχετε δει καθ' οιονδήποτε τρόπο τα πρακτικά και αν έχετε σκοπό, επιτέλους, να ασκήσετε βέτο σε αυτές τις διαλυτικές για τα έθνη και τις πατρίδες συμφωνίες. Ευχαριστώ.
Τον λόγο έχει ο κύριος Υπουργός, για να απαντήσει.
Έχουμε μία επαναδιατύπωση της ερώτησης από τον κύριο συνάδελφο, η οποία κατ' αρχάς δεν ξέρω αν αναφέρεται στο Υπουργείο Αγροτικής Ανάπτυξης στο οποίο απευθύνεται. Ενώ η ερώτηση απευθύνεται στο Υπουργείο Αγροτικής Ανάπτυξης και Τροφίμων, στο «ερωτάται ο αρμόδιος Υπουργός» αναγράφονται επί λέξει τα εξής: «Ο Υπουργός κ. Σταθάκης παρευρέθηκε στις 13 Μαΐου στο πρώτο Ευρωπαϊκό Συμβούλιο...» - κ.λπ. - «…και πρέπει να μας δικαιολογήσουν πώς έχασε το προνόμιο η χώρα μας για την ΠΟΠ της φέτας…» και τα λοιπά. Δεν νομίζω ότι είναι με σαφήνεια διατυπωμένη η ερώτηση. Είναι σίγουρο ότι απευθύνεται σε αναρμόδιο Υπουργείο. Αν αναφέρεστε και ρωτάτε τον κ. Σταθάκη και θέλετε να σας εξηγήσει ο κ. Σταθάκης, κύριε συνάδελφε, μάλλον πρέπει να την αποσύρετε και να την επανακαταθέσετε σε άλλο Υπουργείο. Εκείνο που θέλω να σας πω, σε σχέση με την TTIP, αν ρωτάτε το Υπουργείο Αγροτικής Ανάπτυξης, και εμένα που σας απαντάω, για την εξέλιξη των συνομιλιών, σας λέω όχι. Εκείνο το οποίο μου κάνει πολύ μεγάλη έκπληξη και έχει σχέση με τη διαδικασία εδώ είναι το εξής: Λέτε στην ερώτησή σας: «Ανακοινώθηκε επίσημα από τα ΜΜΕ ότι η χώρα μας έχασε την ΠΟΠ της φέτας και πλέον κάθε χώρα που παράγει άσπρο τυρί θα μπορεί να το ονομάζει «φέτα».». Δεν γίνονται ποτέ επίσημες ανακοινώσεις από τα ΜΜΕ. Δεν νομίζω ότι ευστοχεί η ερώτησή σας. Πραγματικά στη θέση σας, θα την κατέθετα ξανά, για να την έχουμε στοχευμένη και να πούμε ότι άλλο είναι το ζήτημα των ΠΟΠ, όπως είναι η φέτα, άλλο είναι το ζήτημα της TTIP, άλλο είναι το τι λένε τα ΜΜΕ και άλλο είναι το τι γίνεται στις συναντήσεις και στις συζητήσεις, που δεν έχει ανακοινωθεί ακόμα τίποτα επίσημα. Από τη στιγμή που εσείς εδώ εκθέσατε ότι…
Για την ταμπακιέρα, κύριε Υπουργέ!
Ναι. Να ξέρετε ότι εδώ δεν ήρθαμε για να κάνουμε γενική πολιτική συζήτηση.
Συγκεκριμένη.
Άλλη διαδικασία προβλέπεται από τον Κανονισμό για γενικευμένες πολιτικές συζητήσεις. Ήρθαμε εδώ, σε μια διαδικασία η οποία έχει τρίλεπτη απάντηση, να απαντήσουμε για ζητήματα αρμοδιότητος. Αυτό, λοιπόν, εδώ που καταθέσατε, δεν χρήζει απαντήσεως. Δεν υπάρχει αντικείμενο ερώτησης. Όταν με ρωτάτε τι έκανε ο κ. Σταθάκης στις συζητήσεις για την TTIP, είμαι αναρμόδιος να απαντήσω. Και στοχεύσατε λάθος στην ερώτηση, η οποία είναι απολύτως αόριστη. Τι θέλετε να σας πω; Ποια είναι η ταμπακιέρα; Η γενική πολιτική συζήτηση;
Ειδική είναι, κύριε Υπουργέ. Δεν είναι γενική.
Να ρωτήσετε, λοιπόν, τον κ. Σταθάκη, αν είναι ειδική.
Δεν έχετε να πείτε τίποτα, κύριε Μπόλαρη, ούτε εσείς ούτε ο κ. Σταθάκης.
Κύριε Πρόεδρε, για να ολοκληρώσω, είναι απολύτως σαφές ότι η Κυβέρνηση για το θέμα της φέτας, της οποίας το ΠΟΠ - για να ξεκαθαρίσουμε - είναι ευρωπαϊκή νομοθεσία…
Σας το είπα.
Εγώ, όμως, εδώ δεν ήρθα για να κάνω διάλογο. Ήρθα να απαντήσω σε μια ερώτηση. Εάν θέλετε να απαντήσω, αφήστε με να απαντήσω. Υπάρχει, λοιπόν, σαφέστατα η ευρωπαϊκή νομοθεσία και με βάση αυτή λειτουργούμε και σαν Υπουργείο και σαν χώρα και σαν Ευρώπη. Και πάνω στη βάση αυτής της νομοθεσίας παλεύουμε για να τη στηρίξουμε. Υπάρχουν παραβιάσεις. Υπάρχουν ευρωπαϊκές χώρες οι οποίες, ενώ σέβονται το ΠΟΠ μέσα στην Ευρωπαϊκή Ένωση, παράγουν προϊόντα που τα ονομάζουν «φέτα» και τα εξάγουν. Και υπάρχει η διαδικασία από το Υπουργείο για την άμυνα στις καταστάσεις αυτές. Επίσης, υπάρχει προετοιμασία με το Νομικό Συμβούλιο του Κράτους, από τα συναρμόδια Υπουργεία για να απαντήσουμε στη λάθος στρατηγική της Τσεχίας, η οποία ετοιμάζεται να παραβιάσει τη νομοθεσία της Ευρωπαϊκής Ένωσης στο θέμα του γιαουρτιού. Να ξέρετε ότι η προσπάθεια η οποία γίνεται για να υπερασπιστούμε τους Έλληνες παραγωγούς, να υπερασπιστούμε την τοπική οικονομία, την εθνική οικονομία, συνολικά τον παραγωγικό τομέα, άρα, την ανάπτυξη, γίνεται άοκνα και άγρυπνα. Ευχαριστώ πολύ.
Κι εμείς ευχαριστούμε. Ο κ. Παναγιώταρος έχει τον λόγο.
Ευχαριστώ, κύριε Πρόεδρε. Κύριε Υπουργέ, γνωρίζετε πολύ καλά ποιο είναι το θέμα και τι ήρθαμε να συζητήσουμε εδώ. Είναι απολύτως συγκεκριμένο. Δεν είναι γενικότερη πολιτική. Έχει να κάνει με τη φέτα, όπως είπε ο κ. Κασιδιάρης, όπως σας είπα και εγώ. Και δυστυχώς, ή ευτυχώς - δεν ξέρω - αυτές οι συζητήσεις και οι συνομιλίες περιλαμβάνουν ευρεία γκάμα προϊόντων και θεμάτων στα οποία εμπλέκονται τόσο το Υπουργείο το δικό σας, όσο και το Υπουργείο στο οποίο προΐσταται ο κ. Σταθάκης, γιατί άλλοτε πηγαίνει ο κ. Αποστόλου, άλλοτε πηγαίνει ο κ. Σταθάκης. Όλα αυτά είναι αλληλένδετα. Είπατε ότι η προστατευόμενη ονομασία προέλευσης είναι ευρωπαϊκή νομοθεσία. Σας το είπα και εγώ στην αρχή. Όμως, σας είπα και κάτι άλλο, το οποίο μάλλον δεν αντιληφθήκατε. Σας είπα το γεγονός ότι όταν κατέφυγαν οι Έλληνες παραγωγοί φέτας στα δικαστήρια της Τουρκίας και σε άλλες χώρες που χρησιμοποιούσαν τυρί με την ονομασία «φέτα», δικαιώθηκαν. Και όταν έγινε η συμφωνία μεταξύ Ευρωπαϊκής Ένωσης με τον Καναδά, όπου άρχισε να απεμπολείται πλέον επισήμως - δυστυχώς - η ονομασία «φέτα» από τις ελληνικές κυβερνήσεις, εκλιπαρούσαν οι παραγωγοί φέτας να μην υπογράψουν οι ελληνικές κυβερνήσεις και να τους αφήσουν να τρέξουν το θέμα δικαστικά. Το ίδιο σας λέμε τώρα και στην περίπτωση της συμφωνίας με τις έξι χώρες τις Νοτίου Αφρικής. Σας λέμε ξανά ότι επειδή η φέτα είναι ίσως το πλέον γνωστό - μάλλον το νούμερο ένα - τυροκομικό προϊόν σε ολόκληρη την υφήλιο, έχει τεράστιες δυνατότητες ανάπτυξης όχι μόνο για τους εκατοντάδες χιλιάδες που απασχολούνται με έμμεσο ή άμεσο τρόπο με την παραγωγή φέτας στην πατρίδα μας, αλλά θα μπορούσαν να είναι πολύ περισσότεροι, έτσι ώστε κάποιοι από το ενάμισι εκατομμύριο συμπολιτών μας που είναι άνεργοι θα μπορούσαν με τις κατάλληλες ενέργειες να εμπλακούν και αυτοί στην παραγωγή φέτας. Επίσης, πολύ σωστά είπατε ότι χώρες της Ευρωπαϊκής Ένωσης εξάγουν στο εξωτερικό και γι' αυτό τους συμφέρει και κάνουν αυτές τις συμφωνίες με τις χώρες της Νοτίου Αφρικής και με τον Καναδά, όπως και έκαναν και δυστυχώς και αυτή που ετοιμάζεται να γίνει με τις Ηνωμένες Πολιτείες. Αυτό γίνεται γιατί τους συμφέρει, αφού θα εξάγουν το προϊόν τους σε όλα τα μήκη και πλάτη της υφηλίου ως «φέτα», «feta style» ή οτιδήποτε άλλο. Και έρχομαι και σε κάτι, που δεν είναι βέβαια της παρούσης, αλλά απλώς θα το αναφέρουμε, γιατί θα επανέλθουμε σε αυτό. Παράλληλα, λοιπόν, με τις συζητήσεις που γίνονται γι' αυτήν τη συμφωνία TTIP με τις Ηνωμένες Πολιτείες, γίνονται και συζητήσεις για μια επικείμενη συμφωνία πολύ πιο βρώμικη και ύπουλη, τη συμφωνία CETA. Σύμφωνα με αυτή, και στην περίπτωση με τον Καναδά, αλλά και με τις Ηνωμένες Πολιτείες - αν τελικά υπογραφεί η συμφωνία TTIP - , θα υπάρχουν ιδιωτικά διοικητικά δικαστήρια στα οποία θα καταφεύγουν - για να καταλάβουν οι Έλληνες πολίτες και οι παραγωγοί τι συμβαίνει - οι πολυεθνικές οι οποίες θα έχουν παρασκευάσει στη χώρα τους ένα λευκό τυροκομικό προϊόν, το οποίο θα ονομάζουν «φέτα» ή «feta type» ή κάτι άλλο. Μάλλον ξερά «φέτα» θα το λένε μετά από λίγο καιρό, χωρίς τίποτα άλλο. Και αυτό το προϊόν μπορεί να είναι παρασκευασμένο από γενετικά τροποποιημένα γαλακτοφόρα κουνέλια και να το παρουσιάζουν ως φέτα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτό το προϊόν, λοιπόν, θα το φέρουν στην Ευρωπαϊκή Ένωση και επειδή τα ιδιωτικά διοικητικά δικαστήρια θα μπορούν να παρακάμπτουν την ευρωπαϊκή νομοθεσία, θα καταφεύγουν σε αυτά και θα κερδίζουν το δικαίωμα οι αμερικάνικες ή οι άλλες πολυεθνικές να πωλούν στην πατρίδα μας φέτα άσχετη, όπως σας είπα, ή ελιές καλαμών οι οποίες μπορεί να είναι φτιαγμένες από μηλιές οι οποίες θα είναι μπολιασμένες στην Αμερική από τη «MONSANTO» και εμείς δεν θα μπορούμε να κάνουμε τίποτα. Για τον λόγο αυτό, κρούουμε τον κώδωνα του κινδύνου και θα συνεχίσουμε να τον κρούουμε. Σας ευχαριστώ.
Ορίστε, κύριε Υπουργέ, έχετε τον λόγο για να απαντήσετε στο θέμα για το οποίο έχετε ερωτηθεί.
Κοιτάξτε. Εδώ δεν πρόκειται για θέμα μεταφοράς ευθυνών, αλλά υπάρχει μια διαδικασία η οποία είναι σε εξέλιξη και αυτό που έχει σημασία είναι από πού θέλει κάποιος να πιάσει το σκοινί. Εδώ υπάρχουν δηλώσεις όπως «δεν επιστρέφω, αν δεν σώσει ο Πρωθυπουργός τη φέτα» - έχει και όνομα - , «αν δώσετε στον Καναδά τη φέτα, θα πέσει η Κυβέρνηση» κ.λπ.. Η ιστορία είναι παλιά. Και το ξέρετε ότι η ιστορία είναι παλιά.
Να μην επαναλάβετε ξανά τη Βόρειο Αφρική!
Εκείνο το οποίο θέλω να σας πω είναι το εξής: Από το Υπουργείο - και αυτό έχει σημασία - έχουμε δικαστική προετοιμασία για να αντιδράσουμε και για το θέμα του γιαουρτιού με τη συγκεκριμένη χώρα - εταίρο στην Ευρωπαϊκή Ένωση, αλλά και με άλλες χώρες οι οποίες, ενώ σέβονται τη νομοθεσία - το ΠΟΠ - εντός Ευρωπαϊκής Ένωσης, δεν τη σέβονται στις εξαγωγές τους. Και αυτό είναι κάτι για το οποίο το Υπουργείο μας και το Υπουργείο Εξωτερικών ενημερώνει εμπορικούς ακολούθους διεθνώς. Για το θέμα, λοιπόν, της προστασίας γίνονται αυτά τα οποία πρέπει. Όσον αφορά τη συμφωνία TTIP τώρα, δεν υπάρχει αντικείμενο απάντησης σε αυτή την ερώτηση. Όταν θα υπάρχουν ζητήματα και θα έχουμε συγκεκριμένα στοιχεία, πολύ ευχαρίστως η Κυβέρνηση διά των αρμοδίων Υπουργών, αυτών που συμμετέχουν στη διαπραγμάτευση, να έρθει όχι απλά να απαντήσει στις ερωτήσεις, αλλά και για να ανακοινώσει στους Έλληνες πολίτες ποια είναι η συμφωνία, σε ποια κατεύθυνση είναι, τι συμφέρει, πώς προωθούνται τα ελληνικά συμφέροντα και ποια είναι η πορεία των διαπραγματεύσεων. Σας ευχαριστώ πολύ.
Και εμείς ευχαριστούμε. Θα συζητηθεί η έκτη με αριθμό 926/30-5-2016 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεώργιου Στύλιου προς τον Υπουργό Αγροτικής Ανάπτυξης και Τροφίμων, σχετικά με την καταβολή της ελάχιστης δυνατής συνδεδεμένης ενίσχυσης στους παραγωγούς εσπεριδοειδών. Ορίστε, κύριε Στύλιο, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, απευθύνομαι σε εσάς για ένα θέμα που είναι πάρα πολύ σημαντικό και πολύ σοβαρό για τους παραγωγούς εσπεριδοειδών που αφορούν την περιοχή μου καθώς και άλλες περιοχές της χώρας μας. Σύμφωνα με τη σχετική υπουργική απόφαση του Μαρτίου του 2015 ο συνολικός ετησίως προϋπολογισμός για τη συνδεδεμένη ενίσχυση για τα πορτοκάλια προς χυμοποίηση ανέρχεται στα 9 εκατομμύρια ευρώ κατ' έτος και η έκταση σε είκοσι οκτώ χιλιάδες πεντακόσια εκτάρια ή διακόσιες ογδόντα πέντε χιλιάδες στρέμματα. Ωστόσο ενώ τα ενεργοποιημένα στρέμματα είναι περίπου - σύμφωνα με τις τελευταίες δηλώσεις - εκατόν δεκαπέντε χιλιάδες, το Υπουργείο σας επιλέγει να δώσει τη συνδεδεμένη ενίσχυση, να πληρώσει τους συγκεκριμένους παραγωγούς με βάση την ενδεικτική τιμή που υπολογίζεται περίπου σε 31,6 ευρώ το στρέμμα. Ως αποτέλεσμα σχεδόν τα 2/3 του συνολικού ετήσιου προϋπολογισμού του ποσού θα μείνει αδιάθετο. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Ενώ, κύριε Υπουργέ, η Ευρωπαϊκή Ένωση δίνει τη δυνατότητα υπολογισμού της συνδεδεμένης ενίσχυσης με βάση το πηλίκο, τη διαίρεση του ποσού προς τα στρέμματα που είναι δηλωμένα, προς το παρόν το Υπουργείο έχει επιλέξει να πληρώσει με την ενδεικτική τιμή. Σας αναφέρω δε ότι για τον Νομό Άρτας, οι συνέπειες θα είναι καταστροφικές αφού ένα μεγάλο κομμάτι της τοπικής κοινωνίας στηρίζεται στην καλλιέργεια των εσπεριδοειδών. Γνωρίζετε εξάλλου ότι με τους τελευταίους νόμους που ψηφίστηκαν πόσο έχει επιβαρυνθεί το κόστος παραγωγής για τους Έλληνες αγρότες με την αύξηση της φορολογίας, την αύξηση στο πετρέλαιο, τη φορολόγηση των επιδοτήσεων και τόσα άλλα μέτρα που έχουν ψηφιστεί από την Κυβέρνηση ΣΥΡΙΖΑ - ΑΝΕΛ. Ερωτάσθε λοιπόν, κύριε Υπουργέ, προτίθεστε να εφαρμόσετε τη δυνατότητα υπολογισμού της συνδεδεμένης ενίσχυσης με βάση τον λόγο του προϋπολογισμού προς τα επιλέξιμα εκτάρια; Ποια θα είναι η συνδεδεμένη ενίσχυση ανά στρέμμα για τα πορτοκάλια προς χυμοποίηση και πότε θα καταβληθεί στους δικαιούχους; Σας ευχαριστώ.
Σας ευχαριστώ. Ορίστε, κύριε Υπουργέ, έχετε τον λόγο.
Κύριε συνάδελφε, το ξέρετε πάρα πολύ καλά ότι λειτουργούμε μέσα σε ένα θεσμικό πλαίσιο το οποίο είναι ευρωπαϊκό και ελληνικό. Αναφέρατε στην ερώτησή σας την υπουργική απόφαση του 2015 με την οποία καθορίστηκαν οι λεπτομέρειες της συνδεδεμένης ενίσχυσης στον τομέα των πορτοκαλιών που οδηγούνται προς χυμοποίηση. Στο άρθρο 2 αυτής της απόφασης που βγαίνει με βάση τον ευρωπαϊκό κανονισμό προσδιορίζεται ότι για το 2015 ο προϋπολογισμός είναι 9 εκατομμύρια, όπως προείπατε. Ταυτόχρονα, έχουμε την έκταση αναφοράς σε επίπεδο χώρας που προσδιορίζεται, όπως λέει ο κανονισμός 1307/2013, ο οποίος καθορίζεται σε είκοσι οκτώ χιλιάδες πεντακόσια εκτάρια. Η ίδια απόφαση με βάση τον ευρωπαϊκό κανονισμό προσδιορίζει ότι δικαιούχοι για τη συνδεδεμένη ενίσχυση για χυμοποίηση πορτοκαλιού είναι οι αγρότες που πληρούν δύο όρους επιλεξιμότητας: Πρώτον, παραδίδουν για χυμοποίηση μέσα στο έτος από 1η Ιανουαρίου έως 31 κάθε έτους τουλάχιστον επτά τόνους πορτοκάλια ανά εκτάριο και η αναλογία αυτή υπολογίζεται με βάση το σύνολο των παραδόσεων και του συνόλου των εκτάσεων των πορτοκαλεώνων. Και αυτό προκύπτει από τη δήλωση των παραγωγών, δεν το κάνει αυτό η Κυβέρνηση, αυτό προκύπτει από τις δηλώσεις ενιαίας αίτησης ενίσχυσης που κατατίθενται στον ΟΠΕΚΕΠΕ. Είναι σημαντικό αυτό. Και αυτό σας λύνει το πρόβλημα με το οποίο προβληματίζεστε. Οι παραδόσεις στις μεταποιητικές επιχειρήσεις πραγματοποιούνται υποχρεωτικά μέσω οριζόμενων φορέων. Στη συνέχεια ορίζεται ότι η στήριξη καταβάλλεται με τη μορφή συνδεδεμένης σε ετήσια βάση και το ακριβές ύψος ενίσχυσης προσδιορίζεται με απόφαση του Υπουργού. Για να μην κόψω την ενότητα της απάντησης, κύριε Πρόεδρε, γι' αυτόν τον σκοπό ο ΟΠΕΚΕ γνωστοποιεί, όπως προβλέπεται από τον ευρωπαϊκό κανονισμό, τον συνολικό αριθμό των επιλέξιμων εκταρίων των πορτοκαλιών προς ενίσχυση κατ' έτος. Τι σημαίνει «γνωστοποιεί»; «Γνωστοποιεί» σημαίνει ότι το ξέρει η Ευρωπαϊκή Ένωση, το ανακοινώνουμε στον καταναλωτή, το γνωρίζουν οι παραγωγοί. Το ποσό, λοιπόν, της συνδεδεμένης ενίσχυσης, με βάση τον ευρωπαϊκό κανονισμό και τις υπουργικές αποφάσεις, προσδιορίζεται ότι είναι 316 ευρώ ανά εκτάριο, όπως προσδιορίστηκε με την πρόσφατη υπουργική απόφαση. Η πληρωμή θα γίνει τις επόμενες μέρες, εντός του Ιουνίου, στο επόμενο δεκαπενθήμερο. Επομένως, με δεδομένα αυτά, διαδικασία αλλαγής του τρόπου πληρωμής με βάση τον ευρωπαϊκό κανονισμό δεν υπάρχει. Θα ήταν πάρα πολύ καλό να μπορούσαμε να επανέλθουμε. Έχουμε ανακοινώσει τα πάντα, τηρώντας τον ευρωπαϊκό κανονισμό. Είναι όλα ανοικτά, είναι όλα στα φως, είναι όλα διάφανα, είναι γνωστά στους παραγωγούς, είναι γνωστά στην Ευρωπαϊκή Ένωση, είναι γνωστά σε αυτούς οι οποίοι ελέγχουν και τις διαδικασίες των χρηματοδοτήσεων. Οποιαδήποτε άλλη λογική συνιστά παραβίαση του ευρωπαϊκού κανονισμού. Και η παραβίαση αυτή μπορεί να είναι φιλεύσπλαχνος, αλλά συνεπάγεται κυρώσεις, τις οποίες στο τέλος τις πληρώνουν το κράτος και οι παραγωγοί. Ευχαριστώ πολύ.
Ευχαριστώ, κύριε Υπουργέ. Κύριε Στύλιο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θέλω να σας ενημερώσω για το εξής: Σύμφωνα με τον ευρωπαϊκό κανονισμό 639/2014, στο άρθρο 53 παράγραφος 2 περιγράφεται πώς παρέχεται η συνδεδεμένη ενίσχυση. Εκεί, λοιπόν, αναφέρει ότι η τιμή αυτή προκύπτει από τον λόγο του ετήσιου ποσού που διατίθεται για τη συγκεκριμένη ενίσχυση προς είτε τα στρέμματα αναφοράς - άρα μιλάμε για την ενδεικτική τιμή που αναφέρατε και εσείς και ανέφερα και εγώ στην πρωτομιλία μου - είτε τα επιλέξιμα καλλιεργηθέντα του συγκεκριμένου έτους. Άρα εδώ μιλάμε για την πραγματική τιμή. Ο κανονισμός λοιπόν - τον επαναλαμβάνω -639/2014, άρθρο 53 παράγραφος 2, της Ευρωπαϊκής Ένωσης είναι διαζευκτικός και μας δίνει και τη δεύτερη δυνατότητα. Συνεπώς, να πω, κύριε Υπουργέ, ότι υπάρχει ένα μεγάλο θέμα. Γιατί έχουν δηλωθεί μόνο εκατόν δεκαπέντε χιλιάδες εκτάρια; Μήπως δεν ενημερώθηκαν οι Έλληνες παραγωγοί; Μήπως δεν έγινε σωστά; Και από πού έχει προκύψει αυτή η ενημέρωση; Αυτή η ενημέρωση, κύριε Υπουργέ, προέκυψε από την Απόφαση 446/24-3-2015, που λήφθηκε από τον Υπουργό Αγροτικής Ανάπτυξης και Τροφίμων μόλις δύο μήνες μετά την ανάληψη των καθηκόντων του. Μήπως αυτή την υπουργική απόφαση, λοιπόν, θα έπρεπε ο δικός σας Υπουργός, ο Υπουργός της Κυβέρνησης ΣΥΡΙΖΑ - ΑΝΕΛ, να προβλέψει και να μεριμνήσει, βάζοντας και το διαζευκτικό, αφού του δίνει τη δυνατότητα ο ευρωπαϊκός κανονισμός; Δεύτερον, μήπως θα έπρεπε η Κυβέρνησή σας, έστω και τώρα, την τελευταία στιγμή, να προχωρήσει σε κάποια ενέργεια, ούτως ώστε και οι παραγωγοί που μεμονωμένα έδωσαν τις ποσότητές τους, τις καλλιέργειές τους στη βιομηχανία να μπορέσουν να δηλώσουν την παραγωγή τους και έτσι να αυξηθούν τα επιλέξιμα εκτάρια; Τέλος, κύριε Υπουργέ, εάν δεν συντρέξουν οι προϋποθέσεις τις οποίες ανέφερα πιο πριν, εάν δεν προχωρήσετε σε κάποιες από αυτές τις ενέργειες και τις πρωτοβουλίες, γνωρίζετε ότι από τα εννιά εκατομμύρια ένα ποσό της τάξης των πέντε εκατομμυρίων ευρώ θα μείνει αδιάθετο. Και δεν θα μείνει αδιάθετο για να δοθεί κάπου αλλού, θα επιστραφεί στην Ευρωπαϊκή Ένωση. Είναι σήμερα εποχή και περίοδος που μπορούμε να αφήνουμε χρήματα να στέλνονται πίσω στην Ευρωπαϊκή Ένωση; Επίσης, ενημερώθηκα από διάφορες αποφάσεις που έχουν ληφθεί στο Υπουργείο Αγροτικής Ανάπτυξης ότι έχετε περάσει από ένα ποσοστό 20% σε ορισμένα προϊόντα έως και 100% την ενδεικτική τιμή που δίνετε σε εκείνα τα προϊόντα. Αναφέρομαι στο ρύζι, στο σιτάρι, στη βιομηχανική ντομάτα. Γιατί αυτό στις συγκεκριμένες παραγωγές; Μήπως αναφέρονται σε συγκεκριμένες περιοχές και έχει ιδιαίτερο λόγο η Κυβέρνηση να στηρίξει αυτούς και να γυρίσει την πλάτη στους παραγωγούς πορτοκαλιών, να γυρίσει την πλάτη στην Άρτα, στην Αργολίδα, στη Λακωνία και σε τόσες άλλες περιοχές της χώρας μας; Κύριε Υπουργέ, θέλουμε να βοηθήσουμε τους παραγωγούς, θέλουμε να στηρίξουμε τους Έλληνες πολίτες, στο πλαίσιο των κανονισμών. Γι' αυτό σας ζητούμε να εξαντλήσετε κάθε όριο. Σας λέω - και το γνωρίζουν και οι Αρτινοί συμπολίτες μου - ότι μάχομαι και θα συνεχίσω να μάχομαι για τα δίκαια και για τα συμφέροντα της περιοχής μου. Σας ευχαριστώ.
Κύριε Υπουργέ, έχετε πάλι τον λόγο.
Ευχαριστώ πολύ. Δύο κουβέντες θα πω μόνο. Κύριε συνάδελφε, ξέρετε πολύ καλά το ζήτημα της αδυναμίας που υπάρχει για συγκεκριμένες περιοχές. Η έλλειψη σοβαρών ομάδων παραγωγών είναι αυτή η οποία δημιουργεί μεγάλο μειονέκτημα σε συγκεκριμένες περιοχές. Στις περιοχές όπου λειτούργησαν οι ομάδες παραγωγών, συγκεντρώνοντας τις ποσότητες τόσο για τις εξαγωγές στην Ευρώπη και σε όλον τον κόσμο, αλλά και για χυμοποίηση έγινε αξιοποίηση όλων των κονδυλίων. Και οι τιμές τις οποίες πήραν για τις εξαγωγές είναι πολύ καλύτερες. Υπάρχει θέμα σε κάποιες περιοχές, όπου με την κατάρρευση πρώην ενώσεων, χωρίς να υπάρξουν καινούργιες ομάδες παραγωγών, οι αγρότες, οι πορτοκαλοπαραγωγοί εν προκειμένω, είναι μόνοι τους και είναι αβοήθητοι. Το αποτέλεσμα είναι - και το ξέρετε πολύ καλά - ότι πηγαίνουν φορτηγά και φορτώνουν μέσα από τα χωράφια και τα παίρνουν πάμφθηνα τα πορτοκάλια. Αυτό οδηγεί σε κατάρρευση της τιμής του προϊόντος. Στις περιοχές που έχουμε οργανωμένες ομάδες και γίνονται εξαγωγές και οργανωμένες χυμοποιήσεις ή οργανωμένες αποσύρσεις τα πράγματα είναι τελείως διαφορετικά. Υπάρχει, πραγματικά, μια πρόκληση για την περιοχή. Υπάρχει, πραγματικά, πρόκληση. Εγώ, να ξέρετε, προσωπικά, τηλεφώνησα στους παραγωγούς της Άρτας και σε εκπροσώπους τους. Ήρθαν στο Υπουργείο και τους είπα: «Εδώ έχετε θέμα. Θα χάσουμε λεφτά από αυτή τη δουλειά». Και τις συναντήσεις τις έχω ανακοινώσει δημόσια. Υπάρχει ζήτημα, διότι μεμονωμένα είναι εκτεθειμένοι στο εμπόριο και στο παρεμπόριο. Αυτό δεν γίνεται μόνο στην Άρτα, γίνεται και σε άλλες περιοχές, που δεν έχουμε σοβαρές οργανώσεις. Είναι πρόκληση. Στο καινούργιο ΠΑΑ υπάρχει μέριμνα να χρηματοδοτηθούν όχι απλά οι νέοι παραγωγοί, αλλά οι ομάδες παραγωγών και να στηριχθούν οικονομικά, για να κάνουν τα συσκευαστήρια, τα ψυγεία, για να μπορέσουμε να έχουμε μια σοβαρή εξαγωγική δύναμη. Η παραγωγή που έχουμε για τα πορτοκάλια είναι πολύ μεγαλύτερη από την καταναλωτική ζήτηση της χώρας. Άρα, για να μπορούμε να σταθούμε και να στηρίξουμε τους παραγωγούς, χρειάζεται να κάνουμε τις υποδομές για τις εξαγωγές. Εκεί που υπάρχουν, πραγματικά γίνονται θαύματα. Ευχαριστώ πολύ.
Εμείς ευχαριστούμε. [[ΑΛΛΑΓΗ ΣΕΛΙΔΑΣ]] [[Να μπει η σελ. 125α]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθητές και μαθήτριες και τέσσερις συνοδοί καθηγητές από Ουκρανικά Σαββατιάτικα Σχολεία στην Ελλάδα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Στο σημείο αυτό, κυρίες και κύριοι συνάδελφοι, θα διακόψουμε τη συζήτηση των επίκαιρων ερωτήσεων, για να εισέλθουμε στη νομοθετική εργασία και να προχωρήσουμε επί του νομοσχεδίου.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις». Παρακαλώ, κυρίες και κύριοι συνάδελφοι, κάντε ησυχία και καθίστε. Έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 3, 7 και 67 από Βουλευτές της Χρυσής Αυγής, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Μιχαλολιάκος Νικόλαος. Απών. Ο κ. Αϊβατίδης Ιωάννης. Παρών. Η κ. Βλάχου Σωτηρία. Παρούσα. Ο κ. Γερμενής Γεώργιος. Παρών. Ο κ. Γρέγος Αντώνιος. Παρών. Η κ. Ζαρούλια Ελένη. Παρούσα. Ο κ. Ηλιόπουλος Παναγιώτης. Παρών. Ο κ. Καρακώστας Ευάγγελος. Παρών. Ο κ. Κασιδιάρης Ηλίας. Παρών. Ο κ. Κούζηλος Νικόλαος. Παρών. Ο κ. Κουκούτσης Δημήτριος. Παρών. Ο κ. Λαγός Ιωάννης. Παρών. Ο κ. Μίχος Νικόλαος. Παρών. Ο κ. Μπαρμπαρούσης Κωνσταντίνος. Παρών. Ο κ. Παναγιώταρος Ηλίας. Παρών. Ο κ. Παππάς Χρήστος. Παρών. Ο κ. Σαχινίδης Ιωάννης. Παρών. Ο κ. Χατζησάββας Χρήστος. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα διεξαχθεί ονομαστική ψηφοφορία επί της αρχής και επί των άρθρων 3, 7 και 67 του σχεδίου νόμου του Υπουργείου Οικονομίας, Ανάπτυξης και Τουρισμού: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις». Οι αποδεχόμενοι την αρχή και τα άρθρα 3, 7 και 67 του νομοσχεδίου λέγουν «ΝΑΙ». Οι μη αποδεχόμενοι την αρχή και τα άρθρα 3, 7 και 67 του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου η κ. Παναγιώτα Δριτσέλη από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής και επί των άρθρων 3, 7 και 67 του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, σας ενημερώνω ότι οι κ.κ. Αμανατίδης Ιωάννης, Σκρέκας Κωνσταντίνος, Φορτσάκης Θεόδωρος, Κεφαλίδου Χαρά, Βενιζέλος Ευάγγελος, Σκανδαλίδης Κωνσταντίνος, Γεννηματά Φώφη και Θεοχάρης Θεοχάρης δεν παρευρίσκονται στη σημερινή ονομαστική ψηφοφορία και με επιστολή τους μας γνωστοποιούν την ψήφο τους. Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Εν τω μεταξύ, μέχρι να ολοκληρωθεί η καταμέτρηση, προχωράμε στην ψήφιση των υπολοίπων άρθρων και της τροπολογίας. Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 2 έγινε δεκτό ως έχει κατά πλειοψηφία. Το άρθρο 3 έχει τεθεί σε ονομαστική ψηφοφορία. Ερωτάται το Σώμα: Γίνεται δεκτό το άρθρο 4 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 6 έγινε δεκτό ως έχει κατά πλειοψηφία. Το άρθρο 7 έχει τεθεί σε ονομαστική ψηφοφορία. Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Παρών.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 20 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 21, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 21 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 38 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 42 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 43, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 43 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 48 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 49 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 53 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 53 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 54, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 54 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 55 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 56 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 56 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 57 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 57 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 58 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 58 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 59 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 60 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 60 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 61 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 61 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 62, όπως τροποποιήθηκε από τον κύριο Υπουργό;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 62 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 63 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 63 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 64 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 64 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 65 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 65 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 66, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 66 έγινε δεκτό όπως τροποποιήθηκε από τον κύριο Υπουργό κατά πλειοψηφία. Το άρθρο 67 έχει τεθεί σε ονομαστική ψηφοφορία. Ερωτάται το Σώμα: Γίνεται δεκτό το άρθρο 68 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 68 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 69 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 69 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 70 ως έχει;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 70 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 71, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 71 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 72 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 72 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 73 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 73 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 74 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 74 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 75 ως έχει;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 75 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 76, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Παρών.
Παρών. Η δική μας πρόταση ήταν για την παράταση των σχεδίων μέχρι 31-12-2017.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 76 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 77, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 77 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 78, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Συνεπώς το άρθρο 78 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 79 ως έχει;
Δεκτό, δεκτό.
Δεκτό, δεκτό.
Παρών.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 79 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 80 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 80 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 81 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 81 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 82 ως έχει;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 82 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 83, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 83 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 84 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 84 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 85, όπως τροποποιήθηκε από τον κύριο Υπουργό;
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 85 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 496 και ειδικό 25, όπως τροποποιήθηκε από τον κύριο Υπουργό;
Δεκτή, δεκτή.
Δεκτή, δεκτή.
Κατά πλειοψηφία.
Κατά πλειοψηφία.
Κατά πλειοψηφία.
Δεκτή, δεκτή.
Δεκτή, δεκτή.
Κατά πλειοψηφία.
Συνεπώς η τροπολογία με γενικό αριθμό 496 και ειδικό 25 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Ψήφισαν συνολικά 265 Βουλευτές. Υπέρ της αρχής του νομοσχεδίου, δηλαδή «ΝΑΙ», ψήφισαν 152 Βουλευτές. Κατά της αρχής του νομοσχεδίου, δηλαδή «ΟΧΙ», ψήφισαν 101 Βουλευτές. «ΠΑΡΩΝ» ψήφισαν 12 Βουλευτές. Συνεπώς το σχέδιο νόμου του Υπουργείου Οικονομίας, Ανάπτυξης και Τουρισμού: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις» έγινε δεκτό επί της αρχής κατά πλειοψηφία. Υπέρ του άρθρου 3, δηλαδή «ΝΑΙ», ψήφισαν 234 Βουλευτές Κατά του άρθρου 3, δηλαδή «ΟΧΙ», ψήφισαν 31 Βουλευτές. «ΠΑΡΩΝ» ψήφισε ουδείς. Συνεπώς το άρθρο 3 έγινε δεκτό ως έχει κατά πλειοψηφία. Υπέρ του άρθρου 7, δηλαδή «ΝΑΙ», ψήφισαν 152 Βουλευτές. Κατά του άρθρου 7, δηλαδή «ΟΧΙ», ψήφισαν 113 Βουλευτές «ΠΑΡΩΝ» ψήφισε ουδείς. Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία Υπέρ του άρθρου 67,δηλαδή «ΝΑΙ», ψήφισαν 152 Βουλευτές. Κατά του άρθρου 67, δηλαδή «ΟΧΙ», ψήφισαν 101 Βουλευτές. «ΠΑΡΩΝ» ψήφισαν 12 Βουλευτές. Συνεπώς το άρθρο 67 έγινε δεκτό ως έχει κατά πλειοψηφία, σύμφωνα με το παρακάτω πρωτόκολλο ονομαστικής ψηφοφορίας:
Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομίας, Ανάπτυξης και Τουρισμού: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις» έγινε δεκτό επί της αρχής και επί των άρθρων κατά πλειοψηφία. Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;
Ερωτάται το Σώμα: Γίνεται δεκτό το νομοσχέδιο και στο σύνολο;
Δεκτό, δεκτό.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Οικονομίας, Ανάπτυξης και Τουρισμού: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ ΑΙΤΗΣΕΙΣ ΑΡΣΗΣ ΑΣΥΛΙΑΣ ΒΟΥΛΕΥΤΩΝ Συζήτηση και λήψη απόφασης, σύμφωνα με τα άρθρα 62 του Συντάγματος και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Τριαντάφυλλου Μηταφίδη, Χρήστου Μπγιάλα, Παύλου Πολάκη και Νικολάου Μίχου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 10-6-2016, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Τριαντάφυλλου Μηταφίδη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 10-6-2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Χρήστου Μπγιάλα. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 10-6-2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Παύλου Πολάκη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 10-6-2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Νικολάου Μίχου. Σύμφωνα με το άρθρο 83 του Κανονισμού της Βουλής, η Βουλή δεν εισέρχεται στην ουσία των υποθέσεων, αλλά ερευνάται μόνον αν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση ή η έγκληση υποκρύπτει πολιτική σκοπιμότητα. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει, με ανάταση του χεριού ή έγερση, επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίδεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι, σύμφωνα με την απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας, η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο στο οποίο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα που ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής που απαιτεί φανερή ψηφοφορία. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα. Η πρώτη υπόθεση αφορά τον συνάδελφο κ. Τριαντάφυλλο Μηταφίδη. Η δεύτερη υπόθεση αφορά τον συνάδελφο κ. Χρήστο Μπγιάλα. Η τρίτη υπόθεση αφορά τον συνάδελφο κ. Παύλο Πολάκη. Η τέταρτη υπόθεση αφορά τον συνάδελφο κ. Νικόλαο Μίχο. Επί της πρώτης αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού;
Κύριε Πρόεδρε, ζητώ τον λόγο, για να δώσω μία εξήγηση στους συναδέλφους.
Τον λόγο έχει ο κ. Μηταφίδης.
Η υπόθεση αυτή αφορά, βέβαια, την περίοδο που είχα διατελέσει δημοτικός σύμβουλος στον Δήμο Θεσσαλονίκης και ανάγεται στο 2011. Αφορούσε μία ομόφωνη κανονιστική απόφαση του Δημοτικού Συμβουλίου Θεσσαλονίκης, με την οποία προσπαθήσαμε να βάλουμε τάξη στην αταξία που επικρατούσε σε δύο πολύ γνωστούς δρόμους, πεζόδρομους της Θεσσαλονίκης. Ο ένας, για τους παλιούς Θεσσαλονικείς, είναι γνωστός ως οδός Σχολείων, η οποία δυστυχώς πια είναι πεζόδρομος τραπεζοκαθισμάτων, με αποτέλεσμα να μην μπορεί να λειτουργεί το γειτονικό σχολείο. Ήταν η βέλτιστη δυνατή λύση που δώσαμε, αλλάζοντας τη χωροθέτηση των τραπεζοκαθισμάτων. Αυτή η ομόφωνη απόφασή μας εγκρίθηκε και από την Αποκεντρωμένη Διοίκηση. Δύο, όμως, από τους περιοίκους της περιοχής διαφώνησαν με αυτήν την απόφαση του δημοτικού συμβουλίου, προσέφυγαν κατά της απόφασης και έτσι υπήρξε η δίωξη εναντίον μας. Θέλω να σας πω, όμως, ότι αυτή η υπόθεση έχει πλέον τελειώσει σε δικαστικό επίπεδο, καθώς το Συμβούλιο Πλημμελειοδικών Θεσσαλονίκης ομόφωνα αποφάσισε ότι δεν συντρέχει κανένας λόγος δίωξής μας, διότι δεν υπάρχει παράβαση καθήκοντος. Αυτά ήθελα να πω προς γνώση του Σώματος. Ευχαριστώ.
Ευχαριστούμε. Επί της δεύτερης αιτήσεως άρσης ασυλίας θέλει κάποιος συνάδελφος να πάρει τον λόγο κατά το άρθρο 108 του Κανονισμού;
Εγώ, κύριε Πρόεδρε.
Τον λόγο έχει ο κ. Μπγιάλας.
Κύριε Πρόεδρε, κυρίες και κύριοι συνάδελφοι, είναι μια αστεία υπόθεση, η οποία δεν έχει καμμία βάση. Είναι μια λεκτική διένεξη - που από μέρους μου δεν υπήρξε ούτε εξύβριση ούτε απειλή, δεν είναι, άλλωστε, ούτε του χαρακτήρα μου ούτε της ιδιοσυγκρασίας μου - με έναν κύριο, ο οποίος είναι προσωπικός μου υβριστής εδώ και πάρα πολλά χρόνια, από τότε που ήμουν δήμαρχος και του είχα κάνει παρατήρηση για καταπατημένες εκτάσεις που είχε. Όποτε έβρισκε οποιαδήποτε ευκαιρία, με εξύβριζε. Στο συγκεκριμένο περιστατικό τού έκανα παρατήρηση και άρχισε να υβρίζει τους γονείς μου, ακόμη και τον δεκατριάχρονο γιό μου με ανήκουστες εκφράσεις και να με απειλεί. Του ανταπάντησα μόνο ότι «είσαι τρελός και δεν μπορώ να συζητήσω μαζί σου» και έφυγα. Από εκεί και πέρα, μετά πήγε και μου έκανε μήνυση. Αυτό έγινε στις 25 Ιουλίου, που τότε δεν ήμουν Βουλευτής. Έτσι έχει η υπόθεση. Είναι μια αστεία υπόθεση. Από μέρους μου ζητώ, όπως είπα και στην επιτροπή, να αρθεί η ασυλία, για να διευκρινιστεί το θέμα στα δικαστήρια. Ευχαριστώ.
Ευχαριστούμε. Επί της τρίτης υπόθεσης άρσης ασυλίας υπάρχει κάποιος συνάδελφος που θέλει να πάρει τον λόγο κατά το άρθρο 108 του Κανονισμού; Όχι. Επί της τέταρτης υπόθεσης άρσης ασυλίας υπάρχει κάποιος συνάδελφος που θέλει να πάρει τον λόγο; Όχι. Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση ασυλίας. Όποιος συνάδελφος ψηφίζει υπέρ της άρσης της ασυλίας, θα σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή λέει «ΝΑΙ» στην αίτηση του εισαγγελέως που ζητεί την άρση της ασυλίας. Όποιος συνάδελφος ψηφίζει κατά της άρσης της ασυλίας, θα σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ». Όποιος συνάδελφος ψηφίζει «ΠΑΡΩΝ», θα το σημειώσει στην αντίστοιχη στήλη του ψηφοδελτίου. Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα, στην οποία ανήκει, και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής. Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κ.κ. Αναστασία Γκαρά από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε. Μετά το τέλος της ψηφοφορίας θα γίνει η καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης. Συμφωνεί το Σώμα;
Συνεπώς το Σώμα συνεφώνησε ομοφώνως. Σας ενημερώνω ότι έχουν έλθει στο Προεδρείο επιστολές ή τηλεομοιοτυπίες (fax) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.
Κύριε Πρόεδρε, θέλει να μιλήσει ο κ. Μίχος.
Φτάσαμε στο τέλος της διαδικασίας. Είχα ρωτήσει προηγουμένως ποιος θα ήθελε να πάρει τον λόγο.
Ναι, αλλά σας το είχα πει προηγουμένως.
Εάν η Βουλή δεν έχει αντίρρηση, εγώ δεν έχω αντίρρηση. Εφόσον, απ' ό,τι βλέπω, κανείς δεν διαφωνεί, θα δώσω τον λόγο στον κ. Μίχο. Κύριε Μίχο, έχετε τον λόγο.
Ευχαριστώ, κύριε Πρόεδρε. Είμαι κατηγορούμενος για μία υπόθεση, η οποία δεν είναι ούτε καν πλημμέλημα και μετατράπηκε σε κακούργημα. Όσοι λογιστές την είδαν, ακόμη και δύο ορκωτοί πολύ μεγάλοι λογιστές μού είπαν ότι είναι ένα «στήσιμο», καθαρά γιατί ανήκω στη Χρυσή Αυγή. Θέλω να κάνω μία αναφορά για τα άπλυτα των κομμάτων - της Νέας Δημοκρατίας, του ΠΑΣΟΚ - για τα λεφτά που έχουν χαθεί και δεν έχει δικαστεί κανένας, δεν έχει περάσει κανένας για άρση της βουλευτικής ασυλίας, δεν υπάρχει κανένας υπεύθυνος, για τα άπλυτα των καναλιών που και εκεί δεν υπάρχει κανένας υπεύθυνος, για τους «νταβατζήδες» της «HΟCHTIEF», οι οποίοι δεν πληρώνουν τον ΦΠΑ στο ελληνικό δημόσιο και δεν έχει κατηγορηθεί ποτέ κανένας. Θα γυρίσω στην προηγούμενη κυβέρνηση, για τις μίζες του Μιχελάκη, του Υπουργού, που πήγαν στο σπίτι κάποιου μεγάλου επιχειρηματία να βρουν στοιχεία για την Χρυσή Αυγή και βρήκαν στοιχεία για τον Μιχελάκη και καλύφθηκε το θέμα, ακόμα και από εσάς του ΣΥΡΙΖΑ, γιατί ταυτόχρονα είχατε καλύψει την άρση της βουλευτικής ασυλίας του Υπουργού κ. Σταθάκη για το 1,5 εκατομμύριο τότε από το Πανεπιστήμιο της Κρήτης, όπως καλύφθηκε και ο κ. Σταθάκης για το 1,5 εκατομμύριο που «ξέχασε» να δηλώσει.
…(δεν ακούστηκε)
Εντάξει, εντάξει. Τα φτιάχνετε όπως θέλετε, κύριε Κοντονή. Μην κοροϊδεύετε τον λαό, τους ψηφοφόρους σας να κοροϊδεύετε.
Παρακαλώ!
Τι να μην κοροϊδεύουμε; Υπάρχει απόφαση δικαστηρίων. Έχει απαλλαγεί ο άνθρωπος.
Ναι, είδαμε και τα καλά του κ. Πολάκη!
Σας παρακαλώ, κύριε Μίχο, αναφερθείτε στην υπόθεση της άρσης...
Κύριε Πρόεδρε, πρέπει να αναφερθώ σε αυτά, γιατί μιλάμε για τεράστια ποσά πολλών εκατομμυρίων, για λεφτά που έχουν βγει σε offshore εταιρείες στο εξωτερικό. Γιατί εγώ δεν έχω offshore εταιρεία στην Αγγλία, όπως είχε γράψει προ ολίγων ημερών η «ΚΑΘΗΜΕΡΙΝΗ», κάποιος άλλος έχει. Κοιτάξτε τις μίζες των υποβρυχίων που δεν έχει δικαστεί ποτέ κανείς και δεν έχει παραπεμφθεί εδώ και αφήστε με εμένα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εγώ θέλω να πάω στο δικαστήριο να απολογηθώ. Τα στοιχεία μου θα τα δείξω εκεί. Είναι σίγουρο ότι θα αθωωθώ. Δεν θα καθίσω ούτε καν στην ψηφοφορία. Κοιτάξτε, λοιπόν, τα άπλυτα που σας είπα. Κοιτάξτε τις λίστες Λαγκάρντ και της Βεστφαλίας - Ρηνανίας που δεν έχει μιλήσει κανένας, καθώς και άλλες οκτώ λίστες, γιατί είναι πάρα πολλοί παράγοντες της χώρας μας, και αφήστε μας ήσυχους εμάς. Εγώ θα συνεχίσω τον αγώνα μου. Δεν υπάρχει περίπτωση να με τρομοκρατήσετε ούτε με οικονομικά ζητήματα ούτε με τίποτε άλλο κι από εκεί και πέρα κάντε ό,τι νομίζετε. Σας το ξαναλέω: Θέλω να παραπεμφθώ και να πάω δικαστικώς. Ευχαριστώ.
Καλούνται επί του καταλόγου οι Βουλευτές κ.κ. Παναγιώτα Δριτσέλη από τον ΣΥΡΙΖΑ και Ιωάννης Κεφαλογιάννης από τη Νέα Δημοκρατία. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Κυρίες και κύριοι συνάδελφοι, μέχρι να ολοκληρωθεί η καταμέτρηση και να έχουμε το αποτέλεσμα, επανερχόμαστε στη συζήτηση των επικαίρων ερωτήσεων, ώστε να κερδίσουμε χρόνο. Ξεκινάμε με τη δεύτερη με αριθμό 976/10-6-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Παιδείας, Έρευνας και Θρησκευμάτων, σχετικά με την επιστροφή του Τμήματος Βαλκανικών Σπουδών από τη Θεσσαλονίκη στη Φλώρινα. Θα απαντήσει η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου. Κύριε Αντωνιάδη, έχετε τον λόγο για δύο λεπτά.
Κυρία Υπουργέ, με το περιβόητο σχέδιο «ΑΘΗΝΑ» για τη μεταρρύθμιση στην παιδεία στην περιοχή της Φλώρινας και μόνο - από όλη τη δυτική Μακεδονία - συνέβη ένα πραγματικό έγκλημα σε βάρος και της παιδείας και του τόπου. Ένα ολόκληρο Τμήμα Βαλκανικών Σπουδών με οκτακόσιους φοιτητές και είκοσι μέλη ΔΕΠ, που ξέρετε ότι είναι δυσεύρετα, μετακόμισε στη Θεσσαλονίκη. Το τμήμα αυτό, το οποίο δημιουργήθηκε με πολύ κόπο και μόχθο, αποτελούσε την προμετωπίδα και την πνευματική και πολιτιστική συνεργασία με τα όμορα κράτη Αλβανίας, FYROM - και όχι μόνο - Σερβίας, Βουλγαρίας, με όλα τα Βαλκάνια. Δεν μπορεί να μεταφέρεται ένα τμήμα από την ακριτική αυτή γωνιά της πατρίδας μας, απ' όπου θα μπορούσε να προσφέρει τα πάντα για την πνευματική και πολιτιστική ανάπτυξη της περιοχής, απλώς και μόνο για να ικανοποιεί συντεχνιακά συμφέροντα ή την επιθυμία των καθηγητών να μεταβούν στη Θεσσαλονίκη, στο κέντρο. Είναι γνωστό ότι βρίσκουν δουλειά στην επαρχία και μετά όλοι θέλουν να μετακομίσουν στο κέντρο. Αίτημα όλων των κατοίκων, κυρία Υπουργέ, είναι η αποκατάσταση αυτής της αδικίας, η επάνοδος του Τμήματος Βαλκανικών Σπουδών στη Φλώρινα, για να συνεχίσει το πνευματικό και πολιτιστικό έργο για το οποίο δημιουργήθηκε. Επιβάλλεται δε να σταλεί το μήνυμα προς πάσα κατεύθυνση, ότι τα συντεχνιακά συμφέροντα δεν θα καθορίζουν και δεν καθορίζουν τη γενικότερη πορεία της εκπαίδευσης και της παιδείας. Ερωτώ, λοιπόν, πότε σκέπτεστε, κυρία Υπουργέ, να γίνει αυτή η άρση της αδικίας. Βεβαίως, η πρότασή μας είναι να παρθεί η απόφαση τώρα και να εφαρμοστεί από τον Σεπτέμβριο του 2017.
Τον λόγο έχει η κυρία Υπουργός για τρία λεπτά.
Κύριε συνάδελφε, σε αυτήν την Αίθουσα, στο πλαίσιο του κοινοβουλευτικού ελέγχου, έχω μιλήσει άπειρες φορές για το σχέδιο «ΑΘΗΝΑ» σαν ένα μνημείο πραγματικά ανορθολογικής αναδιάταξης του χώρου της τριτοβάθμιας εκπαίδευσης, που έπληξε και την ακαδημαϊκή δομή και λειτουργία των τμημάτων και των ανώτατων ιδρυμάτων αλλά και τον τόπο. Ξέρετε πάρα πολύ καλά ότι το σχέδιο «ΑΘΗΝΑ» είναι ένα σχέδιο, το οποίο εκπονήθηκε και εφαρμόστηκε επί δικής σας Κυβέρνησης και δεν είναι η πρώτη φορά που αντιμετωπίζουμε τέτοια θέματα. Θα συμφωνήσω ότι η περίπτωση του Τμήματος Βαλκανικών σπουδών της Φλώρινας εντάσσεται απολύτως σε αυτήν την ανορθολογική αναδιάταξη. Το λέω αυτό, γιατί ακόμα και η ΑΔΙΠ είναι ανίκανη να αξιολογήσει τις επιπτώσεις που είχε το σχέδιο «ΑΘΗΝΑ», γιατί δεν έχει το στρατηγικό κριτήριο, βάσει του οποίου έγινε αυτό το σχέδιο. Δεν θα μακρηγορήσω, λέγοντας τι λειτουργούσε στην πόλη της Φλώρινας, πριν από το σχέδιο «ΑΘΗΝΑ», ότι οι δομές του πανεπιστημίου εκεί κάλυπταν μεγάλο μέρος των φοιτητών και της στέγασής τους και της σίτισής τους. Συμφωνώ πάρα πολύ ότι, με όρους ακαδημαϊκούς, η γειτνίαση με όμορα κράτη, που είναι τα βαλκανικά κράτη, θα ήταν πάρα πολύ χρήσιμη σε αυτήν την περίπτωση. Θεωρώ ότι έχετε δίκιο σε αυτό. Να πω, όμως, κι ένα άλλο πράγμα που σημειώσατε και να το πω σε αυτήν την Αίθουσα, για να ακουστεί. Είναι πάρα πολύ σωστό αυτό που λέτε, ότι καθηγητές εκλέγονται σε μια περιοχή και μετά γίνονται τα αδύνατα δυνατά, για να μεταφερθούν σε άλλη. Το έχω με το θέμα του Πανεπιστημίου Πάτρας και τα τμήματα του Αγρινίου. Το έχω το θέμα αυτό σε πάρα πολλές περιπτώσεις, ενώ εκλέγεται κάποιος εκεί, κάνει τα αδύνατα δυνατά και μετά δεν στηρίζει το τμήμα στο οποίο εκλέχθηκε. Για το συγκεκριμένο τώρα τμήμα, το Τμήμα των Βαλκανικών Σπουδών Φλώρινας δεν μου έχει έρθει κανένα αίτημα ακόμα στο Υπουργείο από το Πανεπιστήμιο Δυτικής Μακεδονίας. Περιμένω ένα αίτημα, για να καθίσουμε να συζητήσουμε. Ξέρετε - κι αυτό δεν είναι υπεκφυγή, γιατί το λέω πάρα πολύ σοβαρά - πως λέμε ότι έγινε με εντελώς ανορθολογικό τρόπο η αναδιάταξη βάσει του σχεδίου «ΑΘΗΝΑ». Δεν μπορούμε αυτήν τη στιγμή μέσα σε ένα μήνα να αποφασίσουμε ότι αυτά κλείνουν, αυτά συγχωνεύονται, αυτά ξανανοίγουν. Έχω ζητήσει και από τους προέδρους των ΤΕΙ αλλά και από τους πρυτάνεις των πανεπιστημίων να δώσουν την άποψή τους για το πώς πρέπει να λειτουργούν τα πανεπιστήμια. Αυτό δεν αφαιρεί την ευθύνη από εμάς, που έχουμε, αλλά μας χρειάζεται λίγος χρόνος, για να δούμε ορθολογικά πια αυτό το ζήτημα. Να σας πω, επίσης, ένα άλλο κραυγαλέο παράδειγμα, όπως αυτό του Τμήματος των Βαλκανικών Σπουδών στη Φλώρινα: Υπήρχε το Τμήμα Αρχιτεκτόνων Μηχανικών στο ίδιο Πανεπιστήμιο, που έδρευε στην Καστοριά. Ξαφνικά με το σχέδιο «ΑΘΗΝΑ» μετονομάστηκε σε Τμήμα Μηχανικών Περιβάλλοντος και μεταφέρθηκε στην Κοζάνη. Εγώ περιμένω από το πανεπιστήμιο μια κρούση για να το δούμε.
Κύριε Αντωνιάδη, έχετε τον λόγο για τρία λεπτά.
Κυρία Υπουργέ, εν πρώτοις, μπορώ να πω ότι είναι ικανοποιητική η απάντηση, την οποία έχετε δώσει ως προς τις προθέσεις. Επειδή, βεβαίως, ζούμε στην Ελλάδα και μέχρι να μετουσιωθούν οι προθέσεις σε πράξεις, θα μεσολαβήσουν πάρα πολλά συμφέροντα. Ξεκινάω από τα συντεχνιακά. Εγώ χαίρομαι. Θα μεταφέρω αυτήν την άποψη, την οποία έχετε και θα τη συζητήσουμε με την Πρυτανεία του Πανεπιστημίου Δυτικής Μακεδονίας. Ευελπιστώ ότι θα είναι και αυτοί θετικοί σε αυτό. Μην ξεχνάτε, όμως, ότι ως συνάδελφοι καθηγητές - κι εγώ είμαι εκπαιδευτικός - ξέρουμε τι θα γίνει στα ενδιάμεσα και τι πιέσεις θα ασκηθούν στην Πρυτανεία, για να μην επιστρέψει το τμήμα. Σας λέω μόνο ότι αυτήν τη στιγμή, τμήματα του Πανεπιστημίου της Φλώρινας κάνουν μεταπτυχιακές σπουδές στη Θεσσαλονίκη, ενώ έχουν έδρα στη Φλώρινα. Ενώ για το μεταπτυχιακό έχουν δώσει εξετάσεις για Φλώρινα, όλες οι εργασίες γίνονται στη Θεσσαλονίκη. Αν είναι ποτέ δυνατόν! Σιγά, σιγά οι ίδιοι οι καθηγητές υπονομεύουν τη λειτουργία, ότι δήθεν υπάρχει πρόβλημα υποδομών, πρόβλημα δυσλειτουργίας ,για να μπορέσουν να μεταβούν στα αστικά κέντρα. Παρ' όλα ταύτα, σας ανέφερα αυτούς τους κινδύνους οι οποίοι ελλοχεύουν. Από εδώ και πέρα - εμείς, βέβαια, δεν θέλουμε σε χρόνο μηδέν και τόσο σύντομα να γίνει - πρέπει να το συζητήσετε. Θα έρθει ολοκληρωμένη πρόταση από το Πανεπιστήμιο Δυτικής Μακεδονίας. Θα είμαστε σε επαφή. Ελπίζουμε να αποκατασταθεί αυτή η αδικία, γιατί, όντως, είναι μεγάλη αδικία και για τη Φλώρινα και για την παιδεία. Ευχαριστώ πολύ.
Κυρία Υπουργέ, έχετε τον λόγο.
Χαίρομαι πάρα πολύ, κύριε Αντωνιάδη, για τον τρόπο που αντιμετωπίζετε το θέμα. Κι εγώ θεωρώ ότι αυτά τα θέματα, ποια τμήματα ανοίγουν, ποια συγχωνεύονται πρέπει να είναι προϊόν συναίνεσης αυτής της Βουλής και να μην είναι μέσον για αντιδικία κ.λπ., διότι δεν αφορά ούτε εμένα, ούτε εσάς προσωπικά, ούτε οποιονδήποτε. Θέλω, επίσης, να πω ότι - και κάνετε πάρα πολύ καλά που το λέτε σε αυτήν την Αίθουσα - ότι υπάρχει μεταπτυχιακό πρόγραμμα σπουδών και γίνεται στη Θεσσαλονίκη. Για ποιο λόγο; Κι εκεί - το ξέρετε αυτό, ίσως και καλύτερα από εμένα - το Υπουργείο δεν μπορεί να παρεμβαίνει συνέχεια. Είναι και θέμα ήθους των πανεπιστημιακών και των πανεπιστημίων να διατηρήσουν αυτά τα τμήματα εκεί που η πολιτεία αποφάσισε μαζί με τα ιδρύματα να υπάρχουν αυτά τα τμήματα και να λειτουργούν εκεί. Κι ένα τελευταίο πράγμα: Πρέπει να σταματήσουμε λίγο, μέσω των ανώτατων ιδρυμάτων, να υπάρχει και αυτός ο τοπικός «σκοτωμός», δηλαδή ότι πρέπει το δικό μου να υπάρχει εδώ και στη δίπλα πόλη δεν με ενδιαφέρει αν υπάρχει. Αν πάει κάποιος να θεραπεύσει μία τέτοια αδικία, να ξεσηκώνεται μία άλλη πόλη. Σας το λέω, επειδή έχουμε την Πάτρα και τον Πύργο. Είπα για ένα τμήμα της Πάτρας ότι πρέπει να λειτουργήσει και ξεσηκώθηκε ο Πύργος, γιατί φοβήθηκε ότι θα κλείσει το δικό του. Δεν γίνεται έτσι. Εγώ, λοιπόν, θεωρώ ότι η συναίνεση μεταξύ των κομμάτων γι' αυτά τα θέματα είναι πάρα πολύ χρήσιμη κι ευχαριστώ για την ερώτηση.
Ευχαριστούμε. Σειρά έχει η έκτη με αριθμό 980/13-6-2016 επίκαιρη ερώτηση πρώτου κύκλου του Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών και Διοικητικής Ανασυγκρότησης, σχετικά με τους βανδαλισμούς σε αγάλματα στο κέντρο της Αθήνας. Στην επίκαιρη ερώτηση θα απαντήσει ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας. Κύριε Λυκούδη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, κι εσείς κι εγώ και όλοι μας πληροφορηθήκαμε τις προάλλες ότι στον περίβολο το Πνευματικού Κέντρου της Αθήνας έγινε μία επίθεση, υπό μία έννοια, από δράστες και εκλάπησαν τέσσερις ορειχάλκινες προτομές τη μία μέρα και την επομένη οι δράστες - υποθέτω ότι ήταν οι ίδιοι - προφανώς θεωρώντας ότι έναν περίπατο κάνουν και παίρνουν ό,τι θέλουν, επανήλθαν και πήραν και την πέμπτη προτομή. Με βάση την ειδησιογραφία ήταν οι ορειχάλκινες προτομές του Κώστα Ουράνη, του Άγγελου Τερζάκη, του Κωστή Μπαστιά, του Γιώργου Θεοτοκά και την επομένη του Παντελή Χορν. Αυτό το συμβάν φέρνει για άλλη μια φορά στην επικαιρότητα τα ζητήματα που έχουν σχέση με την εύρυθμη λειτουργία, τη ζωή, την ασφάλεια και τον τρόπο με τον οποίο βιώνουν οι κάτοικοι της Αθήνας στην πρωτεύουσα. Υπάρχουν, κύριε Υπουργέ - και το ξέρετε - σημεία της πρωτεύουσας που σφύζουν από ζωή. Υπάρχουν δρόμοι που έχουν πολύ μεγάλο ενδιαφέρον και να τους περπατάς, ανοίγει η καρδιά σου να τους περπατάς. Είναι γεμάτοι από κόσμο και διάχυτο πολιτισμό. Υπάρχουν και σημεία στην πρωτεύουσα που είναι διάχυτος ο φόβος και η παρακμή. Ένα από αυτά τα σημεία είναι και ο περί του Πνευματικού Κέντρου του δήμου χώρος. Εκεί υπάρχουν, δυστυχώς, τοξικοεξαρτημένοι συμπολίτες μας, οι οποίοι κάνουν χρήση ναρκωτικών είκοσι μέτρα από την οδό Ακαδημίας ή από την οδό Σόλωνος και υπάρχει και η αντικειμενική δυσκολία, που για όλους τους πολίτες της Αθήνας είναι προφανής, δηλαδή να διέρχονται τον χώρο και να τον επισκέπτονται με την άνεση που ένας πολίτης επισκέπτεται το σπίτι του, που είναι η πόλη του. Ήθελα να σας ρωτήσω αν έχετε κατά νου ένα συγκεκριμένο σχέδιο, για να προστατευτούν αυτά τα σημεία της πόλης μας, της πρωτεύουσας, που έχουν τα προβλήματα της παρακμής και του φόβου και αν - δεν είναι δικό σας θέμα, είναι περισσότερο θέμα του Υπουργείου Υγείας - σε σχέση με μία ενδεχομένως συνεργασία με τον Υπουργό Υγείας σκέφτεστε εάν μπορείτε να αντιμετωπίσετε και με έναν διαφορετικό τρόπο σε περιοχές που έχουν δομές υγείας τους τοξικοεξαρτημένους συμπολίτες μας, οι οποίοι κάνουν μέρα - νύχτα χρήση ναρκωτικών στον συγκεκριμένο χώρο, που είναι ακριβώς στο κέντρο της Αθήνας. Ευχαριστώ.
Κύριε Τόσκα, έχετε τον λόγο για τρία λεπτά.
Κυρία Πρόεδρε, κύριε Λυκούδη, πράγματι παρά τις τεράστιες προσπάθειες του Δήμου Αθηναίων που έχουν γίνει για την αστυνόμευση και τα σχέδια τα οποία έχει εφαρμόσει η Ελληνική Αστυνομία με τις κατευθύνσεις του Υπουργείου Προστασίας του Πολίτη και που έχουν αποδώσει σε πάρα πολλές περιοχές - να αναφέρω το Πεδίο του Άρεως, να αναφέρω την πλατεία Βικτωρίας σε ό,τι αφορά την ύπαρξη μεταναστών και προσφύγων - υπάρχουν και περιοχές σαν αυτή που αναφέρατε στο κέντρο της Αθήνας, για την οποία δεν είμαστε ευχαριστημένοι για την κατάσταση η οποία επικρατεί και μας λυπεί και το περιστατικό της κλοπής των προτομών. Ξέρετε, βέβαια, ότι όπου υπάρχει μεγάλη συγκέντρωση εξαρτημένων ατόμων, εκεί ανθεί κάθε είδους παραβατικότητα. Η κατάσταση σ' αυτήν την περιοχή μεταξύ του Πανεπιστημίου, της Ακαδημίας, του Πολιτιστικού Κέντρου δεν είναι καλή σε ό,τι αφορά τη συσσώρευση εξαρτημένων ατόμων. Kαι εδώ θα σας εξηγήσω την κατάσταση, την οποία την ξέρετε, γιατί έχετε τις ευαισθησίες αυτές που έχουμε κι εμείς. Είχα αρχίσει να δίνω εντολές για την απομάκρυνση αυτών των ατόμων. Νόμισα ότι η απομάκρυνση αυτών των ατόμων θα επέφερε διαφοροποίηση της κατάστασης και κάποιο καλό αποτέλεσμα. Είχα συζήτηση με τον Δήμαρχο Αθηναίων, είχα συζήτηση με το Υπουργείο Υγείας. Είναι πιο περίπλοκα τα πράγματα και δεν λύνονται μόνο με τη χρήση αστυνομικών μεθόδων. Η απομάκρυνση αυτών των ατόμων από εκεί θα επέφερε αποτέλεσμα άσχημο σε άλλες περιοχές. Έτσι, από τον προηγούμενο μήνα, από τις 20.5.2016, έγινε σύσκεψη. Έχει υπάρξει συμφωνία και έχουν υπογραφεί μνημόνια μεταξύ της περιφέρειας του Δήμου Αθηναίων, του Υπουργείου Υγείας, του Υπουργείου Προστασίας του Πολίτη για συνεργασία και τη δημιουργία κέντρων μονάδων άμεσης πρόσβασης του ΟΚΑΝΑ - τον ΟΚΑΝΑ ξέχασα, που παίζει κεντρικό ρόλο - έτσι ώστε αυτοί οι άνθρωποι να απομακρυνθούν από εκεί και να πάνε να βρουν ένα καταφύγιο με στοιχειώδη αξιοπρέπεια κι ένα εστιατόριο, το οποίο φτιάχνει ο Δήμος Αθηναίων κοντά σε αυτά τα κέντρα άμεσης πρόσβασης. Υπολογίζουμε χρονικά από τον Σεπτέμβριο και πέρα να μπορούμε να υλοποιήσουμε αυτόν τον σχεδιασμό. Εκεί χρονικά βλέπω μια διαφοροποίηση της κατάστασης και μια μείωση του φαινομένου. Φυσικά, το ερώτημα που τίθεται είναι το εξής: Τι κάνουμε σ' αυτούς τους δύο - τρεις μήνες; Έχουμε αυξήσει ήδη την αστυνόμευση σ' αυτήν την περιοχή. Όμως, μιλώντας για επιστημονικές, για σοβαρές αλλαγές, θα υλοποιηθούν από τότε που σας είπα. Υπάρχουν, βέβαια, λεπτομέρειες σ' αυτόν τον σχεδιασμό.
Εντάξει, κύριε Τόσκα, γιατί έχω βάλει λάθος τον χρόνο. Συμπληρώσατε το τρίλεπτο.
Εντάξει. Σταματάω. Συνεχίζω στη δευτερολογία μου.
Παρακαλώ, κύριε Λυκούδη, έχετε τον λόγο.
Κύριε Υπουργέ, δεν συνέδεσα το θέμα των τοξικοεξαρτημένων συμπολιτών μας με τις κλοπές. Απλώς είπα ότι στον ίδιο χώρο υπήρχαν και υπάρχουν. Και το λέω, γιατί, κατ' αρχάς, δεν έχω κανένα δικαίωμα να κάνω τέτοια σύνδεση. Οι τοξικοεξαρτημένοι συμπολίτες μας περισσότερο ανάγκη από φροντίδα, συμπαράσταση και αλληλεγγύη έχουν παρά από οποιαδήποτε άλλου τύπου καταστολή. Απλώς συνέδεσα τα δύο θέματα, για να σας πω πως υπάρχουν περιοχές στο κέντρο της Αθήνας, που είναι εξαιρετικά δυσφημιστικές για την ίδια την πόλη, για την πρωτεύουσα, για όποιον την αγαπάει, εν πάση περιπτώσει. Έτσι; Είμαι ένας απ' αυτούς που γεννήθηκαν, μεγάλωσαν στην Αθήνα και την αγαπάω την πόλη μου. Υπάρχει ένα ζήτημα, το ζήτημα του κατά πόσο αισθάνονται ελεύθεροι όσοι επιδιώκουν και προχωρούν σε βανδαλισμούς, πολύ περισσότερο όταν αυτοί οι βανδαλισμοί δεν γίνονται ούτε καν ως ένα είδος αντίστασης απέναντι στο κατεστημένο, αλλά για πάρα πολύ συγκεκριμένους οικονομικούς λόγους. Υπάρχουν διακόσιες προτομές στην Αθήνα, διακόσια εβδομήντα τέσσερα γλυπτά, εκ των οποίων τα πενήντα τέσσερα είναι από ορείχαλκο. Κινδυνεύουν όλα, κύριε Υπουργέ. Δεκαπέντε απ' αυτά βρέθηκαν στον Ασπρόπυργο, σ' ένα χυτήριο. Θα πάνε και άλλα εκεί για λόγους απολύτους φτηνούς, οικονομικούς. Κι αυτό είναι ένα ζήτημα. Δεν τα μαζεύει κανένας για τη συλλογή του, για να τα βλέπει αυτός και να μην τα βλέπουν οι Αθηναίοι. Τα μαζεύουν και τα λιώνουν. Εδώ χρειάζεται μια προστασία επί της ουσίας και είσαστε αρμόδιος να την κάνετε. Το θέμα της πόλης μας, κύριε Υπουργέ, δεν είναι θέμα Αντιπολίτευσης. Σας το λέω καλοπροαίρετα. Κάνω μια τέτοιου τύπου κριτική για να συνεννοηθούμε τι θα κάνουμε με την πόλη. Δεν είναι δυνατόν να διαβάζουμε και να ακούμε ότι ο Δήμαρχος της Αθήνας θα μαζέψει τις προτομές που αφορούν τους χώρους, για τους οποίους έχει αρμοδιότητα, και θα τις πάει να τις αποθηκεύσει για να τις διασώσει. Ντρεπόμαστε με αυτήν την εξέλιξη. Και δεν ντρεπόμαστε γι' αυτό που κάνει ο Δήμαρχος. Μπορεί να μην μπορεί να κάνει τίποτε άλλο ο άνθρωπος, να μην έχει άλλη δυνατότητα. Αλλά, δεν είναι ντροπή για όλους εμάς, ως Αθηναίους πολίτες, τις προτομές αυτών που διαμόρφωσαν την ιστορική πορεία του πολιτισμού της πόλης ή της χώρας να τις κρύβουμε σε αποθήκες αντί να τις διατηρούμε στο κέντρο της πόλης, για να πηγαίνουμε τα σχολεία να τις βλέπουν και να λέμε στα παιδιά τι είναι ο καθένας από αυτούς; Είναι δυνατόν να τις κρύβουμε για να μην τις χάσουμε; Είναι ένα ζήτημα, κύριε Υπουργέ. Επίσης, πρέπει να δούμε τι γίνεται και με το ζήτημα των καμένων λεωφορείων. Ξέρω ότι κάνετε μια προσπάθεια, το διάβασα και στις εφημερίδες. Υποθέτω ότι και εσείς δεν θα βάζατε την οικογένειά σας σε ένα λεωφορείο που θα φύγει από την Ομόνοια για να πάει στην Κυψέλη, γιατί θα φοβόσασταν μήπως δεν φτάσει ποτέ. Κάτι πρέπει να κάνουμε γι' αυτό. Και η απάντηση προφανώς δεν είναι κάποιο κύμα καταστολής αλλά κάτι πρέπει να κάνουμε με συγκεκριμένο σχέδιο, ώστε να αντιμετωπίσουμε αυτού του είδους τη «λειτουργία» - στην ουσία την κακολειτουργία - στον χώρο της πρωτεύουσας. Κύριε Υπουργέ, είμαι βέβαιος ότι και εσείς την πονάτε την Αθήνα. Κάτι πρέπει να κάνουμε.
Κύριε Τόσκα, έχετε τον λόγο για τρία λεπτά.
Κύριε Λυκούδη, εκλαμβάνω τις προτάσεις και την κριτική σας σε ένα πλαίσιο εποικοδομητικό και ανταλλαγής απόψεων, προκειμένου να βρεθούν γρήγορα λύσεις για τα διάφορα προβλήματα. Επομένως, δεν υπάρχει καμμία διάθεση αντιπαράθεσης αλλά μόνο εποικοδομητικού διαλόγου. Ξέρετε ότι αυτήν τη στιγμή η Αστυνομία, ίσως μετά από πολλά χρόνια ενεργεί με πολύ μεγάλο σχεδιασμό και πολύ μεγάλη στόχευση. Αγγελικά πλασμένο κόσμο δεν δημιουργήσαμε. Υπάρχουν προβληματικές περιοχές και σε αυτό τον χώρο θα παλέψουμε όλοι, προκειμένου να διορθώσουμε καταστάσεις. Βέβαια, οι διάφορες παραβατικότητες συνδέονται μεταξύ τους. Δεν είμαστε ευχαριστημένοι με τα διάφορα περιστατικά ούτε με τα περιστατικά τα οποία έχουν βάση και λόγο ύπαρξης προς τη δυτική Αττική και στα χυτήρια που είπατε ούτε άλλα περιστατικά σε χώρους όπως είναι τα Εξάρχεια. Και εκεί προχωράμε με μέθοδο, με σύστημα και με σχεδιασμό. Βέβαια, εάν νομίσει κάποιος ότι όλα αυτά λύνονται σε μια μέρα ή σε έναν μήνα θα λέει ψέματα. Αλλά οι όποιες προτάσεις, προκειμένου να επιταχυνθούν οι σχεδιασμοί και να έχουμε γρηγορότερα αποτελέσματα είναι πολύ ευχαρίστως ευπρόσδεκτες οποιαδήποτε στιγμή και η κριτική φυσικά. Γιατί κάνουμε λάθη σε καθημερινή βάση, όπως και προσπαθούμε σε καθημερινή βάση. Ερευνούμε για το θέμα των προτομών, όπως και στα διάφορα χυτήρια που υπάρχουν στις περιοχές που ξέρουμε όλοι και κοιτάζουμε να δούμε πώς μπορούμε να ελέγξουμε αυτές τις περιοχές σε ό,τι αφορά αυτούς τους χώρους που μερικές φορές είναι πρόχειροι χώροι χυτηρίων και ελέγχουμε και τους διάφορους που γυρίζουν στο κέντρο της Αθήνας, προκειμένου να συλλέξουν μεταλλικά αντικείμενα. Δεν είναι εύκολη υπόθεση. Με τον ίδιο τρόπο προσπαθούμε να ελέγξουμε - και θα δείτε σύντομα αποτελέσματα - τους άλλους χώρους, που υπάρχει αυξημένη παραβατικότητα, είτε αφορά τα μέσα μαζικής μεταφοράς είτε άλλα θέματα. Έχετε δει αποτελέσματα πιστεύω στο διάστημα που προσπαθούμε και θα δείτε περισσότερα τώρα που κάπως σταθεροποιείται η κατάσταση σε ό,τι αφορά στο προσφυγικό και αποδεσμεύονται δυνάμεις της Αστυνομίας για να κυνηγήσουν το κοινό έγκλημα και να υπάρξει καλύτερη αστυνόμευση. Προσπαθούμε με τεράστια προβλήματα και με σχεδιασμό που ίσως δεν υπήρχε καθόλου και πιστεύω ότι σύντομα θα δούμε αποτελέσματα και εσείς και εμείς.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών. Ψήφισαν συνολικά 177 Βουλευτές. Για την υπόθεση του συναδέλφου κ. Τριαντάφυλλου Μηταφίδη: Υπέρ της άρσεως ασυλίας, δηλαδή «ΝΑΙ», ψήφισαν 2 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 173 Βουλευτές. Ψήφισαν «ΠΑΡΩΝ» 2 Βουλευτές. Συνεπώς η αίτηση της εισαγγελικής αρχής απορρίπτεται. Για την υπόθεση του συναδέλφου κ. Χρήστου Μπγιάλα: Υπέρ της άρσεως ασυλίας, δηλαδή «ΝΑΙ», ψήφισαν 105 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 68 Βουλευτές. Ψήφισαν «ΠΑΡΩΝ» 4 Βουλευτές. Συνεπώς η αίτηση της εισαγγελικής αρχής γίνεται δεκτή. [[Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:]] [[Αλλαγή σελίδας]] [[Να μπουν οι σελίδες 241α και 241β]] Για την υπόθεση του συνάδελφου κ. Παύλου Πολάκη: Υπέρ της άρσεως ασυλίας, δηλαδή «ΝΑΙ», ψήφισαν 95 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 80 Βουλευτές. Ψήφισαν «ΠΑΡΩΝ» 2 Βουλευτές. Συνεπώς η αίτηση της εισαγγελικής αρχής γίνεται δεκτή. Για την υπόθεση του συνάδελφου κ. Νικολάου Μίχου: Υπέρ της άρσεως ασυλίας, δηλαδή «ΝΑΙ», ψήφισαν 175 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 2 Βουλευτές. Ψήφισε «ΠΑΡΩΝ» ουδείς. Συνεπώς η αίτηση της εισαγγελικής αρχής γίνεται δεκτή.
Επανερχόμαστε στη συζήτηση των επίκαιρων ερωτήσεων. Θα συζητηθεί η τέταρτη με αριθμό 972/9-6-2016 επίκαιρη ερώτηση δευτέρου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις επιπτώσεις στους αγρότες συνταξιούχους από τον νέο ασφαλιστικό νόμο 4387/2016. Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Ορίστε, κύριε Τζελέπη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, με την αρχή της εφαρμογής του νέου ασφαλιστικού νόμου, του ν.4387 της συγκυβέρνησης ΣΥΡΙΖΑ - ΑΝΕΛ ήδη άρχισαν να γίνονται ορατά τα αρνητικά αποτελέσματα του νόμου αυτού για τους συνταξιούχους. Άρχισαν να γίνονται ορατές οι μειώσεις στους συνταξιούχους όσον αφορά το ΕΚΑΣ, τις επικουρικές συντάξεις, το εφάπαξ και έπεται συνέχεια και για τις κύριες αλλά και για τις συντάξεις στους νεοεξερχόμενους από εδώ και πέρα ασφαλισμένους που προβλέπονται της τάξης του 30%. Θέλω, όμως, να επικεντρωθώ ιδιαίτερα στους αγρότες. Ήδη οι αγρότες αυτές τις μέρες βλέπουν μια αύξηση στις ασφαλιστικές εισφορές τους που αγγίζει το 25%. Και μιλάω συγκεκριμένα για μία κατηγορία, για την τέταρτη κατηγορία από 1096 ευρώ σε 1467 ευρώ ΦΑΕ για εξακόσιες πενήντα επτά χιλιάδες αγρότες. Εκείνο, όμως, που έχει αναστατώσει πραγματικά τους αγρότες είναι ότι με τον ν.4387 και το άρθρο 20 παράγραφος 6, όπως έχει περάσει, στους εξ ιδίου δικαιώματος συνταξιούχους, τους ασφαλισμένους στον Ενιαίο Φορέα Κοινωνικής Ασφάλισης, οι οποίοι αναλαμβάνουν εργασία, αποκτούν ιδιότητα ή δραστηριότητα υποχρεωτικώς υπακτέα στην ασφάλιση του ΕΦΚΑ, οι ακαθάριστες συντάξεις - κύριες και επικουρικές - καταβάλλονται μειωμένες σε ποσοστό 60%. Δηλαδή, παρ' όλες τις υποσχέσεις, με την κατάργηση του ΟΓΑ και την ενσωμάτωσή του στον Ενιαίο Φορέα Κοινωνικής Ασφάλισης, με τη συγκεκριμένη διάταξη οι νεοεξερχόμενοι αγρότες, οι αγρότες οι οποίοι είναι συνδεδεμένοι με τη γη τους, οι αγρότες των 330 ευρώ θα δεχθούν μειώσεις της τάξης του 60%, δηλαδή θα παίρνουν 120 ευρώ σύνταξη; Θέλουμε να το καταλάβουμε αυτό. Θα ήθελα να διευκρινίσετε, επίσης, σε σχέση με την εφαρμοστική εγκύκλιο τι γίνεται και με τους εν ενεργεία συνταξιούχους αγρότες πριν την ψήφιση του νόμου αυτού. Μιας και έχει ενταχθεί ο ΟΓΑ πλέον στον Ενιαίο Φορέα Κοινωνικής Ασφάλισης, θα ήθελα να ρωτήσω, κύριε Υπουργέ, αν είναι στις προθέσεις σας να διατηρήσετε την υφιστάμενη οργανωτική δομή του ΟΓΑ στην περιφέρεια με τις τρεισήμισι χιλιάδες των ανταποκριτών, γιατί καταλαβαίνετε και ξέρετε πολύ καλά ότι πλέον η αγροτική σύνταξη θα υπολογίζεται σε πέντε κομμάτια. Αυτά τα πέντε κομμάτια για να υπολογιστούν, χρειάζονται ένα εξειδικευμένο προσωπικό. Αν καταργηθούν οι τρεισήμισι χιλιάδες ανταποκριτές που είναι στην περιφέρεια, θα αναγκάζεται ο αγρότης από τις ορεινές περιοχές - και κλείνω, κυρία Πρόεδρε - από τις απομακρυσμένες περιοχές, να πάει να βρει πληροφόρηση πού; Στον Ενιαίο Φορέα; Στα υποκαταστήματα του ΙΚΑ; Πώς; Θα ήθελα πραγματικά την απάντησή σας. Ευχαριστώ, κυρία Πρόεδρε.
Ορίστε, κύριε Πετρόπουλε, έχετε τον λόγο για τρία λεπτά.
Κύριε Τζελέπη, η ερώτησή σας είναι πράγματι επίκαιρη και μου δίνει την ευκαιρία να καθησυχάσω τους αγρότες, σχετικά με τις φήμες που διαχέονται απ' άκρου εις άκρον στην Ελλάδα. Πρώτα από όλα, πρέπει να πω ότι και πολλοί Βουλευτές του ΣΥΡΙΖΑ και από όλες τις πτέρυγες - και η κ. Αραμπατζή έχει ίδια ερώτηση για αύριο - μου έχουν θέσει το ίδιο ερώτημα και μου δίνεται η ευκαιρία να απαντήσω σε όλους αυτήν τη στιγμή. Οι διατάξεις του νέου νόμου προβλέπουν την εθνική σύνταξη που παίρνουν πλέον και οι αγρότες, 384 ευρώ. Αυτό οδηγεί σε μία σύνταξη που είναι πολλαπλάσια εκείνης που θα έπαιρναν με τις παλιές διατάξεις. Δεν θα επανέλθω σε όλες τις λεπτομέρειες που ήδη έχω αναλύσει σε άλλες ευκαιρίες και κατά τη σύσταση του νομοσχεδίου. Θα πω μόνο τούτο, ότι η βασική σύνταξη που ο προηγούμενος νόμος έδινε στους αγρότες, μηδενιζόταν το 2026. Έχει τελειώσει, λοιπόν, αυτή η παλιά κατάσταση, όπου οι αγρότες ήταν στο περιθώριο της κοινωνίας και επομένως με μία σύνταξη αυτού του μεγέθους θα έπρεπε να πάρουμε ένα μέτρο που ίσχυε και για τους άλλους ασφαλισμένους. Πράγματι, για όλους τους ασφαλισμένους προβλεπόταν περικοπή των συντάξεων. Επειδή οι κανόνες είναι ίδιοι, προβλέπεται και για τους αγρότες περικοπή των συντάξεων. Όμως αυτή η περικοπή των συντάξεων έχει ως αφετηρία τη χρονική στιγμή που οι αγρότες θα παίρνουν, με τη μεταβατική περίοδο που προβλέπεται, την πληρότητα της σύνταξης αυτής. Συνεπώς δεν υπάρχει κανένας λόγος να ανησυχούν οι αγρότες. Είναι σωστό αυτό που λέμε για τη μεταβίβαση των δικαιωμάτων. Καλό είναι οι πατεράδες και οι μανάδες στην ύπαιθρο χώρα να το κάνουν για τα παιδιά τους, μετά τη νέα δυνατότητα που παρέχεται για ανάπτυξη, μέσα από τα χρηματοδοτικά προγράμματα των νέων καλλιεργειών και των νέων αγροτών που θα ανοίξουν, ώστε να αναπτύξουν τέτοια δραστηριότητα. Δεν υπάρχει όμως θέμα μια και τέθηκε και αυτό. Έχει τεθεί το θέμα ότι η υποβολή των δηλώσεων όριζε να γίνει μέχρι τις 15 Ιουνίου. Ήδη θα ξέρετε ότι έχει παραταθεί μέχρι το τέλος του μήνα. Συνεπώς, υπάρχει η δυνατότητα όλοι να διευθετήσουν τα θέματα των μεταβιβάσεων. Έτσι και αλλιώς, με αφορμή και κίνητρο αυτή τη διάταξη του νόμου, είναι καλό να εκκαθαρίσουν τα περιουσιακά ζητήματα και να μεταβιβάσουν στα παιδιά τους την περιουσία αυτή. Επαναλαμβάνω ότι δεν θα υπάρξει πρόβλημα με τους αγρότες, που ήδη λαμβάνουν σύνταξη. Προοπτικά βέβαια, πρέπει να ρυθμιστεί αυτό το θέμα. Στο μεταξύ, θα το αντιμετωπίσουμε. Σχετικά με τις εισφορές έχετε ένα δίκιο. Υπάρχει μια αύξηση περίπου 11 ευρώ μηνιαίως για την τρίτη ασφαλιστική κατηγορία, που είναι ο κύριος όγκος των ασφαλισμένων, κάπου τριακόσιες ογδόντα χιλιάδες αγρότες από τους πεντακόσιους εβδομήντα χιλιάδες. Το 67% περίπου θα δώσει 11 ευρώ το μήνα παραπάνω. Αυτό ισχύει για την τρίτη ασφαλιστική κατηγορία. Είναι κάτι παραπάνω για την τέταρτη ασφαλιστική κατηγορία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Να πω όμως το εξής για να το ακούσουν οι αγρότες μας - και με αυτό τελειώνω, κυρία Πρόεδρε - για την πληρότητα της απάντησης. Από το 2017, που θα έχει ενταχθεί στον ΕΦΚΑ συνολικά ο τρόπος υπολογισμού των εισφορών, θα έχουμε μικρότερη επιβάρυνση σε σχέση με αυτήν που υπήρχε το 2014 για όλους τους αγρότες, διότι θα σχετίζεται, όπως έχουμε πει, με το καθαρό εισόδημα, που σύμφωνα με τα στοιχεία του TAXIS και της Γενικής Γραμματείας Εσόδων θα είναι περίπου η ετήσια εισφορά στα 934 ευρώ, άρα πολύ μικρότερη από αυτή που προβλεπόταν πριν. Πράγματι, είναι για δύο χρόνια μια επιβάρυνση των 11 ευρώ το μήνα για την τρίτη κατηγορία και κάτι παραπάνω για την τέταρτη κατηγορία. Οι άλλες είναι μικρός πληθυσμός. Νομίζω ότι όταν είναι δύο χιλιάδες αγρότες σε μια κατηγορία, δεν είναι πολύ σημαντικό να το λέω. Όσον αφορά τους ανταποκριτές του ΟΓΑ, αυτοί διατηρούνται. Δεν σκοπεύουμε να καταργήσουμε τους ανταποκριτές του ΟΓΑ. Ο ΟΓΑ διατηρεί τη δουλειά που διατηρούσε για τις μη ασφαλιστικές παροχές. Θα ολοκληρώσω στη συνέχεια. Σας ευχαριστώ.
Κύριε Τζελέπη, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Υπουργέ, περιμένουμε να βγει η εφαρμοστική εγκύκλιος γι' αυτά που είπατε. Ισχύει όμως, σύμφωνα με την τοποθέτησή σας, ότι και οι νέοι συνταξιούχοι αγρότες, οι γεννηθέντες το 1949 που θα βγουν σε σύνταξη από 1-7-2016, πρέπει να μεταβιβάσουν την αγροτική τους περιουσία. Δεν μπορούν να ασκήσουν το επάγγελμα. Κατ' επέκταση, δημιουργούμε στην ελληνική περιφέρεια κατηγορία πολιτών που καλείται να ζήσει με 3.500 ευρώ συνολικές αποδοχές από τη σύνταξη των 330 ευρώ. Αν είναι δυνατόν! Εγώ σας ρωτώ το εξής: Συνταξιούχος αγρότης αποβιώνει τώρα και οι καλλιέργειες που έχει πηγαίνουν κληρονομικά στη σύζυγό του. Η σύζυγός του θα θεωρηθεί ότι ασκεί τώρα για πρώτη φορά το επάγγελμα και θα της κόψετε τη σύνταξη κατά 60%; Υπόψιν ότι και η σύζυγος είναι συνταξιούχος. Ξέρετε ποιους θίγετε εδώ; Η συγκεκριμένη διάταξη θίγει τους μικροαγρότες της ελληνικής περιφέρειας. Εγώ θα ήθελα πραγματικά, για να είμαστε δίκαιοι απέναντι στην αγροτική τάξη, η οποία κρατά την κοινωνική συνοχή στην ελληνική περιφέρεια, να ισχύσει αυτό που ίσχυε με τον ν.3863/2010, όταν η Κυβέρνηση ΠΑΣΟΚ είχε εξαιρέσει ρητά από αυτή τη διάταξη τους αγρότες, είτε εν ενεργεία είτε συνταξιούχους. Αυτό πρέπει να επανέλθει. Σε σχέση τώρα με αυτό που είπατε για την εθνική σύνταξη των 380 ευρώ και πλέον, ξέρετε ότι αυτό θα το πάρουν οι αγρότες το 2031. Και αν το 2026, που λέτε, μηδενιζόταν η κύρια σύνταξη και ερχόταν η βασική με όλες τις άλλες συμπληρωματικές και πρόσθετες, ο αγρότης δεν θα έχανε. Όσο δε για το 11 ευρώ, δεν είναι 11 ευρώ, κύριε Υπουργέ. Στην τρίτη κατηγορία από 954 ευρώ που πλήρωνε ο αγρότης, σήμερα πληρώνει που του πήγαν τα χαρτάκια 1.189,88 ευρώ. Έχουμε αύξηση κατά 19,81%. Και όσον αφορά αυτό που λέτε ότι μετά το 2017 οι αγρότες θα πληρώνουν λιγότερα, πώς θα πληρώνουν λιγότερα; Κοινή λογική είναι. Οι αγρότες μέχρι εχθές πλήρωναν 10% - δηλαδή 7% για την κύρια, σύμφωνα με τις κλίμακες, και 3% για την υγεία - και σήμερα καλούνται να πληρώσουν συνολικά και για τα δύο 14%. Από του χρόνου θα πάνε στο 18% και μέχρι το 2022, επί του φορολογητέου εισοδήματός τους, θα πάνε στο 27%. Και αν σε όλα αυτά λάβουμε υπόψη τη φοροεισπρακτική πολιτική εις βάρος των αγροτών, τα μέτρα τα οποία έχουν παρθεί μέχρι τώρα - και τα γνωρίζουν πολύ καλά οι αγρότες - που συρρικνώνουν το εισόδημά τους, συν τη φοροεισπρακτική πολιτική μέσω των εισφορών για τον ενιαίο φορέα κοινωνικής ασφάλισης, πραγματικά διαλύεται ο αγροτικός τομέας και η ελληνική πρωτογενής παραγωγή, που είναι τόσο αναγκαία σήμερα σε αυτή την κρίσιμη στιγμή για την εθνική οικονομία. Πραγματικά, ζητώ να παραμείνουν. Και κάνω έκκληση, αν θέλουμε να λέμε ότι σε κάτι πρέπει, επιτέλους, να συμφωνήσουμε, είναι ότι ο πρωτογενής τομέας πρέπει να τύχει εθνικής προσοχής από όλα τα κόμματα, γιατί είναι ένας τομέας αναπτυξιακός, κοινωνικός, οικονομικός, ο οποίος κρατά, όπως προανέφερα, πέραν από την οικονομική συνεισφορά στην εθνική οικονομία, και την κοινωνική συνοχή. Άρα, θα πρέπει να παραμείνει όπως ήταν ο προηγούμενος νόμος, ο ν.3853/2010, και να εξαιρούνται οι αγρότες από τις συγκεκριμένες διατάξεις του ασφαλιστικού νόμου της Κυβέρνησης ΣΥΡΙΖΑ - ΑΝΕΛ. Ευχαριστώ.
Τον λόγο έχει ο κύριος Υπουργός.
Κύριε Τζελέπη, τα μαθηματικά είναι μαθηματικά. Η τρίτη ασφαλιστική κατηγορία το 2014 σήμαινε 953,49 ευρώ το έτος. Και το 2015 καλείται να πληρώσει, γιατί πράγματι υπήρξε μια προσαύξηση, 1.084,80 ευρώ. Είναι 11 ευρώ περίπου τον μήνα και 131 ευρώ διαφορά τον χρόνο.
Όχι, είναι 1.189 ευρώ.
Για την τρίτη κατηγορία σας λέω που είναι ο κύριος όγκος, τριακόσιες ογδόντα χιλιάδες άνθρωποι. Μας ενδιαφέρει η ύπαιθρος και ο αγροτικός κόσμος και δώσαμε μεγάλη προσοχή στο ποια θα είναι αυτή η επιβάρυνση, γι' αυτό και κάναμε μια μεταβατική κλιμακωτή προσαρμογή στο ύψος που τελικά θα καλούνται οι αγρότες να καταβάλλουν ως ασφαλιστική εισφορά. Σύμφωνα με τα στοιχεία της Γενικής Γραμματείας Εσόδων, το 80% των ασφαλισμένων του ΟΓΑ θα καλείται να πληρώνει 934,26 ευρώ, δηλαδή κάτι λιγότερα από ό,τι πλήρωνε το 2014. Είπα και πριν, όμως, ότι δεν πρέπει να υπάρχει, σε καμμιά περίπτωση, λόγος για τους αγρότες να ανησυχούν - με αφορμή τη δήλωση των δικαιωμάτων για τις επιδοτήσεις ξεκίνησε αυτή η σκέψη - ότι θα γίνει στη φάση αυτή περικοπή των συντάξεων. Είπατε κι εσείς ότι, λόγω και της μετάβασης σε ένα άλλο καθεστώς εισφορών και απολαβής συντάξεων, η οποία δεν είναι από την αρχή 384 ευρώ - υπάρχει και προβλέπεται από τον νόμο μια σταδιακή σύγκλιση του συστήματος - θα το αντιμετωπίσουμε αυτό το θέμα και δεν θα υπάρξει τέτοιο πρόβλημα και τέτοια ανάγκη. Μην επαναπαύονται, όμως, οι αγρότες σ' αυτή τη μετάβαση, γιατί κάποια στιγμή πρέπει να το κάνουν. Θα ρυθμίσουμε τον τρόπο και τη χρονική στιγμή με την εγκύκλιο. Θα είναι όλοι ενήμεροι. Θα πρέπει, λοιπόν, να δουν εκείνο που ήδη προβλέπεται - και το ξέρετε, γιατί ασχολείστε με τον αγροτικό κόσμο - ότι δηλαδή η μεταβίβαση μερίδων, κλήρων, κλπ, στη διαδικασία της οργάνωσης της αγροτικής παραγωγής προβλέπεται και από άλλες διατάξεις. Επομένως, καλό θα είναι να ρυθμίσει κανείς τα θέματα της αγροτικής του περιουσίας και τις καλλιέργειες, για να τα μεταβιβάσει στα παιδιά του ή να αξιοποιήσουν τα νέα επενδυτικά προγράμματα, που θα θέσουμε σε εφαρμογή για τις ενισχύσεις, την αγροτική παραγωγή και τους νέους αγρότες. Ας το σκεφτούν αυτό οι αγρότες μας. Είναι προτιμότερο να σκεφτόμαστε θετικά από το να αμυνόμαστε πίσω από ένα σύστημα, το οποίο δεν υπάρχει πια και που είχε τους αγρότες εκτός συστήματος εθνικής και κοινωνικής ασφάλισης. Τα 384 ευρώ εμείς θα τα δίνουμε στους αγρότες…
Μετά το 2031…
Δεν πρόκειται να πάμε στο προηγούμενο καθεστώς όπου δεν έπαιρναν τίποτα. Θα παίρνουν σύνταξη. Επειδή, όμως, αυτή η σύνταξη θα διαμορφώνεται υψηλά, πρέπει να ισχύσουν οι ίδιοι κανόνες και για τους αγρότες, όπως και για τους άλλους που αποκομίζουν ωφέλειες από άλλη δραστηριότητα. Θα έχουν κάποια περικοπή, αυτή που έχουν και οι υπόλοιποι Έλληνες. Είναι δίκαιο και σ' αυτό δεν μπορούμε να κάνουμε κάτι διαφορετικό απ' ό,τι ισχύει για κάθε Έλληνα. Τα άλλα είναι θέμα νοικοκυροσύνης και οραματισμού. Εμείς θα συμβάλουμε στην καλύτερη ανάπτυξη των παραγωγικών δυνατοτήτων, ιδίως για τους νέους αγρότες, που μπορούν να κάνουν την καλλιέργεια ακόμα καλύτερα από τους πατεράδες τους και τις μανάδες τους. Αυτό πρέπει να πετύχουμε.
Ευχαριστούμε. Κυρίες και κύριοι συνάδελφοι, έχουμε τέσσερις επίκαιρες ερωτήσεις προς τον Αναπληρωτή Υπουργό Υγείας κ. Παύλο Πολάκη. Ξεκινούμε με τη δέκατη τρίτη με αριθμό 813/21-04-2016 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με τη «διαφαινόμενη παρέμβαση του Υπουργείου στους διαγωνισμούς επιλογής 100 ιατρών και 400 νοσηλευτών». Κύριε Γεωργιάδη, ορίστε, έχετε τον λόγο για δύο λεπτά.
Ευχαριστώ πάρα πολύ, κυρία Πρόεδρε. Κύριε Υπουργέ, θα ήθελα να κάνω δύο εισαγωγικές παρατηρήσεις. Πρώτον, καταδικάζουμε απερίφραστα τα γεγονότα στην Ιεράπετρα. Άλλο πράγμα είναι η πολιτική κριτική που θέλουμε να σας ασκήσουμε και άλλο πράγμα είναι οι προπηλακισμοί ενός Υπουργού. Για να ξέρετε, αυτή είναι η μεγάλη μας διαφορά. Όταν βάζατε κάποιους να κάνουν αυτά σε εμάς, εσείς χαιρόσασταν και φερόσασταν χαιρέκακα. Σε κάθε περίπτωση, πάντως, μην έχετε την παραμικρή αμφιβολία ότι η Νέα Δημοκρατία είναι μακριά από τέτοιου είδους γεγονότα. Δεύτερον, κύριε Υπουργέ, είναι παντελώς αδιανόητο, ο Υπουργός Υγείας της Ελλάδας να καπνίζει μέσα στο Υπουργείο Υγείας, να κυκλοφορεί στο διαδίκτυο η εικόνα σας με το τσιγάρο και πίσω να υπάρχει ο τίτλος «Υπουργείο Υγείας». Με συγχωρείτε, αλλά αν το είχατε κάνει και ήσασταν Υπουργός Υγείας οποιασδήποτε άλλης χώρας, θα σας είχε «παραιτήσει» ο κύριος Πρωθυπουργός την ίδια ημέρα μόνο γι' αυτό. Επιτέλους, πρέπει να καταλάβετε ότι είστε Υπουργός Υγείας της Ελλάδας και με την πράξη σας μπορείτε να παρασύρετε κι άλλους ανθρώπους στο κάπνισμα και να προκαλέσετε ανεπανόρθωτη βλάβη στην υγεία τους. Εν πάση περιπτώσει, αυτό φαίνεται ότι δεν σας αφορά, γιατί γενικώς δεν σας αφορά η τήρηση των νόμων. Είπε η κυρία Πρόεδρος για τη διαφαινόμενη παρέμβαση στον διαγωνισμό του ΚΕΕΛΠΝΟ. Θα καταθέσω εισαγωγικά, αφού αναφέρω, κυρία Πρόεδρε, ότι στις 20 Μαΐου έκανα μία αίτηση καταθέσεως εγγράφων. Ζήτησα να μου παραδώσει ο κύριος Υπουργός την έκθεση της Νομικής Υπηρεσίας του ΚΕΕΛΠΝΟ, η οποία διενεμήθη στα νέα μέλη του διοικητικού συμβουλίου, που διόρισε ο κύριος Υπουργός, μετά τα γεγονότα για το τι πραγματικά συνέβη με τον εν λόγω διαγωνισμό για την πρόσληψη εκατό γιατρών και τετρακοσίων νοσηλευτών για τις μονάδες εντατικής θεραπείας, καθώς σ' αυτή τη Βουλή δεσμεύτηκε ο κύριος Υπουργός, προ πενήντα ημερών ότι σε είκοσι πέντε ημέρες θα έχουν ανοίξει. Έχει διπλασιαστεί ο χρόνος και ακόμα δεν έχουν ανοίξει. Προχωράει η διαδικασία όντως από το νέο διοικητικό συμβούλιο του ΚΕΕΛΠΝΟ πάντα με την αίρεση ότι μπορεί οι αδικούμενοι να προσφύγουν στα δικαστήρια και να ακυρώσουν το διαγωνισμό. Δεν παρεδόθη, κυρία Πρόεδρε, παρ'ότι παρήλθε η προθεσμία των είκοσι ημερών, το σχετικό έγγραφο, το οποίο όμως έτυχε να βρεθεί στην κατοχή μου. Θα το καταθέσω μετά το πέρας της ερώτησης στα Πρακτικά. Θα το χρειαστώ για να το διαβάσω στη δευτερολογία μου. Είναι αυστηρώς προσωπικό και εμπιστευτικό έγγραφο. Το υπογράφει η νομική υπηρεσία του ΚΕΕΛΠΝΟ και συγκεκριμένα η κ. Αθηνά Οικονόμου, νομικός σύμβουλος του ΚΕΕΛΠΝΟ. Διαβάζω τα δύο κρίσιμα σημεία από όλη τη νομική εισήγηση: «Πριν ολοκληρωθεί η διαδικασία καταχώρησης και ενώ εκκρεμούσε η ολοκλήρωση της εισήγηση της επιτροπής αξιολόγησης υποψηφίων αιτήσεων προς το διοικητικό συμβούλιο για τη λήψη απόφασης για την ανάρτηση των αποτελεσμάτων, παρενέβη στη διαδικασία ο Αναπληρωτής Υπουργός Υγείας κ. Παύλος Πολάκης και ζήτησε…» κ.λπ.. Θα τα αναφέρω, αν χρειαστεί, στη δευτερολογία μου. Πάω στο κρίσιμο: «Την 21η Απριλίου 2016 και ενώ η επιτροπή εργαζόταν» - η επιτροπή, κυρία Πρόεδρε, που θα μοριοδοτούσε τους υποψηφίους γιατρούς και τους υποψηφίους νοσηλευτές, η κατά τον νόμο συγκληθείσα επιτροπή - «κλιμάκιο του Υπουργείο Υγείας, αποτελούμενο από τους κ.κ. Τσισμετζιάν, Μπακάλη και τον δικηγόρο κ. Ράπτη, συνεργάτη του γραφείου του Υπουργού κ .Πολάκη, επισκέφτηκε τον χώρο όπου εργαζόταν η επιτροπή και εξέφρασε διάφορες ερμηνείες του τρόπου με τον οποίο το ΚΕΕΛΠΝΟ μοριοδοτούσε τους υποψηφίους». Και κλείνει η εισήγηση ως εξής: «Κατόπιν των παραπάνω, η γνώμη της νομικής υπηρεσίες του ΚΕΕΛΠΝΟ είναι ότι, επειδή η εν προκειμένω διαδικασία πάσχει από ακυρότητα, η οποία, κατά τη γνώμη μας, δεν θεραπεύεται με τη συνέχιση της διαδικασίας…» κ.λπ.. Θα κατατεθεί στα Πρακτικά με το πέρας της ερωτήσεώς μου. Θα το συνοψίσω, κύριε Υπουργέ, για να έχετε τον λόγο. Κατά πρωτοφανή, παράνομο τρόπο, χωρίς να σεβαστείτε καμμία διαδικασία, χωρίς να έχετε συναίσθηση τι μπορεί και τι δεν μπορεί να κάνει ένας Υπουργός, διατάξατε τους συνεργάτες σας και παρεμβαίνοντας στη διαδικασία μοριοδοτήσατε κατά τον δικό σας τρόπο. Και, βεβαίως, έχετε στην πραγματικότητα τινάξει στον αέρα όλη τη διαδικασία, με αποτέλεσμα να μην έχουν στελεχωθεί ακόμα οι μονάδες εντατικής θεραπείας, άνθρωποι να ψάχνουν κρεβάτι, για τον εαυτό τους ή για συγγενείς τους, και να μην βρίσκουν, με ό,τι αυτό συνεπάγεται για ενδεχόμενες αστικές συνέπειες που έχει η παρέμβασή σας. Θα ήθελα να μας πληροφορήσετε με βάση ποιον νόμο και ποια διαδικασία ο Αναπληρωτής Υπουργός κ. Πολάκης παρενέβη κατ' αυτόν τον τρόπο στη διαδικασία προσλήψεως γιατρών και νοσηλευτών. Ευχαριστώ πολύ, κυρία Πρόεδρε.
Κύριε Πολάκη, έχετε τον λόγο.
Κύριε Γεωργιάδη, ευχαριστώ για τη ερώτηση. Κατ' αρχάς, ευχαριστώ για τη συμπαράσταση που μου δείχνετε για το στημένο επεισόδιο που δημιούργησαν δέκα ακροδεξιοί και πέντε από συγκεκριμένο χώρο της εξωκοινοβουλευτικής Αριστεράς, με φόντο πολίτες της Ιεράπετρας οι οποίοι διαδήλωναν την αγωνία τους για το νοσοκομείο! Πρόκειται για ένα νοσοκομείο, κύριε Γεωργιάδη, που εσείς και ο κ. Λοβέρδος κλείνατε και κουτσουρέψατε τον οργανισμό του στο μισό και εμείς αυτή τη στιγμή το προικίζουμε με είκοσι επτά άτομα νέο προσωπικό, όπως εξηγήσαμε σε όλους τους εργαζόμενους, οι οποίοι μαζεύτηκαν μέσα και κάναμε μια εξαιρετική κουβέντα για δυόμισι ώρες και απαντήσαμε πολύ συγκεκριμένα. Γιατί μια πληγή που εσείς ανοίξατε με την καταστροφή που φέρατε στο σύστημα υγείας, εμείς την επουλώνουμε, τη διορθώνουμε και τη θεραπεύουμε. Να σας εκφράσω και εγώ τη βαθιά μου συμπαράσταση για την αποτυχία της χθεσινής συγκέντρωσης των «Παραιτηθείτε», στην οποία ηγηθήκατε και βγήκατε με την πρωτοφανή δήλωση ότι είχε χιλιάδες λαού, αλλά είχανε πάει κάτω από τα δεντρά και δεν τσι παίρνανε οι κάμερες. Ένα - μηδέν αυτό. Δεύτερον, για να τα πούμε επί της ουσίας. Το ΚΕΕΛΠΝΟ είναι νομικό πρόσωπο ιδιωτικού δικαίου. Με βάση τα αναφερόμενα στο σύγγραμμα του κ. Σπηλιωτόπουλου Εγχειρίδιο Διοικητικού Δικαίου 2002 στις σελίδες 349 και 368, στο ΚΕΕΛΠΝΟ ασκείται εκ μέρους του κράτους διοικητική εποπτεία, ως ΝΠΙΔ, δηλαδή δυνατότητα ελέγχου, η οποία είναι αναγκαία, προκειμένου να εξασφαλίζεται η συνοχή της έννομης τάξης, η εφαρμογή της κυβερνητικής πολιτικής, η τήρηση των ισχυουσών διατάξεων και η πρόληψη και η καταστολή καταστάσεων, αντίθετων προς το έννομο συμφέρον. Συνεπώς, ο έλεγχος που ασκείται μπορεί να είναι κατασταλτικός ή προληπτικός. Ο προληπτικός έλεγχος περιλαμβάνει τον έλεγχο πράξεων πριν την έκδοσή τους. Εν προκειμένω - εφόσον θέλετε συγκεκριμένους νόμους - σύμφωνα με το άρθρο 7 του π.δ. 358/1992- του ιδρυτικού νόμου του ΚΕΕΛΠΝΟ δηλαδή - η εποπτεία εκ μέρους του Υπουργείου Υγείας περιλαμβάνει την άσκηση διαχειριστικού ελέγχου, τον διορισμό του διοικητικού του συμβουλίου. Άρα, μπορεί να προβεί σε κάθε έλεγχο είτε προληπτικό είτε κατασταλτικό, κάθε πράξης διαχείρισης του δημοσίου χρήματος, ειδικότερα δε διαδικασιών και πράξεων πρόσληψης προσωπικού με σύμβαση εργασίας, που χρηματοδοτούνται από το ελληνικό δημόσιο και δη από τον τακτικό προϋπολογισμό». Αυτό είναι το νομικό κομμάτι. Πάμε τώρα στα συγκεκριμένα, γιατί έχουμε μεγάλη διαφορά, πολύ μεγάλη διαφορά. Και θα ήθελα να μου επιτρέψετε, κυρία Πρόεδρε, να συνεχίσω, γιατί πρέπει να γίνει μια σύγκριση και να γίνει κατανοητό τι έκανε ο κ. Γεωργιάδης στο παρελθόν και τι κάναμε εμείς σήμερα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Κύριε Γεωργιάδη, έχω εδώ Πρακτικά συνεδριάσεων του διοικητικού συμβουλίου του ΚΕΕΛΠΝΟ στις 4 Ιουλίου του 2013. Ήσασταν Υπουργός Υγείας. Ο κ. Ευσταθίου - Αντιπρόεδρος τότε του ΚΕΕΛΠΝΟ - αλλάζει - μιλάω για την προηγούμενη πρόσληψη στις ΜΕΘ σαράντα γιατρών και εκατόν ενενήντα νοσηλευτών ΠΕ, ΤΕ και ΔΕ - ενώ έχουν κατατεθεί οι αιτήσεις, έχουν βγει οι επιτροπές, αλλάζει - προφανώς όχι μόνος του, αλλά με άνωθεν εντολή - μεσοκαλόκαιρο και μεσούσης της διαδικασίας αξιολόγησης - και καλά! - των φακέλων των υποψηφίων τη σύνθεση των επιτροπών αξιολόγησης. Επί των ημερών σας έγινε αυτό. Πού έχει περιγραφεί διαδικασία αλλαγής της επιτροπής αξιολόγησης, ενώ κάνει την αξιολόγηση; Εσείς το κάνατε αυτό. Και έρχομαι στη συνεδρίαση της Τετάρτης, 4 Σεπτεμβρίου 2013. Εσείς Υπουργός. Έρχεστε να καλύψετε την προηγούμενη απόφαση, με την οποία αλλάζετε - εδώ είναι και θα κατατεθούν στα Πρακτικά - τη σύνθεση των επιτροπών αξιολόγησης και για τους γιατρούς και για τις νοσηλεύτριες και ανακοινώνετε πίνακα αποτελεσμάτων - εισηγείται ο κ. Ευσταθίου και ψηφίζει με Πρόεδρο την κ. Τζένη Κουρέα - Κρεμαστινού - με τον οποίο επιβεβαιώνουν ότι απομακρύνουν αυτούς και βάζουν αυτούς, οι επιτροπές που άλλαξαν κατέληξαν σε αυτόν τον κατάλογο. Με αυτόν διορίσατε μετά τους προηγούμενους, λέει, και από προσωπικές συνεντεύξεις, όπου χρειάστηκε. Το πρακτικό της απόφασης με την οποία διορίστηκαν αυτοί οι άνθρωποι είναι εδώ. Δείτε το. Αν δεν το βλέπετε, να έρθετε πιο κοντά. Πού είναι το μόριο; Πού υπάρχει εδώ δίπλα στην απόφαση ένα μόριο; Όλος αυτός ο πίνακας έγινε με μπιλιετάκια από εσάς και άλλους της παράταξής σας και με το μοίρασμα που κάνατε τότε με τη συγκυβέρνηση. Για να εξηγούμαστε, να μην παρεξηγούμαστε! Δεν υπάρχει ένα μόριο πουθενά! Ένα μόριο! Αυτά κατατίθενται. [[Στο σημείο αυτό ο Αναπληρωτής Υπουργός Υγείας κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, ας δούμε τι κάναμε εμείς. Για να μην επαναληφθεί αυτό - γιατί οι παρακρατικοί μηχανισμοί ζουν και βασιλεύουν, αλλά τους ξεδοντιάζουμε και εκεί είναι ο πόνος σας ο μεγάλος - εμείς είχαμε πληροφορίες, ως οφείλαμε να έχουμε ως εποπτεύουσα αρχή του ΚΕΕΛΠΝΟ, ότι έχουν κατατεθεί - μιλώντας για τους γιατρούς - διακόσιες είκοσι αιτήσεις και ότι γίνεται το «μάλε βράσε». Και λέμε «Ώπα, παιδιά, μισό λεπτό, να δούμε τι γίνεται». Έχουμε καταγγελίες. Έρχονταν καταγγελίες ότι στους φακέλους δεν είχε πρόσβαση ούτε καν η επιτροπή αξιολόγησης, που είχε οριστεί. Κάποιος παρακρατικός μηχανισμός εκεί μέσα σε κάποια γραφεία επί των ημερών μας έβγαζε την κατάσταση με το ποιοι θα προσληφθούν. Και λέμε «πίσω κλεφτόπουλα, δώστε μάς τα, για δείξτε μας την κατάσταση». Μας στέλνουν, λοιπόν, μια κατάταξη τότε με μια υποτιθέμενη μοριοδότηση. Μπράβο, συγχαρητήρια! Προσέξτε, να πω κάτι. Για πρώτη φορά εμείς επιβάλαμε να γίνει η προκήρυξη - παρά το ότι ο ιδρυτικός νόμος του ΚΕΕΛΠΝΟ έλεγε ότι εξαιρείται - με κριτήρια του ΑΣΕΠ. Η νομική σύμβουλος που αναφέρατε - και θα πω κάποια πράγματα για την κυρία αυτή μετά - λέει ότι εμείς εξαιρούμαστε, δηλαδή υπερασπίζεται το φαύλο και σάπιο καθεστώς. Η Νομική Υπηρεσία του ΚΕΕΛΠΝΟ, που εσείς είχατε διορίσει και οι προκάτοχοι και οι προκάτοχοι των προκατόχων σας - γιατί οι ίδιοι άνθρωποι είναι - υπερασπίζεται ότι το ΚΕΕΛΠΝΟ εξαιρείται, «γιατί μας βάζετε να κάνουμε διαγωνισμό με κριτήρια του ΑΣΕΠ;». Αυτό υπερασπίζεστε, κύριε Γεωργιάδη; Μας στέλνουν, λοιπόν, έναν κατάλογο, τον οποίον βεβαίως - για να δούμε αν λένε αλήθεια στα μόρια, γιατί δεν είχαμε εμπιστοσύνη και έπρεπε, ως Υπουργός, που θα νομιμοποιούσα μετά τις προσλήψεις αυτές να δω πού βάζω την υπογραφή μου. Έτσι, λέει, εν τέλει το Σύνταγμα να κάνω, κύριε Γεωργιάδη, να προστατεύσω το δημόσιο συμφέρον. Αυτό δεν είναι; - και είδαμε τους φακέλους. Και τι βλέπουμε, λοιπόν; Ότι στα διακόσια είκοσι άτομα έχουν γίνει ογδόντα οκτώ λάθος μοριοδοτήσεις. Λάθος. Άλλη προϋπηρεσία υπήρχε στα χαρτιά, άλλη βαθμολογούσαν. Άλλα μεταπτυχιακά ή τίτλοι υπήρχαν και άλλα μετρούσαν. Αλλού δεν είχαν και τους έβαζαν μεταπτυχιακά, αλλού είχαν και δεν τους τα έβαζαν. Καθόμαστε, λοιπόν, και κάνουμε μια προεργασία και αποστέλλουμε πίσω στον τότε Πρόεδρο κ. Γιαννόπουλο ότι «κοιτάξτε, με βάση τα κριτήρια του ΑΣΕΠ και τη μοριοδότηση, αυτή είναι η γνώμη μας και σας διαβιβάζουμε το χαρτί για τις δικές σας νόμιμες ενέργειες». Ποιες ήταν οι δικές τους νόμιμες ενέργειες; Να συνεδριάσει η επιτροπή αξιολόγησης και να συγκρίνει - γιατί δεν τον είχε φτιάξει αυτόν τον πίνακα η επιτροπή αξιολόγησης - τη μοριοδότηση που έκαναν - ναι, και οι υπάλληλοι του Υπουργείου, δημόσιοι υπάλληλοι που ξέρουν από μοριοδοτήσεις και διαδικασίες - με αυτό που είχε γίνει πριν, να δούμε ποιος έχει δίκιο, ρε παιδιά. Αντ' αυτού το ανεβάζει, βάζετε την κ. Οικονόμου να αρχίσει να βγάζει τη διαδικασία, βλέπει ότι «Ώπα! Εδώ μας πιάσατε παιδιά! Να πούμε ότι είναι παράνομο, γιατί έτσι θα σωθούμε». Κι αυτή είναι η γνωστή διελκυστίνδα, η οποία καθυστερεί. Επειδή εμείς έχουμε πάρει πολιτική απόφαση ότι αυτό το κοινωνικό συμβόλαιο του πελατειακού κράτους και της παραοικονομίας θα το σπάσουμε, το τραβήξαμε μέχρι το τέλος. Τους ζητήσαμε να μας πουν: «Τι γίνεται εδώ, ποιος έχει δίκιο;». Άρχισαν να βγάζουν αυτά που βγάζανε, αρχίζουν να καθυστερούν τη διαδικασία, να εκβιάζουν τα μέλη της επιτροπής να μην υπογράφουν και να μην ελέγχουν τα τα μόρια αυτά και παρά τις προσπάθειες που έγιναν, προχωρήσαμε στην αλλαγή της διοίκησης του ΚΕΕΛΠΝΟ. Να έρθουμε τώρα στο τελικό συμπέρασμα και όποιος έχει την παραμικρή αμφιβολία επ' αυτών, να βγει και να το πει. Ο πίνακας στον οποίον κατέληξαν οι υπάλληλοι του Υπουργείου, με δική μου εντολή να δουν και να μοριοδοτήσουν πραγματικά, είναι ακριβώς ο ίδιος, πλην τριών ονομάτων που δεν αποδέχθηκαν διορισμό, με τον πίνακα που έβγαλε η επιτροπή - η ίδια η επιτροπή η πρώτη, δεν την αλλάξαμε, που απελευθερώθηκε από τον ασφυκτικό ζυγό της προηγούμενης διοίκησης και του παρακρατικού μηχανισμού που ακόμα εμφιλοχωρεί, αλλά ξεδοντιάζεται, όπως λέω - έβγαλε τα αποτελέσματα, τα οποία, κύριε Γεωργιάδη, αναρτήθηκαν - εάν δεν το πήρατε χαμπάρι - χτες μετά τη εξέταση των ενστάσεων.
Ολοκληρώστε παρακαλώ.
Τελειώνω, κυρία Πρόεδρε. Διότι εκεί, αυτός ο παραμηχανισμός έκανε άλλη μια προσπάθεια, γι' αυτό έπεσα έξω στις μέρες, διότι οι δυο δικηγόροι από τα τρία μέλη της επιτροπής ενστάσεων έκαναν δώδεκα μέρες - που δεν τους αλλάξαμε ούτε αυτούς - να απαντήσουν στην νέα διοίκηση του ΚΕΕΛΠΝΟ «Διότι δεν μπορούμε να συμμετέχουμε στην επιτροπή ενστάσεων, εμείς απεργούμε!» Λες και είναι δικαστήρια, λες και τους ζητήσαμε να παρασταθούν σε καμμιά δίκη! Απλά τους είπαμε να δουν τις ενστάσεις. Οι ίδιοι ήταν και πριν. Με βάση, λοιπόν, την άρνησή τους, αλλάξαμε την επιτροπή ενστάσεων, εκδικάστηκαν οι ενστάσεις και βγήκε ο οριστικός κατάλογος. Και επίσης, πάλι από την ίδια επιτροπή βγήκαν τα είκοσι άτομα ΠΕ Νοσηλεύτριες και τα εκατόν εβδομήντα άτομα ΤΕ Νοσηλεύτριες. Αναρτήθηκαν και αυτά και περιμένουμε να υπάρξουν ενστάσεις. Θα εκδικαστούν αυτές οι ενστάσεις και οι γιατροί μπορούν και θα διοριστούν άμεσα από τη στιγμή που αναρτήθηκε ο οριστικός πίνακας. Διάλειμμα για τα υπόλοιπα στη δευτερολογία.
Ευχαριστώ. Να γίνει όμως, κύριε Υπουργέ, διότι φθάσαμε τον εξαπλάσιο χρόνο.
Είναι, αλλά έχει δημιουργηθεί μεγάλο πολιτικό ζήτημα.
Το καταλαβαίνω, κύριε Πολάκη.
Κυρία Πρόεδρε, είναι απολαυστικός, μην τον σταματάτε. Εγώ μπορώ να τον ακούω μέχρι το απόγευμα.
Κύριε Γεωργιάδη, φροντίστε λοιπόν, κι εσείς, όσο το δυνατόν, να τηρείτε τον χρόνο σας, παρακαλώ. Έχετε τον λόγο.
Ευτυχώς, που κάθεται δίπλα σας ο κ. Πετρόπουλος, που είναι νομικός και μπορεί - προφανώς, όχι να το κάνει τώρα δημόσια - να σας τα εξηγήσει λίγο πίσω. Ο έλεγχος στο ΚΕΕΛΠΝΟ, κύριε Υπουργέ, γίνεται διά των αρμοδίων οργάνων, που έχει η πολιτεία, δεν γίνεται από το πρόσωπό σας ή από τους υπαλλήλους του γραφείου σας. Εάν, δηλαδή, είχατε πράγματι καταγγελίες… Παρακαλώ πολύ, κύριε Υπουργέ, την προσοχή σας.
Σας ακούω. Μπορώ να κάνω πολλά πράγματα ταυτόχρονα.
Εγώ προχωρώ λίγο γρήγορα, για να κερδίσουμε χρόνο. Ας δεχθώ ότι όσα είπατε είναι αληθή…
Είναι.
Αυτό το λέτε εσείς. Αλλά ας το δεχθούμε. Τι μπορούσατε να κάνετε ως Υπουργός; Μπορούσατε να ζητήσετε από το Σώμα Επιθεωρητών Υπηρεσιών Υγείας να ελέγξει αυτές τις καταγγελίες. Μπορούσατε, επίσης, να ζητήσετε από το ΚΕΕΛΠΝΟ να ξανακάνει τη διαδικασία από την αρχή. Τι δεν μπορούσατε να κάνετε, κύριε Υπουργέ; Να πάρετε στο χέρι σας τους φακέλους των διαγωνιζομένων, γιατί αυτό, αν δεν το έχετε καταλάβει ακόμα, εμπίπτει, εκτός όλων των άλλων, στον νόμο περί ευαίσθητων προσωπικών δεδομένων και επειδή έχετε παρέμβει στη διαδικασία, έχει και κακουργηματικό χαρακτήρα. Το ότι είστε Υπουργός, πρέπει κάποια στιγμή να καταλάβετε ότι, δεν σας δίνει το δικαίωμα να κάνετε ό,τι θέλετε. Ο Υπουργός, σε μια αστικού τύπου κοινοβουλευτική δημοκρατία, κύριε Υπουργέ, δρα κατά νόμον και κατά Σύνταγμα, όχι όπως νομίζει αυτός. Αν, λοιπόν, είχατε καταγγελίες, στα πλαίσια του εποπτικού ελέγχου του Υπουργείου Υγείας, έπρεπε να ζητήσετε από τα αρμόδια όργανα να ελέγξουν αυτές τις καταγγελίες. Το ότι κάνατε παρέμβαση ο ίδιος καθιστά τη διαδικασία άκυρη. Προβλέπω και κάτι: Και μετά την οριστική ανάρτηση του πίνακα, θα πάνε στα δικαστήρια άνθρωποι, οι οποίοι θα θεωρούν ότι έχουν αδικηθεί και θα μπλοκάρει η διαδικασία στα δικαστήρια, γιατί ο πίνακας που αναρτήσατε είναι εσωτερική διαδικασία του ΚΕΕΛΠΝΟ. Θα έχει και νομική συνέχεια όλο αυτό το πράγμα, από τη στιγμή που κυκλοφορεί η εισήγηση της νομικής υπηρεσίας του ΚΕΕΛΠΝΟ και λέει ότι όλη η διαδικασία που έχετε ακολουθήσει, λόγω της δικής σας παρεμβάσεως, είναι άκυρη. Αλλά, ακούστηκε και κάτι ακόμα, κύριε Υπουργέ, και αυτό δεν σας τιμά καθόλου. Μας καταθέσατε στα Πρακτικά - θα τα πάρω σε λίγο - διάφορες καταγγελίες σας για παρελθούσες διαδικασίες του ΚΕΕΛΠΝΟ. Μπορείτε να μου πείτε σε ποιο σημείο αναφέρεται το όνομά μου; Γιατί εγώ σας αναφέρω σε ποιο σημείο αναφέρεται το όνομά σας. Μπορείτε να μου φέρετε ένα χαρτί με αριθμό πρωτοκόλλου, που να λέει ότι ο Υπουργός Υγείας Άδωνις Γεωργιάδης ζήτησε κάποιον φάκελο; Εγώ έχω να σας δείξω χαρτί που λέει ότι ο Υπουργός Υγείας Πολάκης ζήτησε κάποιον φάκελο. Άρα, τι συγκρίνετε; Συγκρίνετε την όποια άποψή σας για το αν το τότε διοικητικό συμβούλιο του ΚΕΕΛΠΝΟ ακολούθησε σωστά ή όχι τη διαδικασία, με τη δική σας παράνομη παρέμβαση στη διαδικασία, η οποία ήταν εν εξελίξει; Συγκρίνετε, δηλαδή, δύο μεταξύ τους άσχετα πράγματα, κύριε Υπουργέ, και το κάνετε εις γνώσιν σας, για να πετάξετε λάσπη. Για να ανακεφαλαιώσω, μέσα στην εισήγηση - να το πω για να το ξέρουν και οι δημοσιογράφοι που ακούνε και ο ελληνικός λαός - αναφέρει η επιτροπή - η επιτροπή που κρατήσατε τελικώς - ότι δεν μπορούν να ελέγξουν αν έχουν όλοι τα χαρτιά στα χέρια τους, γιατί κατά την επιστροφή των φακέλων από το γραφείο σας, είχατε αφαιρέσει χαρτιά από τους φακέλους, κύριε Υπουργέ. Το ξέρετε αυτό; Σας κατηγορεί η επιτροπή ότι αφαιρέσατε χαρτιά από τους φακέλους. Και έρχεστε και μας το παίζετε εδώ διαπρύσιος κήρυκας της ηθικής; Θα μου επιτρέψετε και κάτι ακόμα. Δεν μου λέτε, αυτό το παρακρατικό διοικητικό συμβούλιο του ΚΕΕΛΠΝΟ, το οποίο έκανε όλα αυτά τα τρομερά πράγματα…
Ο μηχανισμός.
Ο μηχανισμός αυτός - με τη συνέργεια του τότε διοικητικού συμβούλιου και του τότε προέδρου του ΚΕΕΛΠΝΟ - από ποιον είχε διοριστεί, κύριε Υπουργέ; Ξέρετε; Από τον προκάτοχό σας κ. Παναγιώτη Κουρουμπλή, νυν Υπουργό Εσωτερικών της Κυβερνήσεως ΣΥΡΙΖΑ. Τι μας λέτε, δηλαδή στη Βουλή; Ότι ο συνάδελφός σας κ. Κουρουμπλής είχε συνεργήσει σε ένα παρακρατικό μηχανισμό και για να τον επιβραβεύσει ο κύριος Πρωθυπουργός τον αναβίβασε σε Υπουργό Εσωτερικών; Αυτό λέτε στον ελληνικό λαό; Ότι ο συνάδελφός σας στο Υπουργικό Συμβούλιο είναι απατεώνας και διόρισε παρακρατικό οργανισμό; Δεν ντρέπεστε καθόλου! Επί της ουσίας, κάνατε μία παρέμβαση, η οποία ήταν παράνομη. Αν έχετε και λεβεντιά κρητική, να ζητήσετε μόνος σας να γίνει η ανακριτική επιτροπή και να πάτε στο δικαστήριο να πείτε αυτά που λέτε, όχι στη Βουλή. Να πάτε στο δικαστήριο, όπως κάθε Έλληνας πολίτης, και να πείτε στον δικαστή «ναι, εγώ παρέβην τους νόμους γιατί έτσι νόμιζα» και να σας κρίνει το δικαστήριο. Όχι να συγκαλύπτουν οι συνάδελφοι του ΣΥΡΙΖΑ με το κατάπτυστο άρθρο 86, που δήθεν θέλετε να καταργήσετε. Δεύτερον, χάρη στη δική σας παράνομη παρέμβαση, έχουν μείνει πάνω από έξι μήνες τα κρεβάτια χωρίς γιατρούς και νοσηλευτές. Δεν μου λέτε, κύριε Υπουργέ: Για όσους πέθαναν ή για όσους η υγεία τους υπέστη τεράστια βλάβη - γιατί μου κάνατε και μάθημα μέσω facebook ότι σώζετε ζωές - έχετε να πείτε μια συγγνώμη που, λόγω της παρέμβασής σας, δεν βρήκαν κρεβάτι και άλλοι πέθαναν και άλλων η υγεία υπέστη βλάβη; Αισθάνεστε καθόλου τύψεις το βράδυ πριν πάτε να κοιμηθείτε, που άνθρωποι ψάχνουν τώρα κρεβάτι εντατικής θεραπείας και δεν βρίσκουν, εξαιτίας σας; Όταν έρχεστε εδώ, να μην έχετε το ύφος, που έχετε συνηθίσει να έχετε, ιδιαίτερα όταν έχετε παρανομήσει. Κλείνοντας, κυρία Πρόεδρε, θα μου επιτρέψετε να πω το εξής: Αυτήν την επίκαιρη ερώτηση την έχω επανακαταθέσει πέντε συνεχόμενες φορές. Ο κ. Πολάκης ήρθε σήμερα, μετά την φασαρία που έκανα την περασμένη εβδομάδα. Μην διανοηθείτε ξανά να απαντάτε σε Βουλευτή του Ελληνικού Κοινοβουλίου για επίκαιρη ερώτηση μέσω facebook. Μην ευτελίζετε τη διαδικασία και το Σύνταγμα, κύριε Υπουργέ. Είστε Υπουργός της Ελληνικής Δημοκρατίας. Είναι ατυχές για τη δημοκρατία μας αυτό, αλλά είναι αληθές από την άλλη. Να σέβεστε τον ρόλο σας. Είστε νομικά έκθετος, είστε παράνομος και να μην έχετε ύφος και να ζητήσετε μια συγγνώμη απ' όλους αυτούς οι οποίοι υπέστησαν ανήκεστο βλάβη στην υγεία τους, εξαιτίας σας.
Κύριε Πολάκη, έχετε τον λόγο. Σύντομα, όμως.
Ευχαριστώ, κυρία Πρόεδρε. Πρέπει να απαντηθούν κάποια πράγματα. Θα είμαι όσο γίνεται πιο σύντομος. Κύριε Γεωργιάδη, η απώλεια της ψυχραιμίας - διότι ήδη έχετε πάρει τις απαντήσεις επί του ουσιαστικού - σάς οδηγεί σε κραυγές και χαρακτηρισμούς και αισχρά ψέματα. Πραγματικά, ντρέπομαι για το επίπεδο στο οποίο κατεβαίνετε, προκειμένου να υπερασπιστείτε κάτι στο οποίο σας απέδειξα πριν ότι έχετε καταφανές λάθος. Δεν υπάρχει πουθενά κανένα χαρτί σαν αυτό που λέτε, ότι αφαιρέσαμε τα έγγραφα από μέσα. Εγώ θα πω κάποια πράγματα για τη νομική υπηρεσία την οποία επικαλείστε, κύριε Γεωργιάδη, για να λέμε τα πράγματα με το όνομά τους, γιατί σημασία δεν έχει μόνο τι λες, αλλά ποιος είσαι εσύ που το λες και γιατί το λες. Η Νομική Υπηρεσία του ΚΕΕΛΠΝΟ, δηλαδή η κ. Αθηνά Οικονόμου - Σκορδά - της γνωστής οικογενείας που είχε και Υπουργό η Νέα Δημοκρατία - επί τέσσερα έτη επίσημη Νομική Σύμβουλος του κ. Γεωργίου Σούρλα, είναι μια κυρία η οποία για χρόνια είναι υπεύθυνη της νομικής υπηρεσίας του ΚΕΕΛΠΝΟ με αμοιβές μεγαλύτερες έως και πολλαπλάσιες γενικού γραμματέως Υπουργείου, μια κυρία η οποία είναι από πίσω ως νομική σύμβουλος. Θα πω μόνο αυτό, για να καταλάβουμε γιατί είπα ότι σημασία δεν έχει μόνο τι λες, αλλά και ποιος είσαι εσύ που το λες και ποιος σου δίνει και το ηθικό ανάστημα να λες αυτό που λες. Η κυρία αυτή ήταν πίσω ως νομική σύμβουλος, ήταν αυτή που ενώ στην αγορά του κτηρίου του ΚΕΕΛΠΝΟ στο Μαρούσι μ' αυτή την περίφημη διακήρυξη που έχει βγει στη δημοσιότητα με αντικειμενική αξία τρία εκατομμύρια δύο χιλιάδες τετρακόσια εβδομήντα δύο ευρώ…
… (δεν ακούστηκε)
Μισό λεπτό, γιατί μιλήσαμε για παρακράτος κι εσείς επικαλείστε παρακράτος. Αυτή η κυρία νομική σύμβουλος, υπερασπιζόμενη το δημόσιο συμφέρον, έκανε έρευνα στα μεσιτικά γραφεία της περιοχής, τα οποία της είπαν ότι η εμπορική αξία είναι δέκα εκατομμύρια το ένα, δέκα οκτακόσια το άλλο, έντεκα το τρίτο και όχι Σώμα Ορκωτών Λογιστών, όπως έπρεπε η υπεύθυνη κυρία νομική σύμβουλος του ΚΕΕΛΠΝΟ να κάνει, αυτή της οποίας τη γνωμάτευση επικαλείστε που με κατηγορεί εμένα για κακούργημα.
…(δεν ακούστηκε)
Αυτήν την κυρία, λοιπόν, που οδήγησε το ΚΕΕΛΠΝΟ να δώσει τελικά δεκαοκτώ εκατομμύρια σ' ένα κτήριο το οποίο είχε αντικειμενική αξία τρία, αυτήν την κυρία επικαλείστε ως νομική σύμβουλο του ΚΕΕΛΠΝΟ, η οποία καταδικάζει…
Καταδικάζετε …
Όχι δεν καταδικάζω γενικώς. Με αυτά ασχολείται η δικαιοσύνη.
Με εσάς ασχολείται…
Σας άκουσα πολύ προσεκτικά και δεν άνοιξα το στόμα μου.
Για μια κυρία απούσα…(δεν ακούστηκε)
Μη χάνετε την ψυχραιμία σας. Ηρεμήστε. Πάρτε βαθιές αναπνοές, με ανοιχτό το στόμα. Ηρεμήστε. Έχει και συνέχεια.
Κύριε Πολάκη, μιλήστε για το θέμα και σύντομα, παρακαλώ.
Φυσικά και το κάλεσα το ΣΕΥΤ και έβγαλε αυτήν την έκθεση, που λέει ότι 3,5 εκατομμύρια ευρώ και επί των ημερών σας δόθηκαν για διαφημιστική δαπάνη, η οποία δεν έπρεπε καν να πληρωθεί. Και όχι μόνο αυτό. Καλέσαμε και το Γενικό Λογιστήριο του Κράτους. Τι πιο μεγάλος έλεγχος από αυτήν την υπηρεσία; Τι πιο μεγάλος έλεγχος! Το 2014, αν δεν με απατά η μνήμη μου, ήσασταν Υπουργός, για ένα μεγάλο χρονικό διάστημα, το μισό, άρα έχετε τη μισή ευθύνη από το ότι το ΚΕΕΛΠΝΟ εκείνη τη χρονιά έδωσε 5.860.000 ευρώ και κάτι ψιλά για διαφημιστική δαπάνη σε μια σειρά από εταιρείες. Την έχετε την ευθύνη, κύριε Γεωργιάδη ή δεν την έχετε;
Κυρία Πρόεδρε, απαντά στη δευτερολογία του, για να μην μπορώ να ανταπαντήσω.
Ηρεμήστε, ηρεμήστε. Βαθιές αναπνοές.
Αυτό δεν είναι καθόλου σωστό, κύριε Υπουργέ. Δεν έχει ανδρεία αυτό που κάνετε.
Ακούστε, έχουν δημοσιευτεί…
Μπορούσατε να απαντήσετε από πριν επ' αυτού, για να σας απαντήσω. Πετάτε λάσπη, επειδή δεν μπορώ να πάρω τον λόγο. Κύριε Υπουργέ, αυτά γιατί δεν μου τα είπατε πριν για να σας απαντήσω;
Γιατί έπρεπε να απαντήσω στο επί της ουσίας ερώτημα, το οποίο βάλατε.
Νομίζετε ότι είναι αξιοπρεπές αυτό που κάνετε;
Κυρία Πρόεδρε, μπορείτε να πείτε στον συνάδελφο να ηρεμήσει λίγο, για να τελειώσω την απάντηση;
Κι εσείς να ολοκληρώστε, όμως, κύριε Πολάκη, γιατί αυτή η ερώτηση έχει κρατήσει είκοσι λεπτά.
Ήταν μια σημαντική ερώτηση, όμως.
Ναι, ήταν σημαντική, αλλά ο Κανονισμός το αντιμετωπίζει και αυτό.
Ξέρετε κάτι, κυρία Πρόεδρε; Ο μηχανισμός του ΚΕΕΛΠΝΟ, τον οποίο υπηρέτησε ο κ. Γεωργιάδης ως πολιτικός προϊστάμενος, ήταν ένας από τους δύο μηχανισμούς, με τους οποίους εξαγόραζαν συναίνεση και στήριξη από τα ΜΜΕ την προηγούμενη περίοδο και το ΠΑΣΟΚ και η Νέα Δημοκρατία.
Ναι, αλλά ο Κανονισμός δεν ασχολείται με αυτές τις λεπτομέρειες, ξέρετε.
Και μια τελευταία κουβέντα, κύριε Γεωργιάδη, γιατί δεν είμαστε το ίδιο. Έχω νοσηλεύσει με αποκλειστική και κύρια ευθύνη μου, πάνω από χίλιους τετρακόσιους ασθενείς σε μονάδες εντατικής θεραπείας, που ήμουν διευθυντής. Με ποσοστά θνησιμότητας που συγκρίνονταν - και αυτά γραμμένα είναι και δείτε τα - με πολύ μεγάλα κέντρα. Δεύτερον, έχω νοσηλεύσει πάνω από επτά χιλιάδες ασθενείς σε μονάδες αυξημένης φροντίδας, που ήμουν πάλι διευθυντής. Τρίτον, έχω χειρουργήσει πολλές χιλιάδες ασθενείς με κανέναν διεγχειρητικό θάνατο ή περιεγχειρητικό. Ξέρω πολύ καλά τι σημαίνει ανθρώπινη ζωή και ξέρω πολύ καλά τι σημαίνει να μην βρίσκεις κρεβάτι εντατικής θεραπείας. Και γι' αυτό, την περίοδο των πέντε ημερών που ανέβηκε πολύ η λίστα του ΕΚΑΒ, δώσαμε τη λύση με την ενεργοποίηση της σύμβασης - και με τις ιδιωτικές ΜΕΘ και με άνοιγμα άλλων κρεβατιών - που ήταν ανενεργή, κάτι το οποίο δεν είχατε κάνει εσείς και το είχατε αφήσει «χυμού - λυμού». Αυτό που είχατε κάνει εσείς ήταν να επιτρέπετε ένα ιδιωτικό νοσοκομείο, το οποίο νοσήλευε νεογνά, να πληρώνεται με τιμές ΜΕΘ ενηλίκων για τα νεογνά. Επί των ημερών σας έγινε αυτό. Και μπορώ να σας πω και πολλές λεπτομέρειες. Προσέξτε, τη μεγαλύτερη συγγνώμη από τον ελληνικό λαό, κύριε Γεωργιάδη, πρέπει να τη ζητήσετε εσείς και ο προκάτοχός σας, κ. Λοβέρδος, και ο κ. Βορίδης, που κλείσατε μια σειρά από νοσοκομεία, που καταστρέψατε τη δημόσια πρωτοβάθμια περίθαλψη, την οποία ξαναστήνουμε εμείς στα πόδια της αυτήν τη στιγμή. Θα αλλάξουμε τους οργανισμούς που κουτσουρέψατε. Γιατί δεν τολμήσατε εσείς να πάτε στην Ιεράπετρα, κύριε Γεωργιάδη; Διότι αν πηγαίνατε, δεν ξέρω πώς θα γυρίζατε. Γιατί τότε τους κουτσουρέψατε αυτούς τους οργανισμούς και το χαμηλώσατε.
…(δεν ακούστηκε).
Να πω κάτι, μήπως θυμάστε πώς πήγατε στο Νοσοκομείο Χανίων; Επτάμισι η ώρα το πρωί, γύρω - γύρω, με μια κλούβα ΜΑΤ.
Ελάτε, κύριε Πολάκη. Ολοκληρώστε!
Ακούστε! Αναλογιστείτε το βράδυ στο σπίτι σας τι κακό έχετε κάνει, εκτελώντας εντολές για τρία χρόνια στο χώρο της υγείας. Εμείς, με την σχέση που έχουμε με αυτόν τον χώρο, γιατί είμαστε σάρκα από την σάρκα του, ό,τι κακό κάματε, θα το φτιάξουμε, γιατί είναι πολιτική μας επιλογή να στήσουμε τον δημόσιο τομέα της υγείας στα πόδια του. Σας ευχαριστώ πολύ και να είστε πιο προσεκτικός, όταν πετάτε ψέματα στον αέρα.
Επειδή υπάρχουν πάρα πολλές ερωτήσεις που έχουν διαγραφεί και πρέπει να τις διαβάσω θα μιλήσω λίγο γρήγορα. Η όγδοη με αριθμό 978/10-6-2016 επίκαιρη ερώτηση πρώτου κύκλου του Βουλευτή Λάρισας της Ένωσης Κεντρώων κ. Γεωργίου Κατσιαντώνη προς τον Υπουργό Υποδομών, Μεταφορών και Δικτύων, σχετικά με την καθολική μείωση εσόδων ΕΛΤΑ (Ελληνικών Ταχυδρομείων) από την αναστολή λειτουργίας του διευρυμένου ωραρίου των ταχυδρομικών καταστημάτων, δεν συζητείται λόγω κωλύματος του ερωτώντος Βουλευτή, ο οποίος παρίσταται σε επιτροπή της Βουλής. Η δέκατη τέταρτη με αριθμό 914/27-5-2016 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη», δεν συζητείται . Η δέκατη έκτη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν συζητείται. Επίσης, η με αριθμό 3812/9-3-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Πολιτισμού και Αθλητισμού, σχετικά με τα αναστηλωτικά έργα του Αρχαιολογικού χώρου του Μυστρά, δεν συζητείται σε συνεννόηση του ερωτώντος Βουλευτή με τον αρμόδιο Υπουργό. Προχωράμε με τη δωδέκατη με αριθμό 952/6-6-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με τη λειτουργία του αξονικού τομογράφου στο Νοσοκομείο Άρτας. Κύριε Μωραΐτη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, το ΚΚΕ, για μια ακόμα φορά φέρνει στη Βουλή το μεγάλο πρόβλημα της λειτουργίας του Νοσοκομείου της Άρτας, με τα μεγάλα προβλήματα και τη μη λειτουργία του αξονικού τομογράφου. Δεν είναι η πρώτη φορά. Το ίδιο πρόβλημα ακριβώς υπήρχε και πριν τρία χρόνια για μεγάλο διάστημα. Εδώ δεν μπορούμε να μην αναφερθούμε σε αυτόν τον κάλπικο καυγά που είχαμε πριν λίγο μεταξύ αυτών που ευθύνονται για το κατάντημα στον χώρο της υγείας. Κύριε Πολάκη, και σήμερα δεν λειτουργεί ο αξονικός τομογράφος επί δικής σας υπουργίας. Και όπως γράφουμε και στην ερώτηση - έφυγε ο κ. Γεωργιάδης - πριν τρία χρόνια ακριβώς δεν λειτουργούσε και πάλι, όταν στην υπουργία ήταν ο κ. Γεωργιάδης. Τώρα ποια είναι τα μεγάλα θύματα; Τα μεγάλα θύματα είναι οι λαϊκές οικογένειες, που με Κυβέρνηση ΣΥΡΙΖΑ - ΑΝΕΛ και με τις προηγούμενες κυβερνήσεις της Νέας Δημοκρατίας και ΠΑΣΟΚ πληρώνουν πανάκριβα την υγεία και τους παραδίδετε στους ιδιώτες. Τα προβλήματα ιδιαίτερα, κύριε Πολάκη, στον αξονικό τομογράφο δεν είναι μόνο στους ασθενείς ,που μπορούν και μετακινούνται στους ιδιώτες που τους στέλνετε. Είναι σε μια σειρά από ασθενείς, οι οποίοι είναι βαριά περιστατικά, δεν μπορούν να μεταφερθούν και εκεί πραγματικά εγκυμονεί σοβαρός κίνδυνος για την υγεία τους. Ιδιαίτερα, δεν μπορούν να μετακινηθούν μέρες, όπως είναι το Σαββατοκύριακο και οι αργίες, γιατί πρέπει να πάνε στο Νοσοκομείο Ιωαννίνων, που είναι σε μια απόσταση τουλάχιστον μίας ώρας. Κύριε Πολάκη, στην ερώτησή μας αναφέρουμε το εξής και αυτό αφορά και τη Νέα Δημοκρατία: Είναι απλήρωτες εφημερίες και δεδουλευμένα των εργαζόμενων από το 2012. Κι εσείς και η Νέα Δημοκρατία και το ΠΑΣΟΚ τσακίζετε τα εργασιακά δικαιώματα. Τώρα, εμείς δεν θέλουμε να φτάσουμε στο σημείο που λένε κάποιοι ότι δεν λειτουργεί ο αξονικός τομογράφος, για να λειτουργεί απέναντι του ο ιδιώτης. Όμως, έχουμε να πούμε το εξής: Σήμερα δεν λειτουργεί για τρεις μήνες. Έχετε κάνει συμφωνία με τους ιδιώτες και πληρώνετε 20.000 τον μήνα για μία λυχνία, η οποία, απ' ό,τι ξέρουμε τουλάχιστον, αξίζει 60.000 ευρώ. Κι εμείς ρωτάμε κάτι πολύ απλό: Είναι παλιός αυτός ο αξονικός τομογράφος. Είναι δύσκολο για το Υπουργείο Υγείας, για την υγεία του λαού να έχει ρεζέρβα - να το πω έτσι λαϊκά - και μία ακόμα λυχνία, ώστε να μην βρισκόμαστε σήμερα σ' αυτήν την άσχημη κατάσταση; Εμείς λέμε καθαρά ότι αυτή είναι μια συνειδητή πολιτική υποβάθμισης του δημόσιου συστήματος υγείας και πρέπει να βγάλουν συμπεράσματα οι εργαζόμενοι, ο λαός της περιοχής, αλλά και γενικότερα οι εργαζόμενοι της χώρας. Κύριε Υπουργέ, θέλουμε να δώσετε συγκεκριμένες απαντήσεις. Θα πω και στην συνέχεια - γιατί δεν είναι μόνο η λειτουργία του νοσοκομείου - για τα διαλυμένα κέντρα υγείας στην περιοχή. Όμως, να δώσετε απάντηση για τη λειτουργία του αξονικού τομογράφου, για να επιλυθούν τα μεγάλα προβλήματα και ιδιαίτερα τα προβλήματα των εργαζομένων, στους οποίους χρωστάτε όλα αυτά τα δεδουλευμένα προηγούμενων ετών.
Τον λόγο έχει ο Αναπληρωτής Υπουργός Υγείας, κ. Παύλος Πολάκης.
Κύριε Μωραΐτη, ευχαριστώ για την ερώτηση. Δεν είμαστε σαν τους άλλους και το δείχνουμε πολύ συγκεκριμένα. Πρώτον, πέρσι το Νοσοκομείο της Άρτας είχε προγραμματιστεί να πάρει 6.671.000 ευρώ από τον κρατικό προϋπολογισμό - εννοώ από την Κυβέρνηση Σαμαρά - και τελικά εμείς δώσαμε 7.251.000 ευρώ. Ήδη η χρηματοροή τώρα είναι πολύ καλύτερη σε σύγκριση με πέρσι, που πέρσι τέτοιο καιρό είχε πάρει μόνο 583.000 ευρώ. Μέχρι στιγμής, έχει χρηματοδοτηθεί με 2.284.000 ευρώ, σε έναν αυξημένο προϋπολογισμό, σε σχέση με πέρσι. Δεύτερον, προβλέψαμε στις προκηρύξεις του Νοεμβρίου, που τώρα διορίζονται, γιατί βγήκαν και τα οριστικά των ΔΕ, τρεις θέσεις: Μία ΠΕ φαρμακοποιών, μία ΤΕ ιατρικών εργαστηρίων, μία ΤΕ ραδιολόγου - ακτινολόγου. Από τους πεντακόσιους ογδόντα πέντε, που κι αυτοί είναι στην τελική φάση - και όλες οι υγειονομικές περιφέρειες έκαναν αυτές τον διαγωνισμό με κριτήρια ΑΣΕΠ - υπάρχουν άλλα τρία άτομα. Από την προκήρυξη των μόνιμων θέσεων γιατρών του ΕΣΥ, με βάση τις ελλείψεις που υπήρχαν, προκηρύχθηκαν δύο θέσεις ψυχιατρικής. Και από την προκήρυξη που καλύπτεται από τους επιτυχόντες του ΑΣΕΠ του '98, υπάρχουν τέσσερα άτομα ΤΕ διοικητικού - λογιστικού, πέντε άτομα διοικητικού - λογιστικού για το Κέντρο Υγείας Βουργαρελίου και δύο ακόμα άτομα διοικητικού - λογιστικού. Επίσης, έχουν πάει τέσσερις επικουρικοί γιατροί από τον Σεπτέμβρη και μετά, δύο άλλοι αρνήθηκαν και σε άλλη μία περίπτωση δεν υπήρχε υποψήφιος. Αυτό που θα ήθελα να πω, όσον αφορά τον αξονικό, είναι ότι είναι παλιό και γνωστό πρόβλημα, γιατί είναι παλιό και το μηχάνημα. Δεν είναι το θέμα να υπάρχει μια ρεζέρβα, κύριε Μωραΐτη. Δυστυχώς, οι εταιρείες - και σε έναν τρόπο να κερδίζουν - μετά από κάποιο χρονικό διάστημα δεν καλύπτουν πλήρως τη συντήρηση και την επάρκεια σε ανταλλακτικά που υπάρχουν. Προφασίζονται, για να ανεβάζουν τις τιμές, ότι χρειαζόμαστε παραγγελία από το εξωτερικό και λοιπά. Αποφασίσαμε σε συνεργασία με την Περιφέρεια Ηπείρου, να αγοραστεί το ανταλλακτικό που χρειάζεται. Ήδη εκτελείται αυτή η διαδικασία και το ξέρετε. Και παράλληλα έχει παρθεί η απόφαση από το διοικητικό συμβούλιο του νοσοκομείου και με χρηματοδότηση δική μας, όχι από ΕΣΠΑ, από αυτούς τους πόρους που έχει το νοσοκομείο, θα υπάρξει αγορά νέου αξονικού τομογράφου με διαγωνισμό. Θα γίνει βέβαια δημόσιος, μεγάλος διαγωνισμός, γιατί αφορά μια δαπάνη 300.000 με 350.000 ευρώ, ώστε να αγοραστεί ένας σύγχρονος αξονικός τομογράφος. Από εκεί και πέρα το Νοσοκομείο της Άρτας πήρε πέρυσι τον Μάιο περίπου 329.961 ευρώ για να καλυφθούν απλήρωτη εργασία, εφημερία ή υπερωριακή απασχόληση των ετών 2013 και 2014. Επίσης, πήρε γύρω στις 40.000 για να μην υπάρξει καμμία περικοπή τον Δεκέμβριο, για να μην υπάρξει καμμία περικοπή για πρώτη χρονιά μετά από επτά χρόνια, όπως και σε άλλα νοσοκομεία της χώρας, σε εφημερίες και υπερωρίες ιατρικού και νοσηλευτικού προσωπικού. Υπάρχει ένα ζήτημα με την πληρωμή των φετινών εφημεριών, που είναι θέμα λειτουργικής ανεπάρκειας του διοικητικού μηχανισμού, το οποίο θα λυθεί. Οι πιστώσεις έχουν μεταφερθεί και νομίζω ότι θα καλύψουμε το χαμένο έδαφος που υπάρχει. Για το 2012 υπάρχουν και αιτήματα από άλλα νοσοκομεία. Κοιτάζουμε να τα μαζέψουμε από παντού και ελπίζουμε από τον Σεπτέμβριο να είμαστε σε θέση να κάνουμε μια συνολική ρύθμιση για όλα τα νοσοκομεία που έχουν τέτοιο πρόβλημα - και το ΕΚΑΒ έχει ένα τέτοιο πρόβλημα, για κάποιες μέρες δηλαδή - και θέλουμε να δοθεί μια συνολική λύση σε αυτό, τώρα που αρχίζει και ομαλοποιείται η κατάσταση και οι χρηματορροές που υπάρχουν. Επίσης, δράττομαι της ευκαιρίας να σας πω ότι θα υπάρξει μια πολύ μεγάλη ένεση ρευστότητας στην αγορά και ειδικά τους επόμενους μήνες - μιλάω από 20 Ιουνίου μέχρι 30 Ιουλίου - , όπου προγραμματίζουμε να εκταμιευθεί ένα πολύ μεγάλο ποσό χρεών των νοσοκομείων, με βάση τη δόση που έρχεται και τα ληξιπρόθεσμα που πρόκειται να καλύψει. Μιλάμε για ένα ποσό που θα είναι ανάμεσα σε 500-600 εκατομμύρια ευρώ, το οποίο θα μπορέσει να στήσει, λειτουργικά, περαιτέρω τα νοσοκομεία στα πόδια τους και να μην έχουν τον εκβιασμό από κάποιους προμηθευτές, οι οποίοι λένε δεν μου έχεις πληρώσει στο παρελθόν, δεν έχεις κάνει το ένα, δεν έχεις κάνει το άλλο. Επίσης, ολοκληρώθηκαν και οι οριστικοί πίνακες των προκηρύξεων 4Κ και 5Κ του Νοεμβρίου. Υπάρχουν οι χίλιοι επτακόσιοι που βγαίνουν τις επόμενες μέρες και υπάρχουν άλλοι χίλιοι - μιλάω για μόνιμο προσωπικό, λοιπό προσωπικό νοσοκομείων, όχι γιατρούς - , οι οποίοι θα προκηρυχθούν τον Σεπτέμβριο και θα καλυφθούν - το τονίζω αυτό - από τον τελικό πίνακα επιτυχόντων της πρώτης προκήρυξης. Έκαναν πενήντα πέντε χιλιάδες άτομα αίτηση, οι οποίοι έχουν καταταχθεί. Από αυτόν το οριστικό κυλιόμενο πίνακα επιτυχόντων θα μπορέσουμε να πάρουμε και τους χίλιους επτακόσιους και τους χίλιους που θα προκηρύξουμε τον Σεπτέμβριο. Διότι, πραγματικά, αποτελεί στοίχημα η αιμοδότηση των νοσοκομείων με προσωπικό. Ευχαριστώ.
Κύριε Μωραΐτη, έχετε τον λόγο.
Κύριε Υπουργέ, περιγράψατε μια κατάσταση. Βέβαια, δεν δώσατε καμμία συγκεκριμένη απάντηση, κατά τη γνώμη μας, στα οξυμένα προβλήματα και αυτά που βάζουμε εμείς στην ερώτηση, αλλά και αυτά που βάζουν καθημερινά οι κάτοικοι της περιοχής. Εμείς δεν είπαμε να υπάρχει ρεζέρβα. Εμείς είμαστε υπέρ της αντικατάστασης τους αξονικού τομογράφου.
Θέλει, όμως, έξι μήνες, γι' αυτό θα αντικαταστήσουμε τη λυχνία.
Πέρα από αυτό, εμείς βάζουμε συγκεκριμένα ερωτήματα. Να ρωτήσω, κύριε Υπουργέ: Πράγματι, η μόνη αλήθεια είναι ότι στην ψυχιατρική κλινική υπήρχαν αυτοί οι διορισμοί. Υπάρχει ένα κέντρο αποκατάστασης και φυσικής αποθεραπείας. Λειτουργεί; Υπάρχουν διανυκτερεύσεις; Είναι ένα από τα καλύτερα κέντρα της περιοχής και, όπως και αυτό της Άρτας και αυτό της Αμφιλοχίας, δεν λειτουργεί. Εμείς, όταν δίνουμε κάποια στοιχεία, φροντίζουμε τα στοιχεία αυτά να ανταποκρίνονται στην πραγματικότητα. Δεν ξέρω ποιος σας ενημερώνει, κύριε Υπουργέ. Και σας βάζω συγκεκριμένα ερωτήματα. Υπάρχουν τρία Κέντρα Υγείας στον Νομό Άρτας. Και τα τρία είναι στο ορεινό όγκο. Σας λέμε συγκεκριμένα. Το Κέντρο Υγείας στο Βουλγαρέλι εφημερεύει όλον τον μήνα ή ούτε τον μισό μήνα, κύριε Υπουργέ; Το Κέντρο Υγείας Αγνάντων ή το Κέντρο Υγείας στην Καλεντίνη εφημερεύουν κανονικά ή κάνετε πασαλείμματα κι εσείς, όπως οι προηγούμενοι, παίρνοντας γιατρούς από τα κέντρα υγείας και τους μεταφέρετε στο νοσοκομείο, για να «κλείσετε τρύπες», όπως λέει ο λαός μας; Λειτουργούν τα ασθενοφόρα σε εικοσιτετράωρη βάση; Εμείς σας λέμε όχι. Και ξέρετε, κύριε Υπουργέ, ζούμε πρωτόγνωρες καταστάσεις. Οι ασθενείς μεταφέρονται από αυτά τα κέντρα υγείας σε καρότσες αγροτικών αυτοκινήτων. Και δεν το λέμε εμείς - που δεν κινδυνολογούμε - κύριε Υπουργέ, αλλά είναι μαρτυρίες κατοίκων και των εργαζόμενων που υπάρχουν στην περιοχή. Εμείς ξέρουμε και το λέμε καθαρά, ότι σε αυτό το βάρβαρο σύστημα η υγεία είναι εμπόρευμα και, δυστυχώς, είναι πανάκριβο, απλησίαστο εμπόρευμα, ιδιαίτερα για τις λαϊκές οικογένειες. Όπως είπα και στην πρωτολογία μου, είναι σίγουρο ότι είναι μια συνειδητή πολιτική υποβάθμισης του δημόσιου συστήματος υγείας. Τα θύματα αυτή της κατάστασης είναι οι εργαζόμενοι, είναι τα φτωχά, λαϊκά στρώματα. Κύριε Υπουργέ, αυτά τα οποία σας λέμε είναι έτσι ακριβώς. Στα νοσοκομεία μπορεί να υπάρχει μια βελτίωση σε σχέση με το παρελθόν, αλλά εξακολουθούν να υπάρχουν τεράστια προβλήματα. Ιδιαίτερα, όμως, προβλήματα υπάρχουν στα κέντρα υγείας και στα αγροτικά ιατρεία, όπου πρέπει να σας πω ότι σε απομακρυσμένες περιοχές γράφονται φάρμακα μία φορά τον μήνα. Και ευτυχώς βρήκατε αυτές τις συνταγές - δεν είμαι βέβαια στον κλάδο της υγείας, για να το ξέρω πολύ καλά - οι οποίες έχουν διάρκεια ενός μήνα και παραπάνω. Δεν είναι, όμως, μόνο θέμα συνταγογράφησης - εκεί έχετε καταντήσει τα κέντρα υγείας - αλλά είναι και θέμα περίθαλψης ηλικιωμένων και ανθρώπων οι οποίοι βρίσκονται σε απομακρυσμένες περιοχές. Σε αυτά ερωτήματα, κύριε Υπουργέ, να δώσετε απαντήσεις. Εμείς, όμως, ξέρουμε ποιες είναι οι απαντήσεις. Γι' αυτό καλούμε τους εργαζόμενους της περιοχής να πάρουν την υπόθεση στα χέρια τους, να παλέψουν για μια υγεία που θα ανταποκρίνεται στις πραγματικές τους ανάγκες. Ευχαριστώ.
Τον λόγο έχει ο Υπουργός, κ. Πολάκης.
Κύριε Μωραΐτη να είστε λίγο μεγαλόψυχοι πότε, πότε, δεν κάνει κακό.
Δεν άκουσα, κύριε Υπουργέ.
Λέω να είστε λίγο μεγαλόψυχοι πότε, πότε. Δεν κάνει κακό. Ενημερωτικά θα σας πω ότι το περιφερειακό ιατρείο Γραικικού, το πολυδύναμο περιφερειακό ιατρείο Λεπιανών, το περιφερειακό ιατρείο Ραμιάς, το περιφερειακό ιατρείο Καταρράκτη, το Κέντρο Υγείας Βουργαρελίου, το περιφερειακό ιατρείο Κυψέλης, το περιφερειακό ιατρείο Κεντρικού, το περιφερειακό ιατρείο Τετράκωμο, το περιφερειακό ιατρείο Μυρόφυλλου, το περιφερειακό ιατρείο Θεοδώριανου, το περιφερειακό ιατρείο Ροδαυγής και το περιφερειακό ιατρείο Αδαμάνιου είναι δεκατέσσερα από τα τετρακόσια έντεκα αγροτικά ιατρεία, ορεινά ή νησιωτικά και μειονεκτικά, όπου εν καιρώ μνημονίου - και αναγνωρίστε το αυτό - και εν καιρώ δημοσιονομικής προσαρμογής και αυτής της θηλειάς που μας έχουν περασμένη οι εταίροι - δανειστές, επαναφέρουμε το επίδομα αγόνου με 400 ευρώ σαν κίνητρο για να μπορέσει να πάει κόσμος. Και πιστεύουμε ότι θα πάει. Και βάλαμε όλα τα περιφερειακά ιατρεία του ορεινού όγκου της περιοχής σας, ακριβώς γιατί ξέρουμε - και εγώ από ορεινό όγκο είμαι - τι σημαίνει να περιμένει ο γέρος να έρθει ο γιατρός στο χωριό για να του γράψει τα φάρμακα, να του πάρει την πίεση, να του πιάσει τη χέρα, να τον εξετάσει και να δει όλα αυτά τα πράγματα. Και γι' αυτό το κάνουμε. Είναι τριακόσια έντεκα αγροτικά ιατρεία στην νησιωτική και ορεινή Ελλάδα και νομίζω ότι υπερκαλύπτεται η περιοχή σας με αυτό το πράγμα. Από εκεί και πέρα ό,τι μπορούμε, κάνουμε. Νομίζω ότι είναι σαφές. Είδατε και το προσχέδιο του προϋπολογισμού του 2017. Προβλέπονται πέρα από τα φετινά τριακόσια εκατομμύρια, άλλα διακόσια εκατομμύρια ενίσχυση για τον προϋπολογισμό της υγείας. Και επίσης, υπάρχει και η αύξηση της χρηματοδότησης του ΕΟΠΥΥ, ακριβώς για να στηρίξει τις δημόσιες δομές. Αυτό θα γίνει για πρώτη φορά φέτος μετά από πάρα πολλά χρόνια. Προκηρύσσουμε πάρα πολλές θέσεις και υπάρχουν και στην περιοχή σας. Δεν ήξερα ότι θα με ρωτούσατε για τα Κέντρα Υγείας. Αυτό έτυχε και το είχα μαζί μου. Εννοώ για τις θέσεις που έχουν προκηρυχτεί και στην περιοχή σας σαν μόνιμες θέσεις γιατρών, μέσα στις εξακόσιες ενενήντα που έχουμε προκηρύξει μαζικά μετά από πολλά χρόνια. Και επίσης, προχτές υπογράφτηκε άλλη μία συμπληρωματική προκήρυξη εβδομήντα θέσεων μόνιμων γιατρών, η οποία θα κατευθυνθεί σε πολλές περιοχές με πολλά απομακρυσμένα κέντρα υγείας, για να καλύψουμε ανάγκες. Γίνεται μια σοβαρή συζήτηση στο εσωτερικό της Κυβέρνησης - δυστυχώς δεν μπορώ να ανακοινώσω αυτήν τη στιγμή - για το ποιος θα είναι ο αριθμός των προσλήψεων μόνιμων γιατρών τα επόμενα τρία χρόνια. Και δεν μιλάμε για φραγκοδίφραγκα. Κάνουμε μια σοβαρή προσπάθεια να ενισχύσουμε το σύστημα με προσωπικό. Δεν μπορώ να πω το νούμερο τώρα. Θα το ανακοινώσουμε, όμως, πολύ σύντομα. Και θέλουμε να δώσουμε ένα σήμα στη γενιά που έφυγε έξω στα προηγούμενα πέντε, έξι μνημονιακά χρόνια, να αρχίσει να έρχεται πίσω και να δει ότι έχει μέλλον στην Ελλάδα. Και για να το κάνεις αυτό, δεν μπορείς να πεις ότι προκηρύσσω πεντακόσιες θέσεις τα επόμενα χρόνια. Πρέπει να πεις έναν σοβαρό αριθμό, για να δείξεις ότι θες να τους τραβήξεις ξανά πίσω.
Ευχαριστούμε. Θα συζητηθεί η δέκατη με αριθμό 943/3-6-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υγείας, σχετικά με τις ελλείψεις του ΕΚΑΒ στην ορεινή Αχαΐα. Τον λόγο έχει ο κ. Κατσανιώτης για δύο λεπτά.
Ευχαριστώ, κυρία Πρόεδρε. Κύριε Υπουργέ, θα μου επιτρέψετε ξεκινώντας να πάρω αφορμή από την προηγούμενη συζήτηση και να σας πω ότι ο διαφημιστικός κλάδος στην Ελλάδα, οι διαφημιστικές εταιρείες στην Ελλάδα, είναι ένας πολύ σημαντικός και μεγάλος κλάδος. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Απασχολεί χιλιάδες άτομα, έχει πολλά βραβεία στο εξωτερικό, έχει μια σειρά από καλούς επιστήμονες που έχουν να κάνουν με την έρευνα, κειμενογράφους, δημιουργικούς, παραγωγικούς. Καλό θα είναι να μην δαιμονοποιούμε κλάδους, όπως δεν πρέπει να δαιμονοποιούμε τα κανάλια, όπως δεν πρέπει να δαιμονοποιούμε τις εφημερίδες. Αυτό για την αποκατάσταση. Γιατί και για εσάς σήμερα, είχαμε μία άρση της ασυλίας σας. Κανείς από εμάς δεν θεωρεί ότι έχετε κάνει κάτι. Άρα μέχρι να λήξουν πράγματα, είναι κακό να στοχοποιούμε κλάδους. Είναι κακό να στοχοποιείται ο κλάδος της διαφήμισης στο σύνολό του. Αυτό ως εισαγωγή. Αυτό που θα ήθελα να σας πω, κύριε Υπουργέ, και αφορμή της ερώτησής μου, δυστυχώς, είναι ο χαμός ενός συνανθρώπου μας. Πριν μερικές μέρες, πριν κάποιες εβδομάδες ένας συνάνθρωπός μας στο Μπόσι Καλαβρύτων ένιωσε μια ξαφνική αδιαθεσία. Ειδοποιήθηκε το ΕΚΑΒ Καλαβρύτων, αλλά δυστυχώς, λόγω ελλείψεως προσωπικού, εκλήθη το ΕΚΑΒ από το Αίγιο. Ο χρόνος ήταν μεγάλος και ο συνάνθρωπός μας δεν τα κατάφερε. Καταλαβαίνω και αντιλαμβάνομαι τις ελλείψεις που υπάρχουν συνολικά στο δημόσιο. Καταλαβαίνω και αντιλαμβάνομαι τις ελλείψεις που υπάρχουν στον χώρο υγείας. Όμως ο χώρος της υγείας και κυρίως το ΕΚΑΒ στις ορεινές περιοχές είναι, κύριε Υπουργέ, ζήτημα ζωής και θανάτου. Αυτό που θα ήθελα να ακούσω από εσάς, είναι τι κάνατε εσείς τους τελευταίους δεκαπέντε μήνες. Γιατί το να μας περιγράψετε τι συνέβη πριν πέντε ή πριν επτά ή πριν τρία χρόνια δεν έχει κανένα ενδιαφέρον για τα Καλάβρυτα. Αυτό που έχει ενδιαφέρον είναι να μας πείτε τι κάνατε εσείς αυτούς τους δεκαπέντε μήνες και τι σχεδιάζετε να κάνετε. Γιατί, ξέρετε, οι άνθρωποι που ζουν σε αυτές τις ορεινές και απομακρυσμένες περιοχές πρέπει να έχουν απαντήσεις. Ευχαριστώ.
Ορίστε, κύριε Υπουργέ, έχετε τον λόγο.
Κύριε συνάδελφε, ευχαριστώ για την ερώτηση. Δεν δαιμονοποίησα κανέναν κλάδο. Ανέδειξα τη διαπλοκή που υπάρχει μέσα από τον παραμηχανισμό του ΚΕΕΛΠΝΟ, ο οποίος τάιζε site με επισκεψιμότητα διακοσίων και εκατό επισκέψεων τον χρόνο με κάτι πενηνταριές και κατοσταριές χιλιάδες ευρώ. Δεύτερον, όσον αφορά το ΕΚΑΒ, το πρώτο και το βασικότερο που κάναμε για το ΕΚΑΒ όλης της χώρας είναι ότι έναν διαγωνισμό που καρκινοβατούσε, για τους γνωστούς λόγους, από το 2007 εμείς τον ολοκληρώσαμε με μια διαδικασία που έσπασε παγκόσμια ρεκόρ για την ελληνική γραφειοκρατία από τον Σεπτέμβρη που αναλάβαμε. Και ήδη ενενήντα ασθενοφόρα είναι καθ' οδόν στις διάφορες περιφέρειες και στην Περιφέρεια Πελοποννήσου δέκα. Το πρώτο και βασικότερο που κάναμε ήταν αυτό, διότι θα χάνονταν και αυτά τα ενενήντα ασθενοφόρα, εάν δεν δρούσαμε με τον τρόπο που δράσαμε τον Οκτώβρη, μόλις αναλάβαμε. Ήταν από τα πρώτα πράγματα που ασχοληθήκαμε. Γιατί εάν το Ελεγκτικό Συνέδριο μέσα από τη βοήθεια των Προέδρων και των Αντιπροέδρων του τότε δεν ολοκλήρωνε τον έλεγχο - που συνήθως κάνει πέντε και έξι μήνες - σε δεκαπέντε με δεκαεπτά μέρες, δεν θα υπήρχε η δυνατότητα να υπογραφεί καμία σύμβαση και θα χάναμε και αυτά τα ενενήντα ασθενοφόρα. Δεύτερον, για το συγκεκριμένο, απ' ό,τι με ενημέρωσαν γι' αυτό το πολύ λυπηρό γεγονός το οποίο έγινε, το ασθενοφόρο από το Αίγιο πραγματοποίησε τόσο χιλιομετρική διαδρομή όσο και χρόνο που θα χρειαζόταν το ασθενοφόρο από τα Καλάβρυτα, αφού η περιοχή του συμβάντος απείχε το ίδιο από το Αίγιο και τα Καλάβρυτα, περίπου τριάντα πέντε χιλιόμετρα. Το τρίτο είναι το εξής: Το ΕΚΑΒ Καλαβρύτων έχει ενισχυθεί το τελευταίο διάστημα με δύο άτομα προσωπικό. Φανταστείτε πώς ήταν πριν. Ήταν από τους εκατόν ογδόντα επτά διασώστες που ορκίστηκαν τον Γενάρη και που και εκεί τρέξαμε πάρα πολύ για να ολοκληρωθεί όσο πιο γρήγορα γινόταν αυτή η διαδικασία. Επίσης, προγραμματίζουμε άλλες δύο θέσεις για εκεί, γιατί ξέρουμε το πρόβλημα που υπάρχει, από τους νέους εκατό που θα βγουν. Προσωρινά έχει βγει πρόσκληση ενδιαφέροντος μήπως υπάρξει για εκεί κατ' αρχήν δυνατότητα μετακίνησης υπηρετούντος ήδη προσωπικού από τις υπηρεσίες του ΕΚΑΒ που βρίσκονται στα μεγάλα αστικά κέντρα. Αν υπάρξει τέτοια επιθυμία, μπορεί να μεταφερθούν και πιο νωρίς. Έτσι και αλλιώς προβλέπονται οι δύο θέσεις που θα προκηρυχθούν. Αν καλυφθούν από την εσωτερική μετακίνηση, θα προκηρυχθούν οι νέες θέσεις εκεί από όπου μετακινήθηκαν αυτοί που πήγαν εκεί. Αν δεν καλυφθούν, θα προκηρυχθούν για εκεί. Επίσης, να ξέρετε κάτι άλλο. Δράττομαι της ευκαιρίας για να πω κάτι γενικότερο, διότι ορισμένοι δεν καταλαβαίνουν ότι είμαστε σε κρίση και νομίζουν ότι διαφυλάσσουν το εργασιακό τους συμφέρον με το να στέκονται με έναν στείρο τρόπο απέναντι σε μια κατάσταση η οποία θα μπορούσε να είχε λυθεί. Κοιτάξτε, το ΕΚΑΒ σε μεγάλα αστικά κέντρα δεν κινεί ασθενοφόρο, εάν δεν υπάρχουν δυο άτομα πλήρωμα, οδηγός και διασώστης. Και ορθώς το κάνει. Το θέμα είναι ότι σε κάποιες ορεινές και απομακρυσμένες περιοχές, στις οποίες ο αριθμός των περιστατικών είναι μικρός, εάν δει κανείς την κίνηση που έχουν κάποιες τέτοιες απομακρυσμένες περιοχές, θα καταλάβει ότι δεν μπορούμε να απαιτούμε για περιοχές οι οποίες κάνουν - και δεν μιλώ για το συγκεκριμένο, δεν έχω άποψη, ξέρω για άλλα - τον χρόνο εκατόν πενήντα ή διακόσιες διακομιδές να υπάρχουν έντεκα άτομα πλήρωμα, για να καλύπτονται και όλες οι βάρδιες της εβδομάδας των ασθενοφόρων. Θα μπορούσε σε συνεργασία με οδηγούς του κέντρου υγείας, με γιατρό ή νοσηλεύτρια που εφημερεύει στο κέντρο υγείας ένα άτομο να είναι stand by και να μπορεί να μεταφέρει ένα τέτοιο περιστατικό, όταν υπάρχει ανάγκη. Γι' αυτό, λοιπόν, δώσαμε αυτή τη δυνατότητα στον νόμο του παράλληλου προγράμματος, ώστε να μπορούν σε κάποιες περιοχές που υπάρχουν είτε υπηρεσίες της Πυροσβεστικής είτε οδηγοί των δήμων μέσα από ταχύρρυθμη εκπαίδευση να πάρουν ένα πιστοποιητικό ότι μπορούν να προσφέρουν τις στοιχειώδεις πρώτες βοήθειες, για να συμμετέχουν στην κάλυψη τέτοιων αναγκών. Δεν είναι η οριστική λύση του προβλήματος. Κοιτάξτε, όμως, υπάρχουν πολλές περιοχές στην Ελλάδα, όπου αυτό που λέω γίνεται παρατύπως και έτσι έχουν σωθεί ανθρώπινες ζωές. Εγώ δεν στέκομαι στο ότι θα τα σώσουμε όλα με το φιλότιμο. Να μην παρεξηγούμαστε. Όμως αυτήν τη στιγμή το ΕΚΑΒ έχει τέσσερις χιλιάδες άτομα, με σαφή κακή κατανομή πανελλαδικά και εσωτερική ανακατανομή σε διάφορες περιοχές, ως αποτέλεσμα πελατειακού κράτους του παρελθόντος. Προσλαμβάνουμε εκατόν ογδόντα επτά, προσλαμβάνουμε άλλους εκατό, ενισχύθηκε με άλλα πενήντα άτομα στο Ανατολικό Αιγαίο για τις ανάγκες του προσφυγικού και θα ενισχυθεί και με άλλα άτομα τώρα για τα κέντρα φιλοξενίας, γιατί υπάρχει ένα νέο πρόγραμμα για οκτακόσια άτομα και μέσα σ' αυτά αρκετοί διασώστες του ΕΚΑΒ. Επίσης, στην προκήρυξη που θα βγει τον Σεπτέμβριο σκοπεύουμε να πάρουμε άλλα πενήντα άτομα. Αυτό μπορούμε να κάνουμε αυτήν τη στιγμή και αυτό παλεύουμε να υλοποιήσουμε στα δημοσιονομικά πλαίσια τα οποία υπάρχουν, τα οποία τα ανοίγουμε για τον χώρο της υγείας όσο μπορούμε περισσότερο.
Τον λόγο έχει ο κ. Κατσανιώτης για τρία λεπτά.
Κύριε Υπουργέ, να ξεκινήσω από το πελατειακό κράτος που το είπατε πάρα πολλές φορές σήμερα. Σε αυτό το πελατειακό κράτος, ξέρετε, εκτός από κόμματα υπάρχουν και πρόσωπα. Θα έλεγα ότι ο πρώην Υπουργός Υγείας και σημερινός Υπουργός Εσωτερικών, ο κ. Κουρουμπλής, έχει πολύ μεγαλύτερη ευθύνη από εσάς και από εμένα σ' αυτό το πελατειακό κράτος. Πολλά χρόνια το υπηρέτησε. Άρα όποιος έχει υπηρετήσει αυτό το πελατειακό κράτος και έρχεται στην κολυμπήθρα του Σιλωάμ του ΣΥΡΙΖΑ, το αντιμάχεται; Για να λέμε τα πράγματα όπως είναι. Λέτε ότι είμαστε σε κρίση. Τα τελευταία έξι - επτά χρόνια είμαστε σε κρίση. Δάσκαλε που δίδασκες, θα έλεγαν έξω. Όταν οι συνδικαλιστές στο παρελθόν άκουγαν ότι θα πρέπει λόγω κρίσης να δούμε κάποια πράγματα διαφορετικά, είχαμε επαναστάσεις. Θα συμφωνήσω μαζί σας και πιστεύω ότι το πιο σημαντικό είναι η υγεία των συνανθρώπων μας. Άρα θα πρέπει να βρούμε τρόπους ευέλικτα να γίνονται πράγματα. Όσον αφορά τα Καλάβρυτα, θα σας πω για το συγκεκριμένο γεγονός, κύριε Υπουργέ, ότι δεν έφταιγε η έλλειψη ασθενοφόρου. Ασθενοφόρο υπήρχε και στα Καλάβρυτα και στο Αίγιο. Δυστυχώς, δεν υπήρξε βάρδια στα Καλάβρυτα. Και ξέρετε, το πιο σημαντικό για την ψυχολογία αυτών των ανθρώπων δεν είναι μόνο η κακή ώρα, είναι το να έχουν την αίσθηση ότι το κράτος τους προσέχει, να ξέρουν ότι εκεί υπάρχει ένα ασθενοφόρο, να ξέρουν ότι μπορεί να κινηθεί ένα ασθενοφόρο. Εγώ δεν θα μιλήσω για το διάστημα από τον Οκτώβρη και μετά, αλλά από τον Γενάρη και μετά. Στον σημερινό Υπουργό - τότε Υφυπουργό - είχα κάνει μια ερώτηση τον Μάρτιο και είχαμε μιλήσει για την πιθανότητα να γίνει αυτόνομο και αυτοδύναμο το Νοσοκομείο των Καλαβρύτων. Κύριε Υπουργέ, αυτό ήταν ένα αίτημα και των κατοίκων, ένα αίτημα όλων των τότε Βουλευτών του ΣΥΡΙΖΑ του Νομού Αχαΐας, που με αλλεπάλληλες ερωτήσεις επέμεναν. Είναι ένα αίτημα, που νομίζω ότι είναι σωστό και πρέπει να το δείτε. Υπάρχει η δυνατότητα, κύριε Υπουργέ, της αυτονομίας του Νοσοκομείου των Καλαβρύτων; Αυτό είναι το ένα. Είναι σημαντικό για τους κατοίκους. Θα αλλάξει ο χάρτης ή όλα αυτά που καταγγέλλατε ως ΣΥΡΙΖΑ θα μείνουν ως έχουν; Αυτό είναι το σημαντικό και αυτό πρέπει να βγει σήμερα. Αυτό πρέπει να πούμε στους κατοίκους της ορεινής Αχαΐας. Αυτό είναι το σημαντικό και σ' αυτό θα ήθελα μία απάντηση. Σας ευχαριστώ.
Τον λόγο έχει ο κ. Πολάκης.
Να απαντήσω στο τελευταίο, κύριε Κατσανιώτη. Για τα υπόλοιπα δεν είναι ανάγκη να επαναλαμβανόμαστε. Τα είπα νομίζω και πριν. Κοιτάξτε, είναι μέσα στις προθέσεις μας να υπάρξει μία αναδιαμόρφωση του χάρτη και των οργανισμών των νοσοκομείων, ο οποίος θα έρθει αργότερα, εντός του 2016. Απλώς, αυτήν τη στιγμή, δυστυχώς, ξέρετε τι κάνουμε; Φτιάχνουμε μετά από έξι - επτά χρόνια οργανισμούς στις υγειονομικές περιφέρειες. Γιατί οι υγειονομικές περιφέρειες λειτουργούν εδώ και χρόνια χωρίς οργανισμούς. Και αν δεν φτιάξεις το ενδιάμεσο διοικητικό κομμάτι, πώς θα πας παρακάτω; Αυτό φτιάχνουμε τώρα. Έχει γίνει ένας πλήρης κύκλος με όλους τους διοικητές και υποδιοικητές των υγειονομικών περιφερειών, έχουμε μαζέψει τις προτάσεις τους και με τους υπηρεσιακούς παράγοντες του Υπουργείου, τον Γενικό Γραμματέα του Υπουργείου Υγείας, που έχει και μία παραπάνω ευθύνη σε σχέση με αυτό το πράγμα, με την εκπόνηση των σχεδίων των οργανισμών αυτό προσπαθούμε να φτιάξουμε. Από τις περιοδείες που έχουμε κάνει μέχρι στιγμής ανά την Ελλάδα έχουμε δει ότι κάποιες συνενώσεις δεν προσέφεραν τίποτα απολύτως - τίποτα, μα τίποτα απολύτως! - ενώ έχουμε δει ότι κάποιες άλλες λειτούργησαν ως μηχανισμός αποδυνάμωσης των μικρών νοσοκομείων σε σχέση με το μεγαλύτερο που συνδέονταν. Γιατί για τον προκάτοχό μου, που καθόταν πριν δίπλα σας, στην προηγούμενη ερώτηση - για τον κ. Γεωργιάδη μιλώ - μαζί και με τον κ. Λοβέρδο η ιστορία ήταν «κοίταξε να δεις, κόψτε, καταστρέψτε αυτούς τους οργανισμούς». Βέβαια πρέπει να φτιάξουμε ξανά πολλούς τέτοιους οργανισμούς. Δεν μπορώ να σας απαντήσω αυτήν τη στιγμή για το αν πρέπει να διαχωριστεί το Νοσοκομείο των Καλαβρύτων, γιατί για να απαντήσω κάτι, πρέπει να πάω να το δω με τα μάτια μου, για να σας το πω και έτσι. Όπως πήγα και στην Πτολεμαΐδα και στην Κοζάνη και κατέληξα στο τι πρέπει να γίνει,...
Σας προσκαλώ.
…όπως ξέρουμε με τον Ανδρέα τι πρέπει να γίνει στην Κρήτη με το Βενιζέλειο και το Πανεπιστημιακό, όπως ξέρουμε τι πρέπει να γίνει στην Ιεράπετρα και στο Λασίθι, όπως ξέρουμε τι πρέπει να γίνει σε μία σειρά από νοσοκομεία. Θα το δούμε, θα το επαναδιαπραγματευθούμε. Κοιτάξτε, υπάρχει και το θέμα του περιεχομένου. Δηλαδή, η λογική του ότι ένα μικρό νοσοκομείο μπορεί να στηριχθεί από τον μηχανισμό του μεγάλου δεν είναι λάθος. Το θέμα είναι ότι δεν γίνεται με αυτόν τον τρόπο. Έγινε, του μείωσαν τον οργανισμό και τραβούν κόσμο από εκεί, για να ενισχύσουν το μεγάλο λόγω της κακομοιριάς. Τώρα, προσπαθούμε να τα στηρίξουμε και στηρίζουμε τα μεγάλα νοσοκομεία πολύ. Αυτό κάναμε στις αρχές. Γιατί, αν δεν στηρίζαμε τα μεγάλα νοσοκομεία, θα είχε καταρρεύσει το σύστημα. Τώρα προσπαθούμε να στηρίξουμε και τα υπόλοιπα. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Επιφυλάσσομαι γι' αυτό που μου είπατε. Όλα αυτά θα επαναδιαπραγματευθούν στη λογική του, πρώτον, πώς θα προσφερθούν καλύτερες υπηρεσίες στους πολίτες και δεύτερον, τι θα είναι λειτουργικά πιο σωστό. Γιατί, αν έχεις ας πούμε ένα νοσοκομείο του μεγέθους των Καλαβρύτων, αυτό πρέπει να καλύπτει κάποιες βασικές ανάγκες. Δεν μπορεί να έχει εξειδικευμένα τμήματα. Αυτό είναι το θέμα. Πρέπει να λειτουργεί αξιοπρεπώς με τα βασικά τμήματα τα οποία διαθέτει ένα επαρχιακό νοσοκομείο, που καλύπτει αυτήν την περιοχή που καλύπτει. Τώρα, για το αν αυτό είναι λειτουργικό και στην ερώτηση «να είναι διασυνδεδεμένο ή να είναι αυτόνομο;» η απάντηση είναι: «Εξαρτάται, δεν είναι απόλυτο».
Έχει μείνει μία τελευταία ερώτηση προς συζήτηση, αλλά θα διαβάσω τώρα ποιες δεν θα συζητηθούν. Η πέμπτη με αριθμό 981/13-6-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση των εργασιακών και ασφαλιστικών δικαιωμάτων των εργαζομένων του ξενοδοχείου Athens Ledra, δεν συζητείται λόγω απουσίας του αρμοδίου Υπουργού κ. Κατρούγκαλου στο εξωτερικό. Επίσης, η δέκατη όγδοη με αριθμό 929/30-5-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή, δεν συζητείται λόγω απουσίας του αρμοδίου Υπουργού κ. Χουλιαράκη στο εξωτερικό. Η όγδοη με αριθμό 945/3-6-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με «τις συνεχιζόμενες αλβανικές προκλήσεις», δεν συζητείται λόγω απουσίας του αρμοδίου Υπουργού κ. Κοτζιά στο εξωτερικό και θα επαναπροσδιοριστεί για συζήτηση. Ομοίως, για τον ίδιο λόγο δεν συζητείται και θα επαναπροσδιοριστεί για συζήτηση η ενδέκατη με αριθμό 946/3-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τη χρηματοδότηση της Τουρκίας μέσω του Προξενείου της Κομοτηνής, για την αγορά ακίνητων περιουσιών απελπισμένων Ελλήνων στη Θράκη. Θα συνεχίσω αργότερα την ανάγνωση των επικαίρων ερωτήσεων, που δεν συζητούνται προκειμένου τώρα να προχωρήσουμε στην τελευταία προς συζήτηση ερώτηση και να ολοκληρώσουμε. Ακολουθεί, λοιπόν, η τελευταία ερώτηση προς τον κ. Πολάκη. Είναι η δέκατη πέμπτη με αριθμό 794/18-4-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου. Κύριε Στεργίου, έχετε δυο λεπτά για να κάνετε την εισαγωγή σας.
Ευχαριστώ, κυρία Πρόεδρε. Εισαγωγικά θα ήθελα να πω ότι αυτή την ερώτηση την έχουμε καταθέσει από τις 12-4-2016- είναι η έκτη φορά - και τώρα τελικά έρχεται ο κύριος Υπουργός να απαντήσει. Κύριε Υπουργέ, κάναμε να σας δούμε μαύρα μάτια. Επιτέλους σας είδαμε! Και να ξέρετε ότι εμείς δεν κάνουμε επίκαιρες ερωτήσεις για να έχουμε μια επικοινωνιακή πολιτική. Τις κάνουμε για να αναδείξουμε σοβαρά και υπαρκτά προβλήματα που υπάρχουν σε όλους τους χώρους και να δρομολογηθεί η επίλυσή τους και ιδιαιτέρως όσον αφορά το συγκεκριμένο θέμα, που είναι πάρα πολύ σοβαρό. Γιατί - και αν θέλετε, μπορούμε να το γενικεύσουμε, σε μια γενικότερη κατάσταση - τα οξυμμένα προβλήματα που αντιμετωπίζει σήμερα ο λαός μας για την προστασία και την αποκατάσταση της υγείας του, είναι ένα αποτέλεσμα της αντιλαϊκής πολιτικής όλων των προηγούμενων κυβερνήσεων αλλά και της σημερινής, η οποία τη συνεχίζει. Το αποτέλεσμα, λοιπόν, είναι η νοσοκομειακή και ιατροφαρμακευτική περίθαλψη όλων των λαϊκών οικογενειών να αποτελεί ένα όλο πιο δύσκολο και ακριβό εμπόρευμα, με αύξηση παντός είδους πληρωμών. Οι ογκολογικοί ασθενείς, οι καρκινοπαθείς ασθενείς δηλαδή, έχουν πάρα πολλές και τακτικές επισκέψεις στα νοσοκομεία. Χρειάζονται πολλαπλές και συχνές εργαστηριακές εξετάσεις, μακροχρόνιες θεραπευτικές παρεμβάσεις, έχουν πολλαπλά, συνοδά προβλήματα υγείας, που αφορούν πολλές συγχρόνως παθολογικές και χειρουργικές ειδικότητες - τα ξέρετε καλά, κύριε Υπουργέ, αυτά - και έχουν και επιβαρυμένα ψυχολογικά προβλήματα, καθώς και οι συνοδοί τους. Είναι, λοιπόν, κατανοητό ότι αυτές οι σύνθετες και αυξημένες ανάγκες των ογκολογικών ασθενών, σε συνδυασμό με την εξαιρετική πενία κρατικών ογκολογικών κέντρων και νοσοκομείων, δημιουργούν πάρα πολύ σοβαρά προβλήματα στους όρους για την έγκαιρη αντιμετώπισή τους και αποκατάστασή τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιστημονικές μελέτες - κυρία Πρόεδρε, θα χρειαστώ ακόμη ένα λεπτό, με την ανοχή σας - δείχνουν ότι πάρα πολλοί ασθενείς με χρόνιες παθήσεις δεν εφαρμόζουν την κατάλληλη ή και καθόλου θεραπευτική αγωγή, επειδή δεν μπορούν να πληρώσουν το ανάλογο αντίτιμο ή επειδή υπάρχουν τεράστιες ελλείψεις σε υποδομές, σε εξοπλισμό, σε προσωπικό στις δημόσιες δομές υγείας. Τώρα θα πάω λίγο στη Μαγνησία. Ιδιαίτερα εκεί, κύριε Υπουργέ, υπάρχουν διαγνωσμένα πάνω από πεντακόσια περιστατικά καρκινοπαθών και μεταξύ αυτών έχουμε και δεκαεπτά παιδιά την τελευταία διετία. Στην πραγματικότητα, από ό,τι έχουμε κουβεντιάσει με τους συναδέλφους σας γιατρούς του Βόλου, είναι πάρα πολλοί περισσότεροι. Αυτοί οι ασθενείς ζουν μια επώδυνη πραγματικότητα για τον εαυτό τους, όχι μόνο γιατί έχουν να αντιμετωπίσουν μια σοβαρή ασθένεια, τον καρκίνο, αλλά και γιατί - το λέμε και έτσι ακριβώς είναι κυριολεκτικά - είναι ουσιαστικά και αντιμέτωποι με την απάνθρωπη περικοπή των δημόσιων δαπανών για την υγεία, όπου η θεραπεία τους θεωρείται δημοσιονομικό κόστος. Γι' αυτούς, λοιπόν, ο τομέας της υγείας, κύριε Υπουργέ, όχι μόνο μπάζει, αλλά είναι και πάρα πολύ αδύνατος. Συγκεκριμένα, στο Νοσοκομείο Βόλου υπάρχει μόνο ένας γιατρός παθολόγος - ογκολόγος. Υπήρχε και ένας επικουρικός, του οποίου έληξε η σύμβαση τέλος του Απρίλη. Καταλαβαίνετε, λοιπόν, κύριε Υπουργέ, ότι αυτός ο άνθρωπος, αυτός ο γιατρός είναι φύσει αδύνατον να αντιμετωπίσει αποτελεσματικά και με πλήρη επιστημονική επάρκεια τον ανάλογο αυτό αριθμό ασθενών και ό,τι φιλότιμη προσπάθεια και αν κάνει, που κάνει πραγματικά φιλότιμες προσπάθειες που ξεπερνάνε τα όρια της αντοχής του, δεν μπορεί να καλύψει αυτόν τον μεγάλο αριθμό των εκατοντάδων ασθενών. Και να σας πω και χαρακτηριστικά, επειδή γνωριζόμαστε κιόλας στον Βόλο, ότι δεν μπορεί να απουσιάσει ούτε μια μέρα από το νοσοκομείο. Από αυτήν την άποψη, επιβάλλεται σήμερα οι γιατροί που θα πλαισιώσουν το τμήμα της συγκεκριμένης κλινικής να είναι τουλάχιστον τέσσερις μόνιμοι γιατροί και να ενισχυθεί το νοσηλευτικό προσωπικό με άλλους δύο τουλάχιστον νοσηλευτές και νοσηλεύτριες. Ένα άλλο θέμα, κύριε Υπουργέ, είναι η έλλειψη ακτινοθεραπειών…
Ελάτε, κύριε Στεργίου, τελειώστε.
Τελείωσα. Βάζω τα αιτήματα. Ένα άλλο θέμα είναι η έλλειψη ακτινοθεραπειών στο Νοσοκομείο του Βόλου. Σύμφωνα με τα στοιχεία του Νοσοκομείου του Βόλου, εκατόν εβδομήντα ασθενείς χρήζουν ακτινοθεραπείας. Αυτοί οι ασθενείς, επειδή δεν υπάρχει στον Βόλο ακτινοθεραπεία, αναγκάζονται να μετακινούνται στο Πανεπιστημιακό Νοσοκομείο Λάρισας, με μεγάλη ταλαιπωρία. Να πω, επίσης, κύριε Υπουργέ, - και δεν το λέμε για να ενοχοποιήσουμε κανέναν - ότι το μοναδικό Ακτινοθεραπευτικό Κέντρο στη Θεσσαλία, στην 5η ΥΠΕ, είναι στη Λάρισα και το μηχάνημα είναι πάρα πολύ συχνά χαλασμένο. Κύριε Υπουργέ, για να τελειώσω, ερωτάσθε τι μέτρα θα πάρει η Κυβέρνηση για να στελεχωθεί το Γενικό Νοσοκομείο Βόλου άμεσα με τέσσερις μόνιμους γιατρούς και δύο επιπλέον νοσηλευτές για την κάλυψη των αναγκών περίθαλψης και χημειοθεραπείας των καρκινοπαθών, καθώς επίσης και σε ποιες ενέργειες θα προχωρήσετε για την ίδρυση, χρηματοδότηση και λειτουργία Μονάδας Ογκοθεραπείας με Τμήματα Χημειοθεραπείας και Ακτινοθεραπείας ασθενών με καρκίνο, φυσικά, πλήρως εξοπλισμένης και στελεχωμένης με το απαραίτητο μόνιμο προσωπικό. Ευχαριστώ, κυρία Πρόεδρε, για τον χρόνο.
Κύριε Πολάκη, η τελευταία απάντησή σας θα είναι και η πιο σύντομη φαντάζομαι.
Είναι σοβαρή η απάντηση και πρέπει να έχει χρόνο.
Κύριε Στεργίου, ευχαριστώ για την ερώτηση. Άργησα να απαντήσω, αλλά θα απαντήσω. Πάντως να ξέρετε, ότι δεν υπεκφεύγουμε να απαντήσουμε. Απαντάω και σε άλλους συναδέλφους, που μου έχουν ξαναβάλει την ερώτηση. Δυστυχώς, είναι τρελό το πρόγραμμα που βιώνουμε στο Υπουργείο σε μια προσπάθεια να ανταποκριθούμε σε κάποιες ανάγκες. Το έχουμε ενισχύσει το Νοσοκομείο του Βόλου, κύριε Στεργίου. Έχουμε δώσει δείγματα γραφής. Θα σας τα πω συγκεκριμένα και θα απαντήσω και στο συγκεκριμένο ερώτημα που βάζετε. Πρώτον, πέρυσι τέτοιο καιρό είχε πάρει 1.000.000 ευρώ. Αυτήν τη στιγμή, φέτος, έχει πάρει 3.414.000 ευρώ από τον κρατικό προϋπολογισμό. Είχαν προβλέψει ότι θα έπαιρναν οι προηγούμενοι 9.229.000 ευρώ. Δώσαμε επίτηδες πέρυσι, για να στηριχτεί η λειτουργία του, 10.600.000 ευρώ. Φέτος, προβλέπεται να πάρει περίπου 600.000 παραπάνω από τον περυσινό προϋπολογισμό, δηλαδή, 9.812.000. Δεύτερον, όσον αφορά το ιατρικό και νοσηλευτικό προσωπικό, ο προγραμματισμός που υπάρχει αυτήν τη στιγμή είναι ο εξής. Από την προκήρυξη που τελείωσε, μετά την ιστορία που έγινε και με το ΑΣΕΠ, έχετε δύο άτομα ΤΕ νοσηλευτικής. Αυτοί μπορεί να διοριστούν τώρα, πλέον, άμεσα. Είναι σε αυτήν τη διαδικασία. Τους καλούν να φέρουν τα δικαιολογητικά σε όλα τα νοσοκομεία. Έχετε, λοιπόν, δύο ΤΕ νοσηλευτικής, δύο ΔΕ βοηθών νοσηλευτικής, έναν ΥΕ βοηθητικό υγειονομικό - μεταφορέα ασθενών και έναν ΤΕ ραδιολόγο ακτινολόγο. Στους πεντακόσιους ογδόντα πέντε επικουρικούς, που και αυτοί τελειώνουν, έχετε δεκατέσσερα άτομα. Είναι τέσσερις ΤΕ νοσηλευτικοί, δύο ΤΕ διοικητικών γραμματέων, δύο ΔΕ χειριστών ιατρικών συσκευών, ένας ΔΕ βοηθών ιατρικών και βιολογικών εργαστηρίων, ένας ΔΕ τεχνικού - ειδικότητας ηλεκτρολόγων, τρεις ΥΕ βοηθητικό υγειονομικό προσωπικό, πάλι για μεταφορές ασθενών, και ένας ΔΕ τεχνικού θερμαστών. Στην προκήρυξη του ΚΕΕΛΠΝΟ - που είχαμε τον καβγά προηγουμένως - παίρνετε ένα άτομο ΠΕ ιατρών και ένα άτομο ΤΕ νοσηλευτών, για ενίσχυση της μονάδας σας. Στην προκήρυξη που υπάρχει τώρα, των εξακοσίων ενενήντα μόνιμων γιατρών, - και θα πω γιατί δεν υπάρχει ογκολόγος. Επειδή δεν υπάρχει κενή οργανική θέση - προκηρύσσονται δύο παιδίατροι, ένας ΩΡΛ, ένας παιδοψυχίατρος, δύο ψυχίατροι, ένας αναισθησιολόγος κι ένας για τη Μονάδα Εντατικής Θεραπείας. Στην επόμενη προκήρυξη του ΑΣΕΠ, που θα βγει μέχρι τέλος του μήνα, τα χίλια επτακόσια άτομα, που όπως ακούσατε πριν θα διοριστούν από τον κατάλογο των εννιακοσίων ογδόντα πέντε, είναι ακόμα άλλα δεκατέσσερα άτομα από τα οποία δεκατέσσερα άτομα οι έξι είναι νοσηλευτές και οι δύο είναι ΥΕ, πάλι νοσηλευτές, βοηθητικό υγειονομικό προσωπικό. Είναι μια σαφής ενίσχυση του νοσοκομείου μετά από πάρα πολλά χρόνια. Τρίτον, κοιτάξτε τώρα τι συμβαίνει με το θέμα της ογκολογικής κλινικής. Δεν υπάρχει κενή θέση. Κατ' αρχάς, έχουμε προκηρύξει τη θέση του δεύτερου επικουρικού παθολόγου ογκολόγου τρεις φορές, γιατί ξέρουμε ότι έχει κίνηση το τμήμα. Η τελευταία πράξη έγινε στις 31-3-2016. Όμως αρνήθηκε τον διορισμό και είχαν προηγηθεί άλλες δύο. Αυτός που έρχεται τώρα ως επικουρικός δεν θα τελειώσει τον Απρίλη. Έχει παράταση μέχρι το τέλος του Σεπτέμβρη στον βαθμό που το θέλει…
Έφυγε στις 31 Απριλίου.
Αν έφυγε, είναι άλλου παπά ευαγγέλιο. Επίσης, υπάρχει πρόταση από το διοικητικό συμβούλιο του νοσοκομείου, που έχει και τη σύμφωνη γνώμη της 5ης Υγειονομικής Περιφέρειας, για μετατροπή μιας θέσης ιατρού ειδικότητας πνευμονολογίας, φυματιολογίας, σε θέση παθολόγου, ογκολόγου, ώστε να υπάρξει δυνατότητα προκήρυξης. Αυτό μπορούμε να το προγραμματίσουμε, υπό την έννοια να περάσει από το Κεντρικό Συμβούλιο Περιφερειαρχών ή το ΚΕΣΥΠΕ. Σας είπα ότι μέχρι αυτή τη στιγμή έχουμε προκηρύξει τρεις φορές επικουρικό και δεν έχουν πάει. Τους διορίζουμε και δεν έχουν πάει. Δεύτερον, αυτός που είχατε, ο δεύτερος, ξέρω ότι μπορούσε να μείνει μέχρι τον Σεπτέμβρη. Τρίτον, για να διορίσουμε μόνιμο πρέπει να υπάρξει κενή θέση στον οργανισμό. Ο τρόπος για να υπάρξει, είναι αυτός που σας λέω. Υπάρχει και η πρόταση για να υπάρξουν τέσσερα άτομα στον νέο οργανισμό του νοσοκομείου. Αυτό είναι κάτι που θα κουβεντιαστεί με βάση και τις ανάγκες που υπάρχουν, κύριε Στεργίου. Διότι κι αλλού έχουν πεντακόσιους ή τριακόσιους ή τετρακόσιους ασθενείς και είναι δύο. Δεν είναι έτσι τα πράγματα ακριβώς. Πάντως, καταλαβαίνουμε ότι υπάρχει μεγάλη ανάγκη. Για τον λόγο αυτό προκηρύσσουμε διακόσιες θέσεις και θα θέλαμε να βάλουμε και δεύτερο επικουρικό εκεί. Τη θέση θα τη μετατρέψουμε, για να προκηρυχθεί στην επόμενη παρτίδα με τους μόνιμους γιατρούς. Τώρα έρχεται και νέος διοικητής στο νοσοκομείο, οπότε νομίζω, μια σειρά από διαδικασίες, σε σχέση με αυτά, θα επιταχυνθούν. Αυτήν τη στιγμή, αυτή είναι η προοπτική. Για την αναπροσαρμογή του οργανισμού του νοσοκομείου συνολικά, που να προβλέπει τέσσερις θέσεις, δεν μπορώ να σας απαντήσω θετικά αυτήν τη στιγμή. Αυτό θα εξαρτηθεί από την αναμόρφωση των εργαζομένων την οποία θα κάνουμε. Θα μετατραπεί μια θέση για να προκηρυχθεί σε θέση μόνιμου γιατρού. Και βέβαια, τώρα υπάρχει ξανά η δυνατότητα να προκηρυχθεί θέση επικουρικού παθολόγου με εξειδίκευση στην ογκολογία. Όσον αφορά το νοσηλευτικό προσωπικό, είναι πολύ μεγάλη ένεση που γίνεται στο Νοσοκομείο του Βόλου, όταν θα έρθουν όλοι αυτοί. Ήδη, μπορεί να ξεκινούν να έρχονται. Νομίζω ότι στα πλαίσια αυτά θα στηριχθεί και η δυνατότητα και η λειτουργία της κλινικής αυτής.
Νομίζω ότι δεν χρειάζεται να απαντήσετε ξανά ούτε εσείς ούτε ο κύριος Υπουργός. Καλυφθήκατε όλοι. Θέλετε κάτι να πείτε;
Έχουμε τη δευτερολογία.
Για να ακούσουμε. Έχετε τον λόγο, κύριε Στεργίου.
Δεν είναι αυθαίρετο το νούμερο τέσσερα που λέμε, κύριε Υπουργέ. Είναι η επιστημονικά τεκμηριωμένη άποψη του μοναδικού γιατρού ογκολόγου, παθολόγου, ο οποίος υπηρετεί στο Νοσοκομείο του Βόλου. Δεν λέμε το όνομά του για λόγους προσωπικών δεδομένων. Είναι επίσημο έγγραφο και έχει σταλεί και στο Νοσοκομείο. Αν θέλετε, μπορείτε να το πάρετε κι εσείς. Κύριε Υπουργέ, θα μπορούσαμε να πούμε κάλλιστα ότι έχετε καλές προθέσεις να λύσετε μια σειρά από προβλήματα και ζητήματα που αφορούν συνολικότερα τον χώρο της υγείας. Αυτό δεν έχουμε λόγο να το αμφισβητήσουμε. Η πραγματικότητα, όμως, κύριε Υπουργέ, λέμε ότι σας διαψεύδει, γιατί είστε και γιατρός. Νομίζουμε ότι κάνετε μια τεράστια προσπάθεια να επουλώσετε πληγές, αλλά παράλληλα και να εξωραΐσετε μια τραγική κατάσταση, η οποία υπάρχει σήμερα σε όλο τον χώρο της υγείας. Έχουμε υποβάλει άλλη μία ερώτηση, όχι επίκαιρη, στο Υπουργείο σας από τις αρχές του χρόνου, η οποία φυσικά δεν έχει απαντηθεί, για το συνολικότερο πρόβλημα που αντιμετωπίζει ο Νομός Μαγνησίας στο νοσοκομείο και στα κέντρα υγείας και αναδεικνύουμε ακριβώς όλα αυτά τα ζητήματα. Κύριε Υπουργέ, οι προθέσεις σας - είπα και πάλι - μπορεί να είναι πάρα πολύ καλές και να έχετε πραγματικά μέσα στο μυαλό σας το να λύσετε ζητήματα της υγείας. Σκοντάφτουν, όμως - θα το πω ακριβώς - στο ότι η πολιτική της Κυβέρνησης συνολικά - γιατί δεν είναι μια προσωπική επιλογή δική σας, είστε Υπουργός της Κυβέρνησης - για την υγεία οικοδομείται πάνω σε ένα χοντρό ψέμα. Το άκουσα και πριν, που το είπατε λίγο περιγραφικά και με τον κ. Γεωργιάδη, που είχατε έναν καβγά. Στο πλαίσιο, λοιπόν - το λέτε συνέχεια - της αντιμετώπισης της οικονομικής κρίσης συνολικότερα - σήμερα ψηφίσαμε τον αναπτυξιακό νόμο - και της πολιτικής για την ανάκαμψη της εθνικής οικονομίας και της ανταγωνιστικότητας της, μπορεί ο λαός να καταθέσει προσωρινές θυσίες - και μια θυσία είναι αυτή, του λέτε «κάντε, υπομονή, βρε παιδιά. Εντάξει, είστε καρκινοπαθείς. Θα πεθάνετε ένα χρόνο πιο μπροστά», μακάβριο αυτό που λέω, αλλά μάλλον έτσι είναι - αλλά θα βελτιωθούν αποφασιστικά στην πορεία μιας τέτοιας οικονομικής κατάστασης η θεραπεία και η αποκατάστασή σας. Κύριε Υπουργέ, συνδέετε άμεσα ως Κυβέρνηση την κρατική χρηματοδότηση και τις προσλήψεις προσωπικού στις επικίνδυνα υποστελεχωμένες δημόσιες μονάδες υγείας, τους όρους και τις προϋποθέσεις για ιατρικές επισκέψεις, εργαστηριακές εξετάσεις, θεραπείες, τις υπηρεσίες πρωτοβάθμιας φροντίδας υγείας, τα φάρμακα, την περίθαλψη, με το κόστος. Έχει σημασία γιατί και τα νούμερα που είπατε, κύριε Υπουργέ, είναι ανάλογα με τι επιτρέπει σήμερα η δημοσιονομική προσαρμογή. Και τα συνδέετε με τις αντοχές της οικονομίας, όπως ακριβώς έκαναν και οι προηγούμενες από εσάς κυβερνήσεις και ο κ. Γεωργιάδης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Από τη μια, λοιπόν, έχουμε δραστικό περιορισμό του κρατικού προϋπολογισμού και από την άλλη μεταφορά μεγαλύτερου μέρους των δαπανών άμεσα ή έμμεσα στον λαό. Γιατί τι θα κάνει, κύριε Υπουργέ, ένας που χρειάζεται ακτινοθεραπεία; Στον Βόλο δεν υπάρχει μηχάνημα. Πάει στη Λάρισα. Το ξέρετε πάρα πολύ καλά και δεν υπονοώ τίποτα. Πάει, λοιπόν, στη Λάρισα, στο μοναδικό μηχάνημα σε όλη την 5η ΥΠΕ, το οποίο σύμφωνα με τα στοιχεία - θα σας το δώσω μετά προσωπικά, αν θέλετε, δεν έχω πρόβλημα - είναι μόνιμο χαλασμένο και πρέπει να πάει μετά ή Θεσσαλονίκη ή Αθήνα. Και καλά αν έχει η τσέπη του πέντε παράδες και μπορεί να πληρώσει. Όμως άμα δεν έχει, τι θα κάνει, κύριε Υπουργέ; Δεν θα κάνει ακτινοθεραπεία και πιο γρήγορα έρχεται η ώρα να κόψει το νήμα της ζωής του ακριβώς από μια ασθένεια η οποία είναι πάρα πολύ σοβαρή. Από αυτήν την άποψη, κύριε Υπουργέ, εμείς θέλαμε να σας πούμε το βασικό μας αίτημα στο οποίο δεν απαντήσατε. Κάνατε κάποιες εξαγγελίες και εδώ. Και πέρσι ο Πρωθυπουργός έκανε μια μεγάλη εξαγγελία για την πρόσληψη τρεισήμισι χιλιάδων γιατρών, αλλά ακόμη δεν τους έχουμε δει. Να, λοιπόν, γιατί λέμε - και να κλείσω - ότι αυτό το σύστημα υγείας, το οποίο λειτουργεί μέσα σε αυτό το πλαίσιο οργάνωσης της οικονομίας και έχει μοναδικό κριτήριο το κέρδος, φαίνεται ανάγλυφα και με τραγικό τρόπο στον τομέα της υγείας. Γιατί είναι κυρίαρχη σήμερα η αντίληψη που λέει - το είπα και πριν - ότι αν έχεις λεφτά, μπορείς να γιατρευτείς, αν δεν έχεις, θα πας σαν το σκυλί στο αμπέλι. Δεν μπορεί, λοιπόν, να δώσει τίποτα καλό στον άνθρωπο και πιο συγκεκριμένα σε έναν ασθενή. Εμείς, από τη μεριά μας, καλούμε τους ασθενείς, καλούμε και εσάς να πάρετε όλα τα μέτρα που σας προτείνουμε, αλλά ιδιαίτερα τους ασθενείς, τους καρκινοπαθείς του Βόλου και τις οικογένειές τους, να απαιτήσουν δυναμικά και αγωνιστικά ένα ενιαίο, καθολικό, αποκλειστικό, δημόσιο σύστημα υγείας και πρόνοιας.
Εντάξει, λέτε ότι τελειώνετε, αλλά δεν τελειώνετε.
Έχει σημασία, κυρία Πρόεδρε. Χρειάζεται πλήρης και δωρεάν νοσοκομειακή περίθαλψη σε όλους τους ασθενείς αυτούς, οι οποίοι πραγματικά θέλουν μια ιδιαίτερη μεταχείριση. Σας ευχαριστώ και πάλι για την ανοχή σας.
Κύριε Πολάκη, έχετε τον λόγο για να απαντήσετε.
Αναγνωρίστε, συνάδελφε, ότι για πρώτη φορά μετά από εφτά χρόνια αυξάνονται οι δαπάνες. Μην λέτε συνέχεια ότι μειώνονται και μειώνονται. Αυξηθήκανε φέτος 800.000.000 ευρώ. Αν δεν μας αρέσει η πραγματικότητα, δεν μπορούμε να επαναλαμβάνουμε το ίδιο. Δεύτερον, το αν υπάρχει ανάγκη στο ακτινολογικό στο Βόλο δεν είναι απλά το αίτημα. Έχει να κάνει με το τι αριθμούς εξυπηρετεί η ευρύτερη περιφέρεια. Αν μπορεί η Λάρισα να το καλύψει, που απάντησα προ καιρού σε κάποια ερώτηση και που η αναμονή στη Λάρισα δεν είναι εξαιρετικά μεγάλη. Βλάβες έχουν τα μηχανήματα και τις διορθώνουν. Παλιά δεν τις διορθώνανε, τώρα τις διορθώνουν όπου υπάρχουν οι βλάβες. Και σε όλη την Κρήτη δύο μηχανήματα έχει μόνο στο Ηράκλειο. Δεν σημαίνει ότι υπάρχει ανάγκη να υπάρχει κι ένα στο Λασίθι και ένα στα Χανιά. Έχει να κάνει με τον πληθυσμό στον οποίο απευθύνεσαι για να καλύψεις της ανάγκες σου σε σχέση με την ακτινοθεραπεία. Από κει και πέρα, αναγνωρίστε, επιτέλους, ότι μετά από πέντε χρόνια - και δεν είναι θέμα καλών προθέσεων, είναι θέμα καλής πολιτικής - ξέρουμε τον συμβιβασμό τον οποίο έχουμε δεχτεί, ξέρουμε ότι έχουμε ψηφίσει και σκληρά μέτρα και μέτρα που δεν τα πιστεύουμε και προσπαθούμε σαν κοινωνικό αντιστάθμισμα, μέσα από την υγεία και την παιδεία, να ισορροπήσουμε επιπτώσεις και στη λαϊκή οικογένεια και στους φτωχούς ανθρώπους και στα μεσαία στρώματα και λοιπά και κάνουμε για πρώτη φορά μια σοβαρή προσπάθεια ενίσχυσης του συστήματος. Για το συγκεκριμένο σας απάντησα. Αυτήν τη στιγμή, η δυνατότητα είναι αυτή, να μετατραπεί η θέση και να προκηρυχθεί στις επόμενες εβδομήντα θέσεις που έχουμε ή με τροποποίηση που μπορεί να κάνουν στην τωρινή προκήρυξη για τη θέση του παθολόγου - ογκολόγου σαν μόνιμη θέση. Το θέμα των τεσσάρων θέσεων συνολικά είναι κάτι που θα το δούμε, όταν θα κουβεντιάζουμε με τη νέα διοίκηση και τη Διοίκηση Υγειονομικής Περιφέρειας του Οργανισμού του Νοσοκομείου του Βόλου. Ευχαριστώ.
Ευχαριστούμε. Η με αριθμό 942/3-6-2016 έβδομη επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Ναυτιλίας και Νησιωτικής Πολιτικής, σχετικά με τις απεργιακές κινητοποιήσεις στο λιμάνι της Θεσσαλονίκης, δεν συζητείται λόγω κωλύματος του Υπουργού Ναυτιλίας και Νησιωτικής Πολιτικής. Αιτία: Ορκωμοσία υπαξιωματικών στον Σκαραμαγκά. Η με αριθμό 985/13-6-2016 έβδομη επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εξομοίωση των τρίτεκνων οικογενειών με τις πολύτεκνες, δεν συζητείται λόγω κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κυρίας Θεανώς Φωτίου. Αιτία: φόρτος εργασίας. Επίσης, η πρώτη με αριθμό 984/13-6-2016 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη συμπερίληψη της Σάμου στην πιλοτική φάση εφαρμογής του Κοινωνικού Εισοδήματος Αλληλεγγύης, δεν συζητείται για τον ίδιο λόγο. Τέλος, η με αριθμό 3141/12-2-2016 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Αθανασίου Μιχελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το κληροδότημα της Ιωάννας Κρίκκη στο Ορφανοτροφείο Λάρισας, δεν συζητείται για τον ίδιο λόγο. Κυρίες και κύριοι συνάδελφοι, έχουν διανεμηθεί τα Πρακτικά της Παρασκευής 1ης Απριλίου 2016, της Πέμπτης 7 Απριλίου 2016, της Δευτέρας 18 Απριλίου 2016 και της Τρίτης 19 Απριλίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Παρασκευής 1ης Απριλίου 2016, της Πέμπτης 7 Απριλίου 2016, της Δευτέρας 18 Απριλίου 2016 και της Τρίτης 19 Απριλίου 2016 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.02΄ λύεται η συνεδρίαση για αύριο, ημέρα Παρασκευή 17 Ιουνίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμόν 28/22/26-5-2016 επίκαιρης επερώτησης με θέμα «Πρωτοφανής κρίση στη δικαιοσύνη».